Π(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΝΕ΄

Δευτέρα, 17 Ιανουαρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Υγείας, με θέμα: «Αναστολή λειτουργίας του Παιδιατρικού Νοσοκομείου Πεντέλης», σελ.
 β) Προς τον Υπουργό Περιβάλλοντος και Ενέργειας:
 i. με θέμα: «ΧΥΤΑ Φυλής - Αγνοούνται εδώ και ένα χρόνο τα αποτελέσματα της Επιδημιολογικής Μελέτης», σελ.
 ii. με θέμα: «Ενεργειακό συσσίτιο: απαραίτητη ασπίδα απέναντι στους θανάτους από αναθυμιάσεις και στην ενεργειακή εξαθλίωση», σελ.
 iii. με θέμα «Λειτουργία λατομικής ζώνης Κέρκυρας», σελ.
 γ) Προς την Υπουργό Πολιτισμού και Αθλητισμού:
 i. με θέμα: «Επείγουσα παρέμβαση για Αρχαίο Τείχος Δέμας, Οχύρωση Lager και Φρυκτωρίες Ποικίλου Όρους», σελ.
 ii. με θέμα: «Εκκωφαντική σιωπή του Υπουργείου Πολιτισμού και Αθλητισμού (ΥΠ.ΠΟ.Α.) στο περιστατικό λογοκρισίας της θεατρικής παράστασης του Χριστόφορου Ζαραλίκου», σελ.
 δ) Προς τον Υπουργό Αγροτικής Ανάπτυξης και Τροφίμων, με θέμα: «Στήριξη μαστιχοκαλλιεργητών και εν γένει νησιωτών παραγωγών», σελ.
 ε) Προς τον Υπουργό Οικονομικών:
 i. με θέμα: «Η Κυβέρνηση παραβιάζει τις αποφάσεις του Ευρωπαϊκού Δικαστηρίου απολύοντας το προσωπικό καθαριότητας στο Υπουργείο Οικονομικών μετά από είκοσι έτη δουλειάς», σελ.
 ii. με θέμα: «Χωρίς προγραμματισμό και διαβούλευση η κατάργηση της ΔΟΥ Μοσχάτου», σελ.
 iii. με θέμα: «Να δοθούν σαφείς απαντήσεις και συγκριμένες ενέργειες ζητούν οι σεισμόπληκτοι από το Αρκαλοχώρι», σελ.
 iv. με θέμα: «Πρόγραμμα μη επιστρεπτέας προκαταβολής για τις πληγείσες από τους σεισμούς επιχειρήσεις και διαγραφή της επιστρεπτέας που είχαν λάβει για την πανδημία», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Αγροτικής Ανάπτυξης και Τροφίμων: «Κύρωση της συμφωνίας μεταξύ του Υπουργείου Αγροτικής Ανάπτυξης και Τροφίμων της Ελληνικής Δημοκρατίας και του Υπουργείου Γεωργίας της Δημοκρατίας της Αρμενίας για τη συνεργασία στον τομέα της γεωργίας», σελ.
2. Κατάθεση σχεδίων νόμων:
 i. Oι Υπουργοί Αγροτικής Ανάπτυξης και Τροφίμων, Οικονομικών, Ανάπτυξης και Επενδύσεων, Εξωτερικών, Παιδείας και Θρησκευμάτων και Περιβάλλοντος και Ενέργειας, καθώς και ο Αναπληρωτής Υπουργός Οικονομικών κατέθεσαν την 14.01.2022 σχέδιο νόμου: «Κύρωση της συμφωνίας μεταξύ του Υπουργείου Αγροτικής Ανάπτυξης και Τροφίμων της Ελληνικής Δημοκρατίας και του Υπουργείου Γεωργίας της Δημοκρατίας της Αρμενίας για τη συνεργασία στον τομέα της γεωργίας», σελ.
 ii. Oι Υπουργοί Ανάπτυξης και Επενδύσεων, Οικονομικών, Εξωτερικών, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και τροφίμων, Τουρισμού, Κλιματικής Κρίσης και Πολιτικής Προστασίας, οι Υπουργοί Επικρατείας, οι Αναπληρωτές Υπουργοί Οικονομικών, Ανάπτυξης και Επενδύσεων, Εξωτερικών και Εσωτερικών, καθώς και ο Υφυπουργός Πολιτισμού και Αθλητισμού κατέθεσαν την 14.01.2022 σχέδιο νόμου: «Αναπτυξιακός Νόμος- Ελλάδα Ισχυρή Ανάπτυξη», σελ.

ΠΡΟΕΔΡΕΥΟΝΤΕΣ

ΒΙΤΣΑΣ Δ., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:

 **Βουλευτές - Υπουργοί**

 ΒΙΤΣΑΣ Δ. , σελ.
 ΚΕΓΚΕΡΟΓΛΟΥ Β. , σελ.
 ΣΑΚΟΡΑΦΑ Σ. , σελ.

Β. Επί των επικαίρων ερωτήσεων:

 **Βουλευτές - Υπουργοί**

 ΑΝΑΓΝΩΣΤΟΠΟΥΛΟΥ Α. , σελ.
 ΑΡΣΕΝΗΣ Κ. , σελ.
 ΑΥΛΩΝΙΤΗΣ Α. , σελ.
 ΒΕΣΥΡΟΠΟΥΛΟΣ Α. (Υφυπουργός Οικονομικών) , σελ.
 ΓΙΑΤΡΟΜΑΝΩΛΑΚΗΣ Ν. (Υφυπουργός Πολιτισμού και Αθλητισμού) , σελ.
 ΓΡΗΓΟΡΙΑΔΗΣ Κ. , σελ.
 ΚΕΓΚΕΡΟΓΛΟΥ Β. , σελ.
 ΜΕΝΔΩΝΗ Σ. (Υπουργός Πολιτισμού και Αθλητισμού) , σελ.
 ΜΙΧΑΗΛΙΔΗΣ Α. , σελ.
 ΜΟΥΖΑΛΑΣ Ι. , σελ.
 ΠΛΕΥΡΗΣ Α. (Υπουργός Υγείας) , σελ.
 ΣΚΡΕΚΑΣ Κ. , σελ.
 ΣΤΥΛΙΟΣ Γ. (Υφυπουργός Αγροτικής Ανάπτυξης και Τροφίμων) , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΝΕ΄

Δευτέρα 17 Ιανουαρίου 2022

Αθήνα, σήμερα 17 Ιανουαρίου 2022, ημέρα Δευτέρα και ώρα 17.00΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΔΗΜΗΤΡΙΟΥ ΒΙΤΣΑ**.

**ΠΡΟΕΔΡΕΥΩΝ (Δημήτριος Βίτσας):** Κυρίες και κύριοι συνάδελφοι, αρχίζει η συνεδρίαση.

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής:

«Με την παρούσα σας ενημερώνουμε σχετικά με τη συζήτηση των επικαίρων ερωτήσεων, στο πλαίσιο του κοινοβουλευτικού ελέγχου, τη Δευτέρα 17 Ιανουαρίου 2022 ότι οι επίκαιρες ερωτήσεις που θα συζητηθούν είναι οι εξής:

Η με αριθμό 283/10-1-2022 επίκαιρη ερώτηση θα απαντηθεί από τον Υπουργό Υγείας κ. Αθανάσιο Πλεύρη.

Η με αριθμό 285/10-1-2022 επίκαιρη ερώτηση, η με αριθμό 286/10-1-2022 επίκαιρη ερώτηση, η με αριθμό 301/10-1-2022 επίκαιρη ερώτηση θα απαντηθούν από τον Υπουργό Περιβάλλοντος και Ενέργειας κ. Κωσταντίνο Σκρέκα.

Η με αριθμό 287/10-1-2022 επίκαιρη ερώτηση θα απαντηθεί από την Υπουργό Πολιτισμού και Αθλητισμού κ. Στυλιανή Μενδώνη.

Η με αριθμό 288/10-1-2022 επίκαιρη ερώτηση, η με αριθμό 291/10-1-2022 επίκαιρη ερώτηση, η με αριθμό 300/10-1-2022 επίκαιρη ερώτηση και η με αριθμό 885/4-11-2021 ερώτηση κατά το άρθρο 130 παράγραφος 5 του Κανονισμού της Βουλής θα απαντηθούν από τον Υφυπουργό Οικονομικών κ. Απόστολο Βεσυρόπουλο.

Η με αριθμό 290/10-1-2022 επίκαιρη ερώτηση θα απαντηθεί από τον Υφυπουργό Πολιτισμού και Αθλητισμού κ. Νικόλαο Γιατρομανωλάκη.

Η με αριθμό 296/10-1-2022 επίκαιρη ερώτηση θα απαντηθεί από τον Υφυπουργό Αγροτικής Ανάπτυξης και Τροφίμων κ. Γεώργιο Στύλιο.

Παρακαλώ, όπως προβείτε στις δέουσες ενέργειες.

Ο Γενικός Γραμματέας, Στυλιανός - Ιωάννης Κουτνατζής.».

Κατόπιν τούτων, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθεί η τέταρτη με αριθμό 283/10-1-2022 επίκαιρη ερώτηση δεύτερου κύκλου του Βουλευτή Β1΄ Βόρειου Τομέα Αθηνών του ΜέΡΑ25 κ. Κλέωνα Γρηγοριάδηπρος τον Υπουργό Υγείας, με θέμα: «Αναστολή λειτουργίας του Παιδιατρικού Νοσοκομείου Πεντέλης».

Κύριε Γρηγοριάδη, έχετε τον λόγο για δύο λεπτά για να αναπτύξετε την επίκαιρη ερώτηση.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κύριε Πρόεδρε.

Ευχαριστώ και εσάς, κύριε Υπουργέ, κύριε Πλεύρη, που ήρθατε εσείς ο ίδιος, όπως το συνηθίζετε, για να απαντήσετε στην ερώτησή μας από το ΜέΡΑ25.

Ακούστε, κύριε Υπουργέ, ήταν πολύ μεγάλη η έκπληξή μας, όταν πληροφορηθήκαμε πριν από μία εβδομάδα την απόφαση της Κυβέρνησής σας εν μέσω των εορτών, να αναστείλει, κατά τη γνώμη μας, ουσιαστικά τη λειτουργία του Νοσοκομείου Παίδων Πεντέλης με πρόσχημα την πανδημία.

Με την απόφαση αυτή, κύριε Υπουργέ, η οποία ανακοινώθηκε μάλιστα νύχτα -γιατί ήταν αργά το βράδυ- με πρωτοκόλληση την επόμενη ημέρα του εγγράφου που την ανακοίνωνε σε μέρα αργίας, είναι σαν να θέλετε να περάσει λίγο το πράγμα στα μουλωχτά, και με συγχωρείτε για την έκφραση. Σε μέρα αργίας, λοιπόν, που το ελληνικό δημόσιο αργούσε, αυτή η απόφασή σας καταργεί τουλάχιστον για έναν μήνα, το λιγότερο, την τριτοβάθμια λειτουργία του Νοσοκομείου Παίδων, μετατρέποντάς το αποκλειστικά σε εμβολιαστικό κέντρο.

Κοιτάξτε, αυτή η απόφαση προχωρά, ενώ στο νοσοκομείο λειτουργεί ήδη από καιρό, όπως ξέρετε καλύτερα από εμένα, εμβολιαστικό κέντρο τεσσάρων γραμμών, στο οποίο εμβολιάζονται παραπάνω από τετρακόσια παιδιά ημερησίως, ενώ παράλληλα, όπως επίσης ξέρετε, υποστηρίζει εδώ και οκτώ μήνες με προσωπικό και το εμβολιαστικό κέντρο του «Σισμανογλείου» Νοσοκομείου.

Μεσούσης της πανδημίας, κύριε Υπουργέ, η Κυβέρνησή σας και εσείς επιλέγετε να καταργήσετε την τριτοβάθμια λειτουργία ενός νοσοκομείου, το οποίο εκτός από ολόκληρη την περιοχή της βόρειας και βορειανατολικής Αττικής, εξυπηρετεί, όπως ξέρετε, και την ευρύτερη περιφέρεια και γειτονικούς ακόμα νομούς, όπως είναι η πρόσφατα καμένη Εύβοια, η Βοιωτία και άλλοι νομοί.

Η Κυβέρνησή σας, ακολουθώντας την πάγια τακτική της, που υπονομεύει συνολικά κατά την γνώμη μας το Εθνικό Σύστημα Υγείας προς όφελος των ιδιωτικών συμφερόντων, απαξιώνει ένα υποδειγματικό –θεωρούμε εμείς- νοσοκομείο, ένα καθ’ όλα έτοιμο νοσοκομείο, το οποίο έχει τριτοβάθμια δομή, κλινική COVID, αλλά και μονάδα εντατικής θεραπείας, το οποίο νοσοκομείο με αυτήν την κυβερνητική ενέργεια, κατά τη γνώμη μας, τώρα υποβιβάζεται σε ένα σχεδόν επαρχιακό κέντρο υγείας ή ακόμα χειρότερα, σε ένα επίπεδο παλαιού ΙΚΑ με ρόλο αποκλειστικά και μόνο αυτόν του εμβολιασμού, απαξιώνοντας παράλληλα μια ολόκληρη γενιά ειδικευομένων και επικουρικών ιατρών και το υπόλοιπο προσωπικό, στερώντας απαραίτητες και εξειδικευμένες υπηρεσίες υγείας από τους πολίτες. Έτσι βέβαια, ωθείτε αυτούς τους πολίτες, πού αλλού; Στον ιδιωτικό τομέα.

Βάσει των παραπάνω, κύριε Υπουργέ, σας ρωτώ ευθέως: Πείτε μας για ποιον λόγο κρίθηκε από την Κυβέρνησή σας απαραίτητο το κλείσιμο ενός ολόκληρου εξειδικευμένου νοσοκομείου και η μετατροπή του αποκλειστικά σε εμβολιαστικό κέντρο, από τη στιγμή δε που διενεργούνται ήδη εμβολιασμοί σε αυτό το νοσοκομείο. Με την αναστολή της τριτοβάθμιας λειτουργίας του νοσοκομείου, και μάλιστα μεσούσης της πανδημίας, πώς θα εξυπηρετούνται οι πολίτες των περιοχών που κάλυπτε το συγκεκριμένο εξειδικευμένο και σύγχρονο νοσοκομείο;

Και δεύτερον, -είναι καιρός, κύριε Υπουργέ- θέλετε να δεσμευτείτε με αφορμή αυτήν την επίκαιρη ερώτησή μας στο ότι θα συνεχίσει η πλήρης λειτουργία του νοσοκομείου, που παρέχει τις απαραίτητες και εξειδικευμένες υπηρεσίες υγείας στους πολίτες και πως όχι απλά δεν θα αναστείλετε την τριτοβάθμια λειτουργία του, αλλά θα προβείτε επιτέλους και στις απαραίτητες, που σας τις ζητάμε, ενέργειες ενίσχυσής του, όπως είναι για παράδειγμα η προφανέστερη απ’ όλες, η πρόσληψη μόνιμου επιτέλους προσωπικού, και γιατρών και νοσηλευτών;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο Υπουργός Υγείας κ. Πλεύρης για τρία λεπτά.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Γρηγοριάδη, να ξεκινήσουμε από το τελευταίο και να βάλουμε το θέμα στην πραγματική του διάσταση.

Προφανέστατα θα λειτουργεί κανονικά το νοσοκομείο. Διότι όλα ξεκινάνε από μία παραφιλολογία που υπάρχει ότι κάποιοι θέλουν να υποβαθμίσουν το νοσοκομείο και να μη λειτουργεί. Θα λειτουργεί κανονικά και θα επανέλθει πλήρως στη λειτουργία του όταν ολοκληρωθεί το θέμα των εμβολιασμών. Και σε αυτό θα δώσουμε συγκεκριμένες ημερομηνίες για να μπορείτε, κύριε Γρηγοριάδη, από εδώ, γιατί αυτό είναι ο κοινοβουλευτικός έλεγχος, είτε συμφωνούμε είτε διαφωνούμε, να ελέγξετε αν θα τηρηθούν ή όχι τα χρονοδιαγράμματα.

Για αυτόν τον λόγο μάλιστα και στη συνάντηση που είχα με τους εργαζομένους -η Αναπληρώτρια κ. Γκάγκα είχε επιμεληθεί του θέματος και είχε ανέβει επάνω και τους είχε συναντήσει, αλλά μετά ζήτησαν και συνάντηση μαζί μου- τους διαβεβαίωσα ότι η συγκεκριμένη μετατροπή που γίνεται αφορά μόνο τις απογευματινές εφημερίες και για συγκεκριμένο χρονικό διάστημα.

Ποια είναι, λοιπόν, η πραγματικότητα και η διάσταση του θέματος; Λειτουργούν κανονικά οι πρωινές εφημερίες. Και πράγματι, προκειμένου να λειτουργήσει ως εμβολιαστικό κέντρο και να αναπτυχθούν παραπάνω μονάδες, δεν λειτουργεί τη Δευτέρα και Πέμπτη, που έχει εφημερία, καθώς και δύο ανά δεκαπέντε μέρες, την Κυριακή που κάνει εφημερίες. Αυτές οι εφημερίες καλύπτονται πλήρως από τα άλλα παιδιατρικά νοσοκομεία. Δεν εφημέρευε ποτέ μόνο του, συνεφημέρευε με ένα από τα δύο. Και άρα επομένως παρά την ταλαιπωρία η οποία θα υπάρξει θα μπορέσει να λειτουργήσει.

Είναι αυτό κάτι μόνιμο; Σας το λέω και πάλι, κύριε Γρηγοριάδη, ξεκάθαρα όχι. Αφορά ένα πλαίσιο που μου έχουν δώσει έως έξι εβδομάδες. Είναι το ταβάνι που μπορεί να λειτουργήσει. Οφείλω να σας πω ότι αναπτύχθηκαν πάνω από επτάμισι χιλιάδες ραντεβού παραπάνω, τα οποία ήδη στο σύνολό τους έχουν καλυφθεί. Πράγματι για τη δεύτερη δόση, επειδή μπορεί να υπάρχει απεγκλωβισμός, επειδή τώρα τρέχει παράλληλα η αναμνηστική δόση, αν υπάρξει δυνατότητα, η λειτουργία θα έρθει και νωρίτερα. Άρα οι χρόνοι που σας δίνω είναι το απόλυτο κατά το οποίο δεν θα υπάρχουν οι απογευματινές εφημερίες.

Επιθυμία μας είναι αναλόγως και των εμβολιασμών που καλύπτονται, επειδή θα μένουν κενά γιατί η αναμνηστική δόση είναι μία, κάποιες δεύτερες δόσεις να μπορέσουμε να τις κάνουμε και αλλού με ασφάλεια. Γιατί χρειάζεται να είναι σε σημείο που να πληροί τις προϋποθέσεις, γιατί αναφερόμαστε σε παιδιά πέντε έως έντεκα ετών.

Κρίθηκε επιχειρησιακά ότι αυτή ήταν η μόνη πρόσφορη λύση, ακριβώς γιατί διαφορετικά θα έπρεπε να γίνει ανάπτυξη σε όλα τα παιδιατρικά και ενδεχομένως να υπήρχαν συνολικές δυσλειτουργίες ενώ η 1η ΥΠΕ, που εξέτασε το σχέδιο, θεώρησε ότι επιχειρησιακά για να μπορούν να λειτουργούν θα πρέπει να πάμε στο συγκεκριμένο.

Καταλαβαίνω τις ενστάσεις και τις φοβίες οι οποίες αναπτύχθηκαν και για αυτό μου δίνετε και την ευκαιρία με την ερώτησή σας, ασχέτως αν διαφωνούμε, από αυτό εδώ το Βήμα να πούμε ξεκάθαρα ότι είναι ένα προσωρινό μέτρο και αφορά το συγκεκριμένο χρονικό διάστημα.

Μάλιστα έχουν γίνει και έχουν ολοκληρωθεί προσλήψεις πενήντα επτά ατόμων σε ιατρικό και νοσηλευτικό προσωπικό. Εκκρεμούν επιπλέον άλλες δεκατρείς προσλήψεις.

Στις επόμενες προσλήψεις που θα γίνουν το 2022, η ΥΠΕ θα ζητήσει ό,τι άλλες ανάγκες υπάρχουν και θα υπάρξει πλήρης στελέχωση του νοσοκομείου, πλήρης λειτουργία του με τις εφημερίες και ελπίζουμε αυτό το προσωρινό μέτρο -αν καταφέρουμε- να αρθεί και νωρίτερα από τις έξι εβδομάδες. Σας έδωσα έναν χρόνο απόλυτα δεσμευτικό ο οποίος είναι ο συγκεκριμένος χρόνος.

**ΠΡΟΕΔΡΕΥΩΝ (Δημήτριος Βίτσας):** Κύριε Γρηγοριάδη, έχετε τον λόγο για τρία λεπτά.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κύριε Πρόεδρε.

Κατ’ αρχάς, κύριε Υπουργέ, να σας ευχαριστήσω πολύ για τη δημόσια διαβεβαίωση που δώσατε κι από ένα μέρος σαν αυτό, το Βήμα της Βουλής, ότι δεν πρόκειται να κλείσει το νοσοκομείο, γιατί πραγματικά ανησυχούμε πάρα πολύ για αυτό.

Επίσης να σας πω ότι είναι καλό που βάλατε ένα χρονοδιάγραμμα, όμως θα μου επιτρέψετε να σας πω ότι μέχρι τώρα η πληροφορία που είχαμε ήταν ότι το ταβάνι είναι τέσσερις βδομάδες και μόλις τις κάνατε έξι. Δεν θέλω να υποπτευθώ ότι αυτό σημαίνει ότι οι έξι μπορεί να γίνουν οκτώ, δεκαέξι και τελικά να μην έχει εφημερίες ποτέ το νοσοκομείο. Πιστεύω τα λεγόμενά σας. Θα είμαι εδώ γιατί αυτή είναι η θεσμική δουλειά μου, να σας ελέγχω για να δω αν τηρήσατε τον λόγο σας ότι η Κυβέρνηση πράγματι επανέφερε σε φυσιολογική κατάσταση το νοσοκομείο.

Κοιτάξτε τώρα, το γεγονός ότι οι νοσηλευτές και οι γιατροί του νοσοκομείου απεργούν αυτή τη στιγμή, εσείς ως αρμόδιος Υπουργός πώς το βρίσκετε; Πιστεύετε ότι αυτοί οι άνθρωποι εν μέσω κορωνοϊού και εν μέσω σεισμών, λιμών και καταποντισμών έχουν αποκλειστικό σκοπό να υπονομεύσουν την Κυβέρνησή σας ή εσάς προσωπικά;

Αυτή τη στιγμή οι γιατροί ενός δημόσιου νοσοκομείου, του Παίδων Πεντέλης, απεργούν μόνο και μόνο για το δικαίωμα να δουλέψουν, δηλαδή, το αίτημά τους είναι μόνο να δουλεύουν. Για μας, λοιπόν, αυτό και μόνο, κύριε Υπουργέ, υποδεικνύει αλλά και ταυτοχρόνως αποδεικνύει το φιάσκο αυτής της Κυβέρνησης, αλλά τελικά και τις πραγματικές επιδιώξεις της, όχι μόνο απέναντι στα παιδιά και στους γονείς που χρησιμοποιούν αυτό το νοσοκομείο, αλλά και απέναντι σε όλο το Εθνικό Σύστημα Υγείας. Θεωρούμε ότι τη στιγμή που απεργούν για να δικαιούνται να εργαστούν, αποκαλύπτεται η βαθιά κρυμμένη πρόθεση της Κυβέρνησης να ιδιωτικοποιήσει μέρος και τελικά όλο το Εθνικό Σύστημα Υγείας μας.

Το ΜέΡΑ25, κύριε Υπουργέ, από την αρχή στηρίξαμε και τα lockdown και τους εμβολιασμούς και όλες τις πρώτες επιλογές της Κυβέρνησής σας και ιδίως τον εμβολιασμό με όλες μας τις δυνάμεις. Αλλά τι σας λέγαμε, κύριε Υπουργέ; Σας λέγαμε από την αρχή, την πρώτη μέρα, από πρόπερσι τον Φεβρουάριο, να δημιουργηθούν ξεχωριστά κέντρα τόσο για μαζικά τεστ, όσο και για τον εμβολιασμό, για να μη γίνει ακριβώς ο «κανιβαλισμός» των νοσοκομείων μας από τα εμβολιαστικά κέντρα, καθώς θα προέκυπταν μαθηματικά κάποια στιγμή -πανδημία αντιμετωπίζουμε- τέτοιες ανάγκες. Η Κυβέρνησή σας, όμως, ακολουθεί τα βήματα της Κυβέρνησης Σαμαρά - Γεωργιάδη που, αν θυμάστε, έκλειναν τα νοσοκομεία τότε με τα πρώτα μνημόνια.

Τώρα, κατά τη γνώμη μας, η Κυβέρνηση έρχεται πάλι να κλείσει ένα νοσοκομείο-κόσμημα υπέρ των ιδιωτών και των παρασίτων της ολιγαρχίας. Ελπίζω πραγματικά να αποδειχθεί ότι θα τηρηθεί ο λόγος σας και ότι δεν θα προχωρήσετε σε αυτό.

Προσέξτε, όμως, σήμερα ο κ. Βαρουφάκης ήταν εκεί, πήγε να τους συμπαρασταθεί και να ενημερωθεί από αυτούς. Του είπαν οι εργαζόμενοι ότι ενημερώθηκαν ότι η Περιφέρεια θα τους ενημερώσει την ερχόμενη Παρασκευή αν το νοσοκομείο θα έχει και πάλι εφημερίες. Εσείς μόλις τώρα μας είπατε ότι δεν θα έχει. Αυτή είναι η απάντηση; Να ξέρουμε ότι δεν θα έχει.

Τα άλλα δύο νοσοκομεία που μένουν τώρα, δηλαδή το «Αγία Σοφία» και το «Αγλαΐα Κυριακού», έχουν ήδη ρημαχθεί καθώς είναι έτσι κι αλλιώς πολύ λίγα, καθώς είναι υποβαθμισμένα και χωρίς προσωπικό λόγω των δώδεκα ετών των μνημονίων και βεβαίως έχουν αντιμετωπίσει όλου του Λεκανοπεδίου -σας θυμίζω ότι πέντε εκατομμύρια κατοικούμε σε αυτήν την περιοχή- το κύμα του κορωνοϊού. Είναι αδύνατον ό,τι δεν θα κάνει πια το Παίδων Πεντέλης να το υποκαταστήσουν τα άλλα δύο, γιατί τα άλλα δύο στην πραγματικότητα, κατά τη γνώμη μας, χρειάζονται ένα ακόμα τρίτο για να παίρνει τον φόρτο εργασίας τους. Δηλαδή δεν είναι σε θέση να πάρουν παραπάνω εργασία. Αυτό σας λέω, κύριε Υπουργέ.

Πραγματικά θα ήθελα να μην αποφύγετε στη δευτερολογία σας και μία απάντηση γι’ αυτό που σας είπα. Μας αρέσει η δέσμευσή σας ότι δεν θα κλείσει και θα συνεχίσει να εφημερεύει το αργότερο μετά από έξι εβδομάδες, αλλά μετά από τόσες συνταξιοδοτήσεις γιατρών σε δώδεκα χρόνια και μετά από τόσους νεκρούς τα τελευταία δύο χρόνια από τον COVID και την πανδημία, και με ευκαιρία την ερώτησή μας, θα θέλαμε και σας εκλιπαρούμε -και δεν το κάνουμε αντιπολιτευτικά- να δεσμευτείτε επιτέλους ως υπεύθυνος Υπουργός μιας υπεύθυνης Κυβέρνησης, ότι θα υπάρξουν μόνιμες προσλήψεις γιατρών και υγειονομικών στο ΕΣΥ.

Ξέρετε τι λέτε τόσο καιρό όλοι, κι εσείς και ο προκάτοχός σας; Λέτε «Εμείς έχουμε πάρει τώρα δέκα χιλιάδες και εν ευθέτω χρόνω θα κρίνουμε πόσοι και ποιοι από αυτούς να μονιμοποιηθούν». Αλλά σας έχω ξαναπεί, κύριε Υπουργέ, αν δεν τους μονιμοποιείτε με τη λαϊκή πίεση τώρα που έχουμε ογδόντα κι εκατό νεκρούς την ημέρα, ποιος έρημος πολίτης να πιστέψει ότι θα το κάνετε εν αιθρία, τότε που δεν θα σας πιέζει κανείς και κυρίως δεν θα σας πιέζει το λαϊκό αίσθημα;

Ευχαριστώ πολύ για την ανοχή, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τρία λεπτά.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Θέλω να πω το τελευταίο για να μιλάμε και ακριβώς με αριθμούς για το τι γίνεται, όχι για το τι έχουμε προσλάβει. Θα σας πω για τώρα, για το 2022, έχουμε την προκήρυξη για τις τέσσερις χιλιάδες θέσεις νοσηλευτικού προσωπικού που απευθύνεται σε αυτούς τους ανθρώπους που λέτε, εννιακόσιες δέκα θέσεις λοιπού ιατρικού προσωπικού και ήδη -είμαστε σε συνεννόηση- είναι τουλάχιστον επτακόσιες θέσεις ιατρικού προσωπικού. Αυτά είναι για μέσα στο 2022 με ενδεχόμενο να υπάρξουν και αυξήσεις θέσεων, αν κριθεί απαραίτητο. Όμως, ήδη αυτές οι προκηρύξεις προετοιμάζονται.

**ΚΛΕΩΝ ΓΡΗΓΟΡΙΑΔΗΣ:** Θα είναι μόνιμοι;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ναι, για μόνιμες θέσεις. Αυτές που σας είπα είναι προκηρύξεις μόνιμων θέσεων. Δεν λέμε για το επικουρικό προσωπικό.

Και, μάλιστα, εκεί είναι όλη η συζήτηση της πρόβλεψης της αυξημένης μοριοδότησης και θα υπάρχει, αλλά να είναι συμβατή με το Σύνταγμά μας και τις σκέψεις του Συμβουλίου της Επικρατείας για όσους ακριβώς αυτή τη δύσκολη περίοδο βρέθηκαν στο σύστημα και βρίσκονται. Άρα κυρίως αυτοί οι άνθρωποι θα μπορέσουν να βρεθούν στις προκηρύξεις σε μια δεν θα πω προνομιακή θέση, γιατί ο όρος «προνομιακή θέση» παραπέμπει σε θέματα που μπορεί να είναι αντίθετα στην ισότητα, αλλά να εκτιμηθεί η πραγματικότητα ότι τη δύσκολη στιγμή βρέθηκαν στο σύστημα. Είναι τέσσερις χιλιάδες θέσεις νοσηλευτών, εννιακόσιες δέκα θέσεις λοιπού προσωπικού, επτακόσιες ιατρών και έπονται και άλλες προκηρύξεις.

Πάμε, λοιπόν, στο κομμάτι μας. Εγώ καταλαβαίνω -είδα το Παίδων Πεντέλης- και σέβομαι απόλυτα τους γιατρούς και ισχύει αυτό το οποίο λέτε. Και, μάλιστα, και στις συζητήσεις που κάναμε προσπαθήσαμε να βρούμε μια λύση. Θεωρούμε όχι ότι δεν θα υπάρχει δυσλειτουργία. Θέλω να είμαι ειλικρινής απέναντί σας. Προφανώς θα υπάρχει. Καταλαβαίνω ότι υπάρχουν και γονείς που θα υποχρεωθούν στις δύο εφημερίες που γινόντουσαν να πάνε αλλού. Στο σύστημα και όπως έχουν δείξει και οι νοσηλείες παιδιών δεν έχουμε ευτυχώς ιδιαίτερο πρόβλημα. Θα μπορέσουν να ανταποκριθούν. Καταλαβαίνω ότι είναι μια ταλαιπωρία. Όμως, είναι μια προσωρινή ταλαιπωρία, είναι μια προσωρινή δυσλειτουργία του νοσοκομείου με τις εφημερίες και εδώ θα είμαστε να κριθούμε.

Ήταν πάρα πολύ σημαντικό το σκέλος του εμβολιασμού στις ηλικίες, γιατί, κύριε Γρηγοριάδη, η ιδιαιτερότητα είναι ότι μιλάμε για ηλικίες πέντε έως έντεκα. Άρα δεν ήταν τόσο εύκολο να αναπτυχθούν αλλού εμβολιαστικές μονάδες, όπως έχει γίνει με τα Μέγα, τα οποία υπάρχουν και απευθύνονται στον ελληνικό πληθυσμό.

Και επειδή βρισκόμαστε τώρα ουσιαστικά έναν χρόνο μετά τη λειτουργία του εμβολιαστικού προγράμματος θα ήθελα, αναφερόμενος στον υπόλοιπο χρόνο που έχω, να δούμε κάποια στοιχεία για να δούμε ότι και δύσκολες αποφάσεις, οι οποίες υπήρξαν, ήταν αποφάσεις που απέδωσαν.

Και γιατί το λέω αυτό; Η υποχρεωτικότητα είτε αφορά στους υγειονομικούς, είτε αφορά στους περιορισμούς πρόσβασης που υπήρχε για τα άτομα που δεν έχουν εμβολιαστεί, είτε αφορά τους άνω των εξήντα που εφαρμόζεται σήμερα ότι όσοι δεν εμβολιάζονται έχουν διοικητικό πρόστιμο, είτε αφορά και στην αναμνηστική δόση να μη θεωρούνται ως εμβολιασμένοι όσοι δεν έχουν κάνει στο επτάμηνο την αναμνηστική δόση, καθώς και μια άλλη σειρά από προσπάθειες που ξεκίνησαν από 1η Σεπτεμβρίου, γιατί τότε άρχισαν να ψηφίζονται τα μέτρα, όπως και οι προωθητικές ενέργειες που έγιναν και οι διαφημίσεις και οι ενημερώσεις και οι κινητές μονάδες που βγήκαν, όλη αυτή η προσπάθεια είχε αποτελέσματα και αυτά τα αποτελέσματα πρέπει να τα δούμε για να δούμε κάποια στιγμή αν τα μέτρα αποδίδουν ή όχι.

Αναφέρομαι, λοιπόν: Στις 31 Αυγούστου, που δεν υπήρχε καμμία υποχρεωτικότητα ως τότε, είχαμε έντεκα εκατομμύρια τριακόσιους ογδόντα χιλιάδες εμβολιασμούς. Σήμερα, 1η Ιανουαρίου έχουμε δεκαοκτώ εκατομμύρια πεντακόσιους ενενήντα έναν, συν τέσσερα εκατομμύρια διακόσιους τριάντα με αναμνηστική δόση. Είμαστε πρώτοι στην Ευρώπη σε αναμνηστική δόση γιατί κάναμε την επιλογή να ανοίξουμε στο τρίμηνο.

Πώς αποτυπώνεται αυτό; Στις 31 Αυγούστου το 57% ήταν εμβολιασμένος πληθυσμός έστω με τη μία δόση, 54% στο σύνολο και στους ενήλικους 66% με μία δόση, 63% στο σύνολο. Σήμερα, 17 Ιανουαρίου, 72,5% στον γενικό πληθυσμό είναι έστω με τη μία δόση και 69% έχει ολοκληρώσει τον εμβολιασμό του. Και στους ενήλικες, που είναι πολύ κρίσιμο γιατί από τους ενήλικες έχουμε το κομμάτι της πίεσης στο Εθνικό Σύστημα Υγείας, το 83% έχει κάνει έστω τη μία δόση και το 78,5% έχει ολοκληρώσει τον εμβολιασμό του. Στους δε άνω των εξήντα, με την υποχρεωτικότητα αυτή που κατακρίθηκε είχαμε άνοδο δυόμισι μονάδες συνολικά στον πληθυσμό και σχεδόν δέκα μονάδες. Από το 80% στους άνω των εξήντα έχουμε φτάσει στο 90%.

Αυτά, λοιπόν, τα λέω διότι γίνεται η κουβέντα του εμβολιασμού, αλλά να δούμε ότι από την 1η Σεπτεμβρίου μέχρι σήμερα, που εφαρμόζονται και μέτρα υποχρεωτικότητας, έχουν αυξηθεί δεκαπέντε μονάδες οι εμβολιασμοί.

Και σήμερα μόλις ολοκληρωθούν, κύριε Γρηγοριάδη και κύριοι συνάδελφοι, καθώς αυτοί που κάνουν την πρώτη κάνουν και τη δεύτερη, θα περάσουμε τον μέσο όρο της Ευρωπαϊκής Ένωσης, όταν το καλοκαίρι -να σας θυμίσω- ήταν εδώ πέρα η κριτική γιατί είμαστε τόσο πίσω στους εμβολιασμούς.

Άρα οι αποφάσεις της υποχρεωτικότητας και όλες οι άλλες αποφάσεις που υπήρχαν, εκ του αποτελέσματος αύξησαν δεκαπέντε μονάδες την εμβολιαστική κάλυψη και σήμερα είμαστε από τις χώρες που κινούμαστε στο μέσο όρο και πάνω από το μέσο όρο της Ευρωπαϊκής Ένωσης και στοχεύουμε ακόμα παραπάνω.

Αυτό το λέω στη συγκεκριμένη ερώτηση -και ολοκληρώνω, κύριε Πρόεδρε- γιατί μέσα σε αυτό το πλαίσιο της επιλογής και αντιλαμβανόμενος πλήρως την κριτική που γίνεται -και θέλω να είμαι ειλικρινής, δεν θα πω ποτέ ότι είναι παράλογη η κριτική, μπορεί ενδεχομένως να είναι υπερβολική γιατί υπάρχει ο φόβος και έρχομαι εδώ να διαψεύσω αυτό που είπατε-, μέσα λοιπόν σε αυτό το σχεδιασμό θεωρήσαμε ότι και στην ηλικία πέντε έως έντεκα προέχει στην παρούσα φάση γρήγορα να εμβολιαστεί ο συγκεκριμένος πληθυσμός των παιδιών μας και σύντομα, πολύ σύντομα και χωρίς καμμία δυσλειτουργία θα επιστρέψει το Παίδων Πεντέλης στην κανονικότητα, στη λειτουργία του.

**ΠΡΟΕΔΡΕΥΩΝ (Δημήτριος Βίτσας):** Σας ευχαριστώ και τους δύο.

Προχωρούμε τώρα στην τέταρτη με αριθμό 285/10-1-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «ΧΥΤΑ Φυλής - Αγνοούνται εδώ και έναν χρόνο τα αποτελέσματα της Επιδημιολογικής Μελέτης».

Στην ερώτηση θα απαντήσει ο Υπουργός Περιβάλλοντος και Ενέργειας κ. Κωνσταντίνος Σκρέκας.

Κύριε Αρσένη, έχετε τον λόγο για δυο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, έχετε καταλάβει τι έχει γίνει στο ΧΥΤΑ Φυλής; Έχετε καταλάβει ότι το Υπουργείο ενέκρινε τους περιβαλλοντικούς όρους, χωρίς να αξιοποιήσει τα στοιχεία της επιδημιολογικής μελέτης; Εγκρίνατε όρους λειτουργίας, χωρίς να αναγνωρίσετε το πρόβλημα γι’ αυτό το χώρο που λειτουργεί από τη δεκαετία του ’60 -έχουμε πλέον ξεπεράσει τα εξήντα χρόνια λειτουργίας- με τα σημαντικότατα προβλήματα υγείας που δημιουργεί; Και αρνηθήκατε να χρησιμοποιήσετε την επιδημιολογική μελέτη σαν βάση για έγκριση ή απόρριψη, όπως θα έπρεπε, των περιβαλλοντικών όρων;

Έχω κάνει επαναλαμβανόμενες ερωτήσεις γι’ αυτό το ζήτημα. Μέχρι πρότινος η Κυβέρνησή σας και οι προκάτοχοί σας μου έλεγαν ότι ήταν ο COVID και καθυστερούν τα στοιχεία της επιδημιολογικής και «τι να κάνουμε;». Τώρα πλέον ούτε καν τα προσχήματα δεν κρατάτε.

Τι μας λέτε; Έχει συγκροτηθεί επιτροπή αποτελούμενη από μέλη του ΕΔΣΝΑ και της Περιφέρειας Αττικής, η οποία μελετά, κωδικοποιεί το αποτέλεσμα της μελέτης -ακούστε γιατί!- ώστε να αποτυπωθεί σωστά -η μελέτη δηλαδή δεν ήταν σωστή από μόνη της και η επιτροπή θα την διορθώσει- και να ανταποκρίνεται στην πραγματικότητα.

Ποια είναι αυτή η επιτροπή; Με ποιο τρόπο κωδικοποιεί τα αποτελέσματα; Τι σημαίνει «να αποτυπωθεί σωστά και να ανταποκρίνεται στην πραγματικότητα»; Θα επέμβει στην ουσία; Για ποιο λόγο δεν δημοσιοποιείται αυτή η μελέτη; Για ποιο λόγο αποφασίζετε τη διαιώνιση αυτού του εγκλήματος εκεί πέρα στη Φυλή, στη ζωή των ανθρώπων της δυτικής Αθήνας και της δυτικής Αττικής χωρίς να δημοσιοποιείτε ποιες είναι οι επιπτώσεις της χρόνιας λειτουργίας;

Περιμένουμε απαντήσεις.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κατ’ αρχάς, προς αποφυγή εσφαλμένων εντυπώσεων, να αναφέρω, κύριε συνάδελφε, πριν την οποιαδήποτε διευκρίνιση ως προς την επιδημιολογική μελέτη του ΕΔΣΝΑ, του Ειδικού Διαβαθμικού Συνδέσμου Νομού Αττικής δηλαδή, ότι, πρώτον, από τη Διεύθυνση Περιβαλλοντικής Αδειοδότησης τηρήθηκε στο ακέραιο η προβλεπόμενη νόμιμη διαδικασία περιβαλλοντικής αδειοδότησης για τον ΧΥΤΑ στη δυτική Φυλή.

Στη συνέχεια, κατόπιν σχετικής εισήγησης επίσης της εν λόγω διεύθυνσης, εκδόθηκε η αναφερόμενη στην επίκαιρη ερώτησή σας σχετική απόφαση έγκρισης περιβαλλοντικών όρων.

Ως προς την επιδημιολογική μελέτη στην οποία αναφέρεστε, σύμφωνα με τον εκεί όρο της σχετικής ΑΕΠΟ, τα αποτελέσματα της εν λόγω μελέτης θα υποβληθούν στο Υπουργείο Υγείας για έγκριση και αξιολόγηση.

Επίσης, κατά τα αναφερόμενα στη μελέτη περιβαλλοντικών επιπτώσεων, βάσει της οποίας εκδόθηκε η ανωτέρω ΑΕΠΟ, η επιδημιολογική έρευνα δεν είχε ολοκληρωθεί κατά τον χρόνο εκπόνησης της ΜΠΕ. Ωστόσο αυτό, δηλαδή η μη έκδοση της επιδημιολογικής έρευνας, δεν αποτελεί ανασχετικό παράγοντα για την έκδοση της ΑΕΠΟ, όπου επί της ουσίας περιλαμβάνονται όλοι οι αναγκαίοι όροι και περιορισμοί που αποσκοπούν τόσο στην προστασία του περιβάλλοντος όσο βέβαια και της ανθρώπινης υγείας και οι οποίοι, κατά τη στοιχειοθετημένη και τεκμηριωμένη άποψη της αρμόδιας υπηρεσίας, δηλαδή της Διεύθυνσης Περιβαλλοντικής Αδειοδότησης του Υπουργείου, είναι επαρκείς για τον ανωτέρω σκοπό.

Ωστόσο, είμαστε και θα είμαστε σε εγρήγορση για την κάθε βέλτιστη προσαρμογή και ως προς τη δημόσια υγεία, αλλά και ως προς τα ζητήματα περιβαλλοντικής προστασίας. Εφόσον, δηλαδή, κριθεί από τα αποτελέσματα της εν λόγω επιδημιολογικής μελέτης, μετά την αξιολόγηση και την έγκρισή της από το Υπουργείο Υγείας, ότι προκύπτει αναγκαιότητα επιβολής πρόσθετων όρων και περιορισμών, φυσικά και θα υπάρξει η ανάλογη εισήγηση για την τροποποίηση της ΑΕΠΟ, του έργου και τη συμπερίληψη αυτών.

Αναφερόμενος, επίσης, στο τελευταίο σκέλος του πρώτου ερωτήματός σας, θα ήθελα να πω ότι φυσικά λόγω της προϊούσας πανδημίας, της COVID-19, και της εύλογης αδυναμίας ολοκλήρωσης της μελέτης εντός των αρχικών προθεσμιών εξαιτίας των περιοριστικών μέτρων που είχαν ληφθεί για την αποφυγή εξάπλωσης του κορωνοϊού, η προθεσμία παράδοσης της μελέτης παρατάθηκε με αποφάσεις του αρμοδίου οργάνου, του ΕΔΣΝΑ, κάτι που έχει γίνει βέβαια και σε άλλες περιπτώσεις σε ό,τι αφορά τα χρονικά ορόσημα τα οποία είχαν τεθεί πριν την εμφάνιση της πανδημίας.

Η μελέτη έχει ολοκληρωθεί πρόσφατα. Ο ΕΔΣΝΑ έχει υποβάλει τον φάκελο της Μελέτης Περιβαλλοντικών Επιπτώσεων στην αρμόδια διεύθυνση του Υπουργείου Περιβάλλοντος και Ενέργειας, οπότε με τη σειρά της η σχετική υπηρεσία έχει ξεκινήσει την επεξεργασία των δεδομένων αναφορικά με τη Μελέτη Περιβαλλοντικών Επιπτώσεων και θα προβεί αναλόγως στις δέουσες ενέργειες.

Να πούμε ότι στη δεύτερη τακτική συνεδρίαση της εκτελεστικής επιτροπής του Ειδικού Διαβαθμιδικού Συνδέσμου του Νομού Αττικής, δηλαδή αύριο, στις 18-1-2022, θα πραγματοποιηθεί η παρουσίαση της επιδημιολογικής έρευνας και θα γίνει βέβαια και εκδήλωση της παρουσίασης στην ημερομηνία που προανέφερα.

Όσον αφορά το δεύτερο ερώτημα, θα επανέλθω στη δευτερολογία μου.

**ΠΡΟΕΔΡΕΥΩΝ (Δημήτριος Βίτσας):** Ορίστε, κύριε Αρσένη, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, η μελέτη ξεκίνησε τον Δεκέμβριο του 2017 και έπρεπε να έχει παραδοθεί τον Δεκέμβριο του 2019. Η παράταση που είχε δοθεί λόγω της πανδημίας δεν ξεπερνούσε το 2020. Τώρα είμαστε στο 2022. Εγώ δεν γνωρίζω καν αν δόθηκε παράταση επίσημα έως σήμερα. Για την ακρίβεια, είμαι σίγουρος ότι δεν δόθηκε και ότι απλά το αφήσατε να ξεφύγει. Και βέβαια, αφού εγκριθούν όλα, τότε ίσως να μας πείτε και τι έγινε στη μελέτη.

Ωστόσο, έχω ένα ουσιαστικό ερώτημα. Το 2019 είχαμε τα προκαταρκτικά αποτελέσματα. Γιατί δεν χρησιμοποιήθηκαν τα προκαταρκτικά αποτελέσματα στην άδεια των περιβαλλοντικών όρων για τον ΧΥΤΑ Φυλής; Γιατί δεν ήρθαν σε επαφή με τους επιστήμονες της μελέτης για να αξιοποιήσουν τα ουσιαστικά αποτελέσματα που γνωρίζουμε όλοι ότι ήταν έτοιμα;

Μου θυμίζει τη μελέτη της «ASPROFOS». Για όσους δεν γνωρίζουν, η «ASPROFOS» είναι μια θυγατρική εταιρεία των ΕΛΠΕ, των «ΕΛΛΗΝΙΚΩΝ ΠΕΤΡΕΛΑΙΩΝ», κάνει τις μελέτες για τα «ΕΛΛΗΝΙΚΑ ΠΕΤΡΕΛΑΙΑ» και είχε αναλάβει τη μελέτη των ρυπαντών για τον Δήμο Φυλής. Μόνο που αυτή η μελέτη παραδόθηκε το 2017 και δεν δημοσιεύονταν μέχρι που εγώ προσωπικά μαζί με το Δυτικό Μέτωπο έφερα επανειλημμένα εδώ την Κυβέρνηση, ενώ καταθέσαμε στον Συνήγορο του Πολίτη καταγγελία εναντίον του δημάρχου, στον Συντονιστή Αποκεντρωμένης Αυτοδιοίκησης. Ταυτόχρονα, ζητήσαμε αυτή τη μελέτη και με άλλους τρόπους και τελικά δημοσιοποιήθηκε. Αυτό χρειάστηκε δύο χρόνια, όσα χρόνια αποκρύπτεται στην πράξη και η επιδημιολογική μελέτη.

Πρόσφατα, επισκέφθηκα για τρίτη φορά τον ΧΥΤΑ Φυλής, ενώ για δεύτερη φορά τον περπάτησα από σημείο σε σημείο. Αποφεύγω να μπω στον πειρασμό να σας ρωτήσω αν έχετε πάει ποτέ στον ΧΥΤΑ Φυλής. Βρήκαμε, λοιπόν, αυτόν τον τεράστιο κρατήρα με τη λυματολάσπη στον ΧΥΤΑ Φυλής. Οι άνθρωποι που ήταν μαζί μας από τον Δήμο Φυλής, καθώς και από τη δυτική Αθήνα, από την Πετρούπολη που κάθε καλοκαίρι βρομοκοπάει και οι άνθρωποι δεν μπορούν να βγουν στο μπαλκόνι τους, αλλά και από άλλες περιοχές μας είπαν ότι κάθε μέρα στα σπίτια τους αυτό που μυρίζουν είναι η μυρωδιά από τη λυματολάσπη. Τι θα κάνετε; Θα αποκατασταθεί αυτό επιτέλους;

Έκανα πάλι μαζί με το Δυτικό Μέτωπο καταγγελία στους Επιθεωρητές Περιβάλλοντος. Μας πηγαίνουν από τον Άννα στον Καϊάφα. Με βάση τις τελευταίες σας νομοθεσίες, με τις οποίες διαλύετε τους Επιθεωρητές Περιβάλλοντος, από τη μια μας λένε ότι είναι ευθύνη της περιφέρειας και από την άλλη η περιφέρεια μας στέλνει πίσω στους Επιθεωρητές Περιβάλλοντος. Απάντηση δεν παίρνουμε.

Είμαι Βουλευτής και κινώ τις διαδικασίες και δεν παίρνω απάντηση. Αν δεν είχα εκλεγεί και συνέχιζα να ασκώ τα δικαιώματά μου ως πολίτης, δεν θα είχα καμμία πιθανότητα, κύριε Υπουργέ. Συγκαλύπτετε αυτό το έγκλημα στη Φυλή ξανά και ξανά. Θέλετε να το επεκτείνετε αυτό το έγκλημα ξανά και ξανά.

Επιτέλους περιμένουμε τα στοιχεία της επιδημιολογικής μελέτης. Περιμένουμε να αποσύρετε τις αδειοδοτήσεις σας και περιμένουμε να κλείσει ο ΧΥΤΑ Φυλής, να προχωρήσετε επιτέλους σε ανακύκλωση με διαλογή στην πηγή, σε ουσιαστική μείωση των απορριμμάτων και ταφή τους τοπικά, όπου είναι εφικτό, και, όπου δεν είναι εφικτό, με συμβάσεις άμεσες από δήμο σε δήμο με τους γειτονικούς δήμους. Περιμένουμε να σταματήσει η Φυλή, η δυτική Αθήνα και η δυτική Αττική να είναι η αποθήκη ανεπιθύμητων δραστηριοτήτων αυτής της πόλης και αυτής της χώρας. Ζητάμε το αυτονόητο.

**ΠΡΟΕΔΡΕΥΩΝ (Δημήτριος Βίτσας):** Μάλιστα.

Κύριε Υπουργέ, επειδή ο κ. Αρσένης είπε ότι οι κάτοικοι της Φυλής ταλαιπωρούνται κατά τους καλοκαιρινούς μήνες, να σημειώσω ότι είχαμε το ίδιο φαινόμενο, αυτήν την οσμή, που έχει οδηγήσει και παιδάκια στο νοσοκομείο, και στην Πετρούπολη -το ξέρει ο κ. Αρσένης, είμαι σίγουρος- πριν από λίγες μέρες.

Κύριε Υπουργέ, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Σε ό,τι αφορά, λοιπόν, την επιδημιολογική μελέτη για την οποία έγινε και το ερώτημα, κύριε Πρόεδρε, να πω ότι φυσικά και τα αποτελέσματα της μελέτης αυτής θα αξιολογηθούν.

Συγκεκριμένα, στην ΑΕΠΟ της εγκατάστασης προβλέπεται ότι εντός έξι μηνών από την έκδοσή της θα πρέπει να ολοκληρωθεί και η αξιολόγηση της μελέτης και τα αποτελέσματα, εφόσον χρειαστεί βέβαια, να συμπεριληφθούν στην απόφαση έγκρισης περιβαλλοντικών όρων και να τροποποιηθεί βέβαια αυτή. Από εκεί και πέρα, όπως σας ανέφερα, πολύ σύντομα, δηλαδή αύριο, θα παρουσιαστούν τα αποτελέσματα αυτής της μελέτης στην επιτροπή του ΕΔΣΝΑ.

Να πούμε επίσης -το απάντησα βέβαια ήδη αυτό- ότι γνωρίζετε ότι τα τελευταία δύο χρόνια έχουμε αυτό το μεγάλο πρόβλημα με την πανδημία το οποίο οδήγησε στην καθυστέρηση της ολοκλήρωσης της μελέτης. Αυτό δεν σημαίνει όμως ότι τα αποτελέσματά της, όποια είναι αυτά, εφόσον χρειάζεται, δεν θα ληφθούν υπ’ όψιν για την τροποποίηση της ΑΕΠΟ.

Για την Πετρούπολη, κύριε Πρόεδρε, να σας πω ότι μένουν οι γονείς μου εκεί, οπότε γνωρίζω πολύ καλά τα οποιαδήποτε προβλήματα βιώνουν και αυτοί στην καθημερινότητα. Γι’ αυτό και εμείς ως Κυβέρνηση πρέπει να σας πω ότι έχουμε αναπτύξει μια συνολική στρατηγική για την επίλυση του προβλήματος διαχείρισης των αστικών αποβλήτων στην Αττική, αλλά και σε όλη την Ελλάδα, καθώς έχουμε παραλάβει μια κατάσταση όπου επί πέντε χρόνια δεν έγινε τίποτα επί της ουσίας.

Θυμάστε και τι είχε γίνει στον Νομό Κέρκυρας και σε άλλους και στη Ρόδο, όπου υπήρχαν χιλιάδες τόνοι απορριμμάτων που δυστυχώς αποσυντίθεντο κάτω από τον ήλιο. Και βέβαια αυτό έχει γίνει και τα προηγούμενα χρόνια αλλά και την τελευταία πενταετία που προηγήθηκε της σημερινής Κυβέρνησης δεν έγιναν αυτά που έπρεπε, ώστε επιτέλους να δοθεί μία διέξοδος και να μπει το νερό στο αυλάκι ώστε να μπορέσουμε να διαχειριστούμε τα απόβλητα με έναν τέτοιο τρόπο που θα υπακούει βέβαια στους ευρωπαϊκούς κανόνες σε ό,τι αφορά το πεντάπτυχο: μείωση, επανάχρηση, ανάκτηση, ανακύκλωση και στο τέλος βέβαια ταφή του υπολείμματος.

Αυτά όμως τώρα έχουν αρχίσει και γίνονται πράξη. Έχουν δημοπρατηθεί πάρα πολλές σύγχρονες μονάδες επεξεργασίας απορριμμάτων σε όλη την Ελλάδα που δεν είχαν δημοπρατηθεί τα προηγούμενα χρόνια. Αυτό βέβαια παίρνει ένα χρονικό διάστημα. Εν τω μεταξύ εμείς κάνουμε ό,τι είναι δυνατόν και σε ό,τι αφορά στα κίνητρα, αλλά και σε ό,τι αφορά στα αντικίνητρα, όπως το τέλος ταφής, για να οδηγήσουμε όλους και την τοπική αυτοδιοίκηση να βοηθήσει, ώστε να προχωρήσουμε σε περισσότερη ανακύκλωση στην πηγή, στην αλλαγή της κουλτούρας που έχουμε ως κοινωνία για τη διαχείριση των αποβλήτων μας, γιατί τα απόβλητα δεν είναι σκουπίδια. Μπορούν να χρησιμοποιηθούν ως πρώτες ύλες, μπορούν να είναι το έναυσμα για μία κυκλική οικονομία, ώστε έτσι να προστατεύσουμε με βιώσιμο τρόπο τις πλουτοπαραγωγικές πηγές της χώρας μας.

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε.

Προχωρούμε στη δεύτερη με αριθμό 286/10-1-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Περιβάλλοντος και Ενέργειας με θέμα: «Ενεργειακό συσσίτιο: απαραίτητη ασπίδα απέναντι στους θανάτους από αναθυμιάσεις και στην ενεργειακή εξαθλίωση».

Κύριε Αρσένη, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, στις 14 Δεκέμβρη δύο παιδιά δώδεκα και δεκατριών χρόνων έχασαν τη ζωή τους στο Καματερό, στη Δυτική Αθήνα, από αναθυμιάσεις και από πυρκαγιά σε θερμαντικό σώμα. Στις 24 Δεκέμβρη, στην ίδια περιοχή, πέντε άτομα οδηγήθηκαν στο νοσοκομείο για τον ίδιο λόγο. Συνολικά, το 2021, είχαμε περισσότερες αστικές πυρκαγιές κατά 70% παραπάνω, 84% αύξηση σε σχέση με το 2010-2020.

Η Πυροσβεστική –κι έχω εδώ τις δηλώσεις του κ. Γκουρμπάτση- λέει ότι το υψηλό κόστος θέρμανσης είναι το πιθανότερο να οδήγησε αυτά τα θύματα στη χρήση πρόχειρων και ως εκ τούτου μη ασφαλών μέσων θέρμανσης, αφού για οικονομικούς λόγους ήταν σχεδόν απαγορευτικό, αδυνατούσαν να έχουν δηλαδή πρόσβαση, σε ασφαλή τέτοια μέσα, όπως η κεντρική θέρμανση. Επίσης, εκτιμάται ότι στους χειμερινούς μήνες του 2022 ο αριθμός θανάτων θα εκτιναχθεί. Ήδη την πρώτη βδομάδα του 2022 φτάσαμε στους τρεις ανθρώπους να χάνουν τη ζωή τους.

Πάλι στην Δυτική Αθήνα, στον Δήμο Ιλίου, έχει υπάρξει μια πρωτοβουλία, την οποία την έχω στηρίξει με κοινοβουλευτικές ερωτήσεις σ’ αυτήν την Αίθουσα και προκάτοχός σας μάλιστα είχε προωθήσει αυτές τις ιδέες και πιστεύαμε ότι θα ξεμπλοκάρει. Πρόκειται για το ενεργειακό συσσίτιο, τη δυνατότητα δηλαδή των δήμων να πηγαίνουν σε νοικοκυριά τα οποία αδυνατούν να πληρώσουν τον λογαριασμό τους και ακόμα χειρότερα έχουν χρέη και τους έχει κοπεί το ρεύμα και να κάνει ο δήμος σύνδεση, να μπορεί ο δήμος να δίνει ένα ελάχιστο εγγυημένο ποσό ημερήσιας ενέργειας, για να μπορούν οι άνθρωποι να κάνουν τα βασικά, να μαγειρέψουν, να πλυθούν, να διαβάσουν τα παιδιά, τα βασικά για τη ζωή.

Τότε, με τον κ. Θωμά, είχε δεσμευτεί ότι θα λυθεί το ζήτημα. Είχαμε δώσει μάλιστα και συγχαρητήρια στην Κυβέρνηση. Και βλέπουμε τώρα ότι η ΔΕΗ κάνει πίσω και λέει «Εγώ, αν δεν αποπληρωθούν οι παλιοί λογαριασμοί του νοικοκυριού, δεν επιτρέπω στον δήμο» -σε άλλον δηλαδή άνθρωπο- «να κάνει σύνδεση με αυτό το νοικοκυριό».

Το ενεργειακό συσσίτιο όχι μόνο απαιτείται να ξεμπλοκάρει, αλλά απαιτείται να χρηματοδοτηθεί αδρά και να επεκταθεί σε όλους τους δήμους της χώρας αυτήν τη στιγμή, που βρισκόμαστε σε τέτοια ενεργειακή εξαθλίωση.

Θέλω πραγματικά να μας πείτε τι είναι το καινούργιο αυτό μπλοκάρισμα από την πλευρά της ΔΕΗ, γιατί τα καινούργια προσκόμματα και αν δεσμεύεστε να ενισχύσετε αυτό το πρόγραμμα για να επεκταθεί σε όλους τους δήμους της χώρας. Το έχουμε ανάγκη. Έχουμε το ακριβότερο αυτήν τη στιγμή ρεύμα σε όλη την Ευρώπη.

**ΠΡΟΕΔΡΕΥΩΝ (Δημήτριος Βίτσας):** Κύριε Σκρέκα, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, θα σας ενημερώσω, γιατί προφανώς δεν έχετε ενημερωθεί για αυτά τα οποία έχει κάνει η Κυβέρνηση το τελευταίο χρονικό διάστημα. Μάλιστα έχουμε ανακοινώσει επανειλημμένα ότι συστήσαμε και δημιουργήσαμε έναν τηλεφωνικό αριθμό, μια τηλεφωνική γραμμή έκτακτης ανάγκης, το 15902. Ένα νοικοκυριό στο οποίο έχει αποκοπεί η ηλεκτροδότηση μπορεί να τηλεφωνήσει σ’ αυτόν τον αριθμό, στον τηλεφωνικό αριθμό 15902, έκτακτης ανάγκης, ενεργειακής αλληλεγγύης, και εφόσον φυσικά είναι ένα νοικοκυριό το οποίο βρίσκεται σε δυσχερή οικονομική κατάσταση με βάση αντικειμενικά κριτήρια, γίνεται άμεσα η επανασύνδεση του νοικοκυριού με ηλεκτροδότηση, πληρώνεται από το Ταμείο Ενεργειακής Μετάβασης το κόστος επανασύνδεσης και αποπληρώνεται και το σύνολο ή μέρος των οφειλών.

Συγκεκριμένα, για οφειλές μέχρι 6.000 ευρώ καταβάλλεται εφάπαξ το σύνολο της οφειλής από το Ταμείο Ενεργειακής Μετάβασης, από την πολιτεία, για τις οφειλές του νοικοκυριού αυτού.

Για συνολικές οφειλές του νοικοκυριού από 6.000 έως 9.000 ευρώ καταβάλλεται εφάπαξ το 75% της οφειλής από εκεί και πάνω, δηλαδή το 100% μέχρι 6.000 ευρώ, το 75% από 6.000 έως 9.000 ευρώ και μάλιστα, για τις οφειλές πάνω από 9.000 ευρώ έως 12.000 καταβάλλεται εφάπαξ το 50% της οφειλής και πάνω από 12.000 ευρώ το 30% της οφειλής.

Άρα, τι έχει κάνει η Κυβέρνηση; Έχει προχωρήσει πολύ πιο μπροστά από αυτό που αναφέρατε εσείς. Ήδη έχει ορίσει έναν μηχανισμό πάρα πολύ ευέλικτο, πάρα πολύ γρήγορο. Ένα νοικοκυριό τηλεφωνεί στο 15902, εφόσον έχει αποκοπεί η ηλεκτροδότησή του. Αμέσως το αίτημα διαβιβάζεται από τον αριθμό αυτό, από τους εργαζόμενους εκεί στον οικείο δήμο και ο οικείος δήμος κατευθείαν, με αίτησή του στον ΔΕΔΔΗΕ για να γίνει η επανηλεκτροδότηση του νοικοκυριού αυτού.

Συγκεκριμένα, πριν λίγες μέρες, στα Πατήσια, σε ένα διαμέρισμα όπου ζούσε μια ηλικιωμένη κατάκοιτη και μάλιστα, με 95% αναπηρία και τυφλή, σύμφωνα με τα λεγόμενα της κόρης της, με την κόρη της υπήρξε ένα τέτοιο γεγονός. Διερευνούμε, βέβαια, για ποιον λόγο γίνεται η αποκοπή. Αμέσως, όμως, πήραν αυτό τον πενταψήφιο αριθμό -το 15902- και εντός δύο ωρών επανασυνδέθηκε το σπίτι εκείνο και έτσι, δόθηκε λύση. Μάλιστα, ήταν και χρήστης οξυγόνου η ηλικιωμένη αυτή κυρία.

Άρα, βλέπετε ότι στεκόμαστε δίπλα στα νοικοκυριά, σε αυτά έχουν ιδιαίτερη ανάγκη. Δεν χρειάζεται να σας πω τώρα, στη δευτερολογία μου θα σας πω για όλα αυτά τα οποία έχουμε μέχρι τώρα πράξει για να στηρίξουμε στο μέτρο του δυνατού τα νοικοκυριά τα οποία βάλλονται πραγματικά από τη σφοδρότητα αυτή της εκρηκτικής αύξησης των τιμών της ηλεκτρικής ενέργειας στην Ευρώπη φυσικά και στην Ελλάδα κατ’ επέκταση. Μέχρι τώρα 1,7 δισεκατομμύρια ευρώ έχουν διατεθεί και θα διατεθούν και για τον μήνα Ιανουάριο, για να μπορέσουμε να στηρίξουμε τα νοικοκυριά απέναντι στις αυξήσεις της ηλεκτρικής ενέργειας και απέναντι στις αυξήσεις του φυσικού αερίου.

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κύριε Αρσένη, έχετε τον λόγο για τρία λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, προφανώς και γνωρίζω αυτή τη διακήρυξή σας. Δεν ήρθα εδώ μην έχοντας μελετήσει το ζήτημα. Δίνετε, όντως, μέχρι 6.000 ευρώ και μερικό ποσοστό κάλυψης παραπάνω. Έχετε εικόνα πώς ζουν οι άνθρωποι σήμερα; Στον άνθρωπο που θα του ξεπληρώσετε τον λογαριασμό του ρεύματος και θα του έρθει ο επόμενος λογαριασμός, έχετε την εντύπωση πώς θα καταφέρει να τον πληρώσει;

Καλά κάνατε! Εμείς μιλάμε για διαγραφή των χρεών σε όλα τα επίπεδα. Έχετε εικόνα, όμως, ότι τον επόμενο μήνα οι άνθρωποι αυτοί θα βρεθούν στην ίδια κατάσταση; Υπάρχουν άνθρωποι που εκεί που έχει φτάσει το ρεύμα, δεν τους φτάνουν τα χρήματα για να πληρώσουν τον λογαριασμό τους και μόνο. Μιλάμε για επιχειρήσεις, αν πάμε λίγο παραέξω, όπου το ρεύμα έχει μεγαλύτερο κόστος από ό,τι τα εργατικά. Εδώ πέρα έχουμε φτάσει και εσείς θεωρείτε ότι λύσατε το πρόβλημα με μια εφάπαξ κάλυψη;

Πρέπει να ενεργοποιήσετε άλλα ουσιαστικά εργαλεία. Χρειαζόμαστε το ενεργειακό συσσίτιο, χρειαζόμαστε την ελάχιστη εγγυημένη ποσότητα ρεύματος για κάθε νοικοκυριό. Πρέπει να σταματήσετε τη ΔΕΗ -όπου ακόμα στην πράξη, εσείς διορίζετε τη διοίκηση, παρ’ όλη την ιδιωτικοποίησή της- και πρέπει να τους ζητήσετε να επιτρέψουν τη σύνδεση του ρεύματος μέσω δήμων στα νοικοκυριά αυτά, ακόμα και όταν υπάρχουν χρέη και όταν δημιουργηθούν στο μέλλον χρέη.

Ξεμπλοκάρετε το ενεργειακό συσσίτιο, ενισχύστε το οικονομικά, ενισχύστε τους δήμους να το διαδώσουν παντού. Είναι ένα εργαλείο που το χρειαζόμαστε. Δεν αρκούν οι εφάπαξ τιμές. Κατά τον ίδιο λόγο, είναι σαν να μου λέτε πάλι ότι το φαινόμενο είναι παροδικό.

Δεν μπορείτε να μιλάτε, ακόμα και να σχεδιάζετε, με όρους παροδικότητας. Μας το είπατε μία, μας το είπατε δύο, το ανακαλέσατε, μας λέτε ότι είναι διεθνές το φαινόμενο. Εμείς συνεχίζουμε να βλέπουμε διπλάσιες τιμές από τη Γερμανία και άλλες χώρες. Παρ’ όλα αυτά βλέπουμε τελευταία να πέφτουν οι τιμές σε άλλες χώρες. Σε εμάς συνέχεια ανεβαίνουν. Το μόνο που είναι σίγουρο όμως είναι ότι το φαινόμενο δεν είναι παροδικό.

Πρέπει να σχεδιάσουμε εργαλεία κοινωνικής πολιτικής. Το ενεργειακό συσσίτιο μάς είναι εντελώς απαραίτητο και σας καλώ να δεσμευτείτε για το ξεμπλοκάρισμα του ενεργειακού συσσιτίου από τη ΔΕΗ κι επίσης για την οικονομική ενίσχυση των δήμων προκειμένου να μπορούν να δώσουν αυτή την ελάχιστη εγγυημένη ποσότητα ενέργειας σε όλα τα νοικοκυριά που το έχουν ανάγκη.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Καταλαβαίνετε, κύριε συνάδελφε, ότι αυτό που ζητάτε δεν δίνει λύση στο πρόβλημα της θέρμανσης ενός σπιτιού του οποίου έχει αποκοπεί η ηλεκτροδότηση, γιατί αν όντως υπάρξει ένας μετρητής ο οποίος δίνει ελάχιστες κιλοβατώρες την ημέρα για να λειτουργεί μία κουζίνα και ένα ψυγείο, αυτό δεν φτάνει για να ζεσταθεί το σπίτι χρησιμοποιώντας ένα θερμαντικό σώμα το οποίο έχει πολύ μεγαλύτερη κατανάλωση.

Εμείς, λοιπόν, δεν θέλουμε να αφήσουμε τα σπίτια, τις οικογένειες στην καρδιά του χειμώνα να παγώσουν και γι’ αυτό ερχόμαστε και επανασυνδέουμε το νοικοκυριό που έχει αποκοπεί η ηλεκτροδότησή του και που βρίσκεται σε οικονομική δυσχέρεια. Αυτό δεν είναι για τον οποιονδήποτε, είναι γι’ αυτούς που πραγματικά έχουν δυσκολία να αντιμετωπίσουν το κόστος και την εξόφληση ενός λογαριασμού ρεύματος. Επανασυνδέουμε το νοικοκυριό, πληρώνουμε το κόστος επανασύνδεσης και αποπληρώνουμε και το σύνολο της οφειλής μέχρι 6.000 ευρώ και ποσοστό της οφειλής από εκεί και πάνω.

Και βέβαια γι’ αυτά τα νοικοκυριά τα οποία βρίσκονται σε δυσχερή οικονομική κατάσταση μην ξεχνάτε ότι υπάρχει και το κοινωνικό τιμολόγιο, που δίνει έκπτωση έως και 70% στον λογαριασμό του ρεύματος και σε εκείνα ειδικά τα νοικοκυριά, τους δικαιούχους κοινωνικού τιμολογίου, απορροφούμε το 90% σχεδόν της αύξησης, η οποία φαίνεται στον λογαριασμό μέσω της ρήτρας αναπροσαρμογής. Ειδικά λοιπόν γι’ αυτό υπάρχει ειδική πρόνοια ώστε να πληρώνουμε και να επιδοτούμε το ρεύμα πολύ περισσότερο, την αύξηση του ρεύματος, προκειμένου τελικά να μην βρεθούν στην πολύ άσχημη κατάσταση να μην μπορούν να πληρώσουν τον λογαριασμό της ενέργειας.

Από εκεί και πέρα, πρέπει να σας πω ότι η Ελλάδα είναι η χώρα η οποία έχει δώσει τα περισσότερα χρήματα για τη στήριξη των νοικοκυριών και των επιχειρήσεων. Τον μήνα Ιανουάριο θα δώσουμε 400 εκατομμύρια ευρώ. Είναι τα περισσότερα χρήματα ανάλογα με τον πληθυσμό της χώρας και τα οικονομικά μεγέθη της οικονομίας μας. Αυτή τη στιγμή στηρίζουμε τα νοικοκυριά, όλα ανεξαρτήτως, τις κύριες κατοικίες και στηρίζουμε όλες ανεξαρτήτως τις επιχειρήσεις πληρώνοντας, απορροφώντας το 50% της αύξησης του κόστους, ώστε να μπορέσουμε να τις βοηθήσουμε να επιβιώσουν και να διατηρήσουν τις θέσεις εργασίας και βέβαια αυτό το κόστος να μην το περάσουν και στα προϊόντα τους, στις υπηρεσίες τους και έτσι να μην δημιουργήσουν πληθωριστικές πιέσεις και ακόμα περισσότερη ακρίβεια. Είναι ένα γεγονός το οποίο ξέρετε απόλυτα -και θα πρέπει να το πείτε- ότι είναι παγκόσμιο γεγονός, δεν οφείλεται στην Ελλάδα. Έχουμε εκρηκτική αύξηση των τιμών του φυσικού αερίου στην Ευρώπη και σε όλο τον πλανήτη. Αυτό έχει παρασύρει την ηλεκτρική ενέργεια και δυστυχώς δεν φαίνεται να αποκλιμακώνεται, τουλάχιστον το πρώτο τρίμηνο του 2022.

Εμείς όμως είμαστε η πρώτη χώρα, η Ελλάδα και η ελληνική Κυβέρνηση, που δημιούργησε το Ταμείο Ενεργειακής Μετάβασης που εκεί διαθέτει χρήματα από την πώληση των δικαιωμάτων διοξειδίου του άνθρακα, εκπομπών του θερμοκηπίου και το υπερπλεόνασμα του ειδικού λογαριασμού των ανανεώσιμων πηγών ενέργειας -γιατί σήμερα το να παράγεις ενέργεια από τον ήλιο ή από τον άνεμο είναι πέντε και έξι φορές υψηλότερο από το να παράγεις ενέργεια από τον λιγνίτη ή από το φυσικό αέριο- είναι αυτό το οποίο αξιοποιούμε για να στηρίξουμε εστιασμένα τα νοικοκυριά και τις επιχειρήσεις που το έχουν τόσο πολύ ανάγκη.

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Τώρα θα συζητηθεί η πέμπτη με αριθμό 301/10-1-2022 επίκαιρη ερώτηση δεύτερου κύκλου, του Βουλευτή Κέρκυρας του Συνασπισμού Ριζοσπαστικής Αριστεράς κ. Αλέξανδρου-Χρήστου Αυλωνίτη προς τον Υπουργό Περιβάλλοντος και Ενέργειας, με θέμα: «Λειτουργία λατομικής ζώνης Κέρκυρας».

Θα απαντήσει ο Υπουργός Περιβάλλοντος και Ενέργειας κ. Κωνσταντίνος Σκρέκας.

Κύριε Αυλωνίτη, έχετε τον λόγο για δύο λεπτά.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κύριε Υπουργέ, πιστεύω ότι έχετε επισκεφθεί την Κέρκυρα. Στην καρδιά της βόρειας Κέρκυρας και στους πρόποδες της οροσειράς Παντοκράτορα είναι από την περίοδο της χούντας μία χαίνουσα πληγή. Λειτουργούν εκεί τα λατομεία από τότε, με διαρκείς παράνομες ενέργειες, και ολόκληρο το θεσμικό πλαίσιο της Κέρκυρας, δημοτικά συμβούλια, περιφέρεια κ.λπ. έχει ασχοληθεί, μέχρι που έκλεισαν διά της αφαιρέσεως της αδείας λειτουργίας, η οποία αφαίρεση κρίθηκε μάλιστα και από το Συμβούλιο Επικρατείας.

Έχει κατασκευαστεί ένα μέτωπο κάθετο από εκατόν πενήντα μέχρι διακόσια μέτρα, έτσι μακροσκοπικά, όπως το βλέπετε. Η αποκατάσταση εξ αντικειμένου είναι αδύνατη, διότι τέτοιου είδους αποκατάσταση, δηλαδή κλιμακωτή, ουσιαστικά πηγαίνει σε γειτονικές ιδιοκτησίες, για να μην πω ότι θα «φάει» όλο το επόμενο βουνό. Παρά ταύτα, όμως, ενώ έχουμε ασχοληθεί τόσο πολύ θεσμικά με το όλο θέμα, δόθηκαν άδειες αποκατάστασης της λειτουργίας του λατομείου και με αυτές τις άδειες -όπως καταγγέλλουν οι κάτοικοι και εμείς βλέπουμε- λειτουργούν κανονικά τα λατομεία, τρία τον αριθμό, εξορύσσουν, πουλάνε.

Η περιφέρεια διαχρονικά, τα τελευταία δέκα χρόνια δηλαδή, ίσως και παραπάνω, κάνει μια προσπάθεια εντοπισμού της λατομικής περιοχής και -ω του θαύματος!- η λατομική αυτή περιοχή προσδιορίζεται στην πάνω πλευρά του μετώπου, στην ίδια περιοχή και μάλιστα προσφάτως, το καλοκαίρι, δόθηκε άδεια λειτουργίας εξόρυξης, λατομείου δηλαδή, εξόρυξης αδρανών υλικών και όλα φαίνονται νομότυπα.

Νομότυπο, όμως, δεν φαίνεται ότι πεντακόσια μέτρα από εκεί θα κατασκευαστεί το μεγάλο έργο των φραγμάτων που εκεί είναι ο μεγάλος ταμιευτήρας, το μεγάλο φράγμα. Όλα αυτά γίνονται μπροστά στα μάτια των κυβερνήσεων, των θεσμικών παραγόντων, των Υπουργείων σας.

Και έρχομαι εγώ, λοιπόν, ως ταπεινός Βουλευτής της Περιφέρειας Ιονίων Νήσων, της Κέρκυρας -για το κόμμα μου των Ιονίων Νήσων είμαι- και σας ζητάω να ερευνήσετε, να διαπιστώσετε αυτά που λέω και σας ρωτάω σήμερα με αυτή την ερώτηση να μου πείτε: τι θα κάνετε; Αν μπορεί πρακτικά να γίνει αυτή η αποκατάσταση, αν νομίμως λειτουργούν έτσι τα λατομεία κι αν χρησιμοποιούν αυτή την άδεια, αν η λατομική ζώνη που προσδιορίζεται οσονούπω εκεί, αλλά και η άδεια που δόθηκε είναι νόμιμη και σε κάθε περίπτωση, πώς όλα αυτά συμβαδίζουν με τη διαδικασία κατασκευής του έργου των φραγμάτων που είναι εγγύτατα και σε απόσταση πεντακοσίων μέτρων από το σημείο που λειτουργούν τα λατομεία και που δόθηκε άδεια. Θεωρώ ότι είμαι απολύτως σαφής.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ,έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κατ’ αρχάς, κύριε συνάδελφε, ευχαριστώ για την ερώτηση. Να αποσαφηνιστεί ότι η δημόσια διοίκηση έχει δομή και ιεραρχία και αναλόγως, βέβαια, της διαδικασίας αδειοδότησης ελέγχου-τήρησης των περιβαλλοντικών όρων, επιλαμβάνεται το εκάστοτε αρμόδιο όργανο, η εκάστοτε αρμόδια υπηρεσία και τα λοιπά. Όπως πολύ καλά είπατε, αυτά είναι θέματα τα οποία άπτονται της τοπικής αυτοδιοίκησης του πρώτου και του δεύτερου βαθμού.

Εν προκειμένω, μάλιστα, τόσο η διαδικασία αδειοδότησης των λατομείων αδρανών υλικών όσο και η διαδικασία καθορισμού λατομικών περιοχών είναι πλήρως αποκεντρωμένες διαδικασίες ήδη από το 1984 και έχουν ανατεθεί στην οικεία αποκεντρωμένη διοίκηση και την περιφέρεια αντιστοίχως. Προφανώς, λοιπόν, δεν μπορεί, όπως καταλαβαίνετε, να παρεμβαίνει αυθαίρετα ο Υπουργός και να παρακάμπτει τις προβλεπόμενες διαδικασίες.

Σύμφωνα με τη σχετική ενημέρωση από την Περιφέρεια Ιονίων Νήσων προκύπτουν ότι: πρώτον, τα τρία παλαιά λατομεία στην περιοχή του Τρουμπέτα της βόρειας Κέρκυρας έχουν κλείσει και βρίσκονται -όπως πολύ σωστά είπατε- στη φάση αποκατάστασης του ανάγλυφου το οποίο έχει δημιουργηθεί. Η αρμόδια υπηρεσία της Αποκεντρωμένης Διοίκησης Πελοποννήσου, Δυτικής Ελλάδας και Ιονίου εποπτεύει την πορεία αυτών των εργασιών. Επιπλέον, η υπηρεσία της Διεύθυνσης Περιβάλλοντος της Περιφέρειας Ιονίων Νήσων, κατόπιν αιτήματος των επιχειρήσεων, που είναι υποχρεωμένες να υποβάλλουν ανά εξάμηνο πλήρη τοπογραφική αποτύπωση της προόδου των εργασιών αποκατάστασης, βεβαιώνει ότι μετά από έλεγχο επί τόπου το ποσοστό αποκατάστασής τους είναι συγκεκριμένο και αποστέλλει σχετική αναφορά στην υπηρεσία της αποκεντρωμένης διοίκησης, όπως και κάνει.

Κατά τη φάση αποκατάστασης του ανάγλυφου που γίνεται με μηχανικά μέσα και όχι εκρηκτικά, δημιουργούνται προϊόντα σύμφωνα με την εγκεκριμένη μελέτη και ως εκ τούτου είναι αυτονόητο ότι τα προϊόντα από αυτές τις εκσκαφές που είναι κατάλληλα προωθούνται στην εγχώρια αγορά αδρανών υλικών και νομίζω ότι αυτό είναι αυτονόητο.

Τώρα, ως προς το δεύτερο αίτημα που έχετε θέσει για τον καθορισμό νέας λατομικής ζώνης σε μικρή απόσταση από τα παλαιά λατομεία που προβλέπεται να αποκατασταθούν και να κλείσουν, να ενημερώσω ότι η επιτροπή που έχει συσταθεί από την Περιφέρεια Ιονίων Νήσων για τον καθορισμό λατομικών περιοχών έλαβε υπ’ όψιν της αφ’ ενός την ανάγκη ύπαρξης εγχώριων υλικών, που θα καλύπτουν τις ανάγκες για τα έργα της Περιφερειακής Ενότητας Κερκύρας για τα επόμενα χρόνια και αφ’ ετέρου ότι δεν υπάρχουν άλλες περιοχές στη νήσο της Κέρκυρας που να πληρούν τις προϋποθέσεις που προβλέπονται από την κείμενη νομοθεσία.

Επίσης και ειδικότερα, η αρμόδια Γνωμοδοτική Επιτροπή στην από 23-11-2020 εισήγησή της προς τον Περιφερειάρχη Ιονίων Νήσων εισηγήθηκε τον μη καθορισμό λατομικής περιοχής σε δημόσια έκταση, αφού διαπίστωσε ότι δεν υπάρχει ακόμη τελεσίδικος τίτλος ιδιοκτησίας ως προς την περιοχή Πηλίδα της Περιφερειακής Ενότητας Κερκύρας -άρα θα εξεταστεί κατόπιν τελεσίδικων δικαστικών αποφάσεων- και τον καθορισμό λατομικής περιοχής σε ιδιωτική έκταση εξήντα πέντε στρεμμάτων στη θέση Κακότραφος Σωκρακίου της Δημοτικής Ενότητας Φαιάκων του Δήμου Κεντρικής Κέρκυρας, κατόπιν αιτήματος της ενδιαφερόμενης εταιρείας.

Σε συνέχεια, λοιπόν, αυτής της εισήγησης εκδόθηκε η σχετική απόφαση του αρμοδίου θεματικού αντιπεριφερειάρχη με την οποία καθορίστηκε η προπεριγραφόμενη λατομική περιοχή στη θέση Κακότραφος Σωκρακίου.

Να πούμε ότι εδώ η αρμόδια Γνωμοδοτική Επιτροπή φυσικά και έχει λάβει υπ’ όψιν και είναι σύμφωνα τα όσα έχει πράξει με την υφιστάμενη νομοθεσία ως προς τη χωροθέτηση της λατομικής περιοχής, καθώς και τις ιδιαιτερότητες του τόπου λόγω νησιωτικότητας, σε συνδυασμό με την επιτακτική ανάγκη εξασφάλισης ποιοτικών αδρανών υλικών.

Το θέμα είναι, κύριε συνάδελφε, φυσικά να προστατεύσουμε το περιβάλλον αλλά και την τοπική κοινωνία, αλλά και να βρούμε και μια περιοχή που θα μπορεί να εκπληρώνει τις προβλέψεις της κείμενης νομοθεσίας και να την αξιοποιήσουμε προς όφελος, επίσης, της τοπικής κοινωνίας, γιατί καταλαβαίνετε ότι το να εισάγετε, να φέρετε και να μεταφέρετε αδρανή υλικά από περιοχές εκτός της Κέρκυρας θα αυξήσει πάρα πολύ το κόστος των εργασιών εντός του νησιού και τελικά αυτό θα το πληρώσουν οι κάτοικοι της Κέρκυρας.

Συνεπώς, ναι, μαζί σας είμαστε στο να βρούμε μια περιοχή που να μπορέσουν να την αξιοποιήσουν προς το καλό της τοπικής κοινωνίας.

Τα υπόλοιπα θα τα πω στη δευτερολογία μου.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε τον κύριο Υπουργό.

Κύριε Αυλωνίτη, έχετε τον λόγο για τρία λεπτά.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ, κύριε Πρόεδρε.

Νομίζω ότι ήμουν σαφής. Όλα αυτά τα οποία ανέφερε ο κύριος Υπουργός τα έχω όλα ως απαντήσεις σε σχετικές αιτήσεις μου. Όλο το ιστορικό το ξέρω.

Μιλάτε σε έναν άνθρωπο, κύριε Υπουργέ, ο οποίος χρημάτισε νομαρχιακός σύμβουλος το 1998 και από το 1998 διαπιστώνουμε τα ίδια προβλήματα και η μόνιμη επωδός είναι αυτή που είπατε προηγουμένως, δηλαδή ότι χρειαζόμαστε ως Κέρκυρα, ως νησί, φθηνά οικοδομικά υλικά, γιατί τα παράγουμε στον τόπο μας. Όλοι εκεί στοχεύουμε.

Μετά από μελέτη η οποία έγινε, βρέθηκε ότι στην ευρύτερη περιοχή της οροσειράς του Παντοκράτορα υπάρχουν πολλά σημεία από τα οποία μπορεί να εξορυχθεί το ορυκτό, αυτό που χρησιμοποιούμε, τα αδρανή υλικά για την οικοδομική δραστηριότητα της Κέρκυρας.

Εγώ σας είπα κάτι άλλο. Σας είπα ότι σήμερα υπάρχουν συγκεκριμένες άδειες οι οποίες έχουν χορηγηθεί για την αποκατάσταση, σας είπα ότι το πρανές είναι τρεις φορές όπως το ύψος της Ολομέλειας της Βουλής, ότι πρακτικά δεν μπορεί να γίνει. Με αυτές τις άδειες εξορύσσουν αδρανές υλικό το οποίο πουλάνε -και καλά κάνουν- και στην κορυφή του πρανούς δίνεται μια καινούργια άδεια και δίπλα ακριβώς θα φτιαχτεί το φράγμα που θα υδρεύσει την Κέρκυρα. Κι εσείς μου απαντάτε άλλα αντ’ άλλων.

Σας ρωτάω, λοιπόν: Εσείς, ως Υπουργός, δίνετε εντολή στις αρμόδιες υπηρεσίες να πάνε επί τόπου και να δουν εάν αυτός που σας μιλάει σήμερα λέει ανοησίες ή είναι μια πραγματικότητα η οποία φαίνεται διά γυμνού οφθαλμού;

Σας ζητάω με πολύ απλά λόγια να ερευνήσετε αν αυτά τα οποία λέω εγώ αληθεύουν κι εσείς μου λέτε ότι χρειαζόμαστε αδρανή υλικά. Φυσικά, εκατό φορές θα πω κι εγώ ότι χρειαζόμαστε αδρανή υλικά. Δεν αντιλαμβάνομαι γιατί πρέπει να γίνει εκεί που επί σαράντα ολόκληρα χρόνια ο κερκυραϊκός λαός παλεύει να κλείσουν τα λατομεία και να μην πάει πεντακόσια μέτρα πιο μέτρα.

Η οροσειρά του Παντοκράτορα και η περιοχή της Ιστώνης, της ιστορικής Ιστώνης, είναι χιλιόμετρα. Γιατί στη μελέτη αυτή, η οποία δόθηκε, δεν εξαιρέθηκε η βεβαρημένη περιοχή που φαίνεται από το φεγγάρι; Γιατί ακριβώς από κάτω από το πρανές, εκεί που δόθηκε η άδεια, λειτουργούν νομίμως τα λατομεία με τον τρόπο που σας ανέφερα.

Θεωρείτε ότι όλα αυτά που λέω είναι ανοησίες, τη στιγμή κατά την οποία σας ζητάω να ερευνήσετε και μου λέτε αυτά τα οποία είναι καταγεγραμμένα; Είμαι σαφής, λοιπόν.

Σας ζητάω, εν όψει της αναγκαιότητας της προστασίας του περιβάλλοντος, να κλείσει ή, εν πάση περιπτώσει, να μη συνεχίζει να μεγαλώνει η χαίνουσα αυτή πληγή, να βρεθεί άμεσα στην ευρύτερη οροσειρά του Παντοκράτορα περιοχή, η οποία να χαρακτηριστεί ως λατομική ζώνη, να πάψει να πληγώνεται η περιοχή και σε κάθε περίπτωση να προστατεύσετε τη μελλοντική επιβίωση -οι πιστώσεις είναι ήδη δεσμευμένες-, το λαϊκό αίτημα της λύσης του προβλήματος της ύδρευσης της Κέρκυρας με την κατασκευή του έργου οδοφραγμάτων, που το μεγαλύτερο εκ των δύο θα γίνει στις παρυφές αυτής της οροσειράς, εγγύτατα στο λατομείο που ήδη πήρε άδεια και στα λατομεία που ήδη λειτουργούν με τον μη νόμιμο τρόπο που σας είπα προηγουμένως. Νομίζω πιο σαφής δεν μπορεί να γίνω.

**ΠΡΟΕΔΡΕΥΩΝ (Δημήτριος Βίτσας):** Κύριε Σκρέκα, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Βέβαια, κύριε συνάδελφε, να πω ότι εσείς μπορεί να τα γνωρίζετε, αλλά εγώ οφείλω να ενημερώσω το Σώμα ως απάντηση στην ερώτηση που κάνατε, γιατί αυτά δεν μπορούν να τα γνωρίζουν όλοι οι Βουλευτές και το Σώμα της ελληνικής Βουλής. Άρα καλώς και ενημέρωσα, για να έχει ο κόσμος άποψη γι’ αυτά τα οποία συμβαίνουν εκεί και για τα οποία εν μέρει συμφωνούμε κιόλας μέσα από την απάντηση που έδωσα.

Οφείλω να σας πω ότι φυσικά σε ό,τι αφορά το φράγμα πως, φυσικά, θα πρέπει να γίνει, για να μπορέσουμε να αξιοποιήσουμε το υδατικό δυναμικό το οποίο χάνεται σήμερα και το οποίο λείπει, άλλες φορές μας πνίγει και άλλες φορές μας λείπει. Τον χειμώνα μάς πνίγει, το καλοκαίρι λείπει.

Από εκεί και πέρα, βέβαια, να ξέρετε ότι όταν ξεκινά η κατασκευή ή η δημοπράτηση ενός φράγματος και η κατασκευή και η συμβασιοποίηση, γίνονται απαλλοτριώσεις στις περιοχές και νομίζω ότι όλα αυτά θα έχουν ληφθεί υπ’ όψιν στην απόφαση έγκρισης περιβαλλοντικών όρων που έχει το φράγμα, ώστε να μπορέσει τελικά να ενταχθεί και να προχωρήσει η δημοπράτησή του.

Από εκεί και πέρα εγώ οφείλω να σας πω ότι φυσικά και θα εξετάσω αυτά τα οποία λέτε ακόμα περισσότερο, να δούμε αν γίνονται κάποιες παρατυπίες, παρ’ όλο που εδώ οι συγκεκριμένες υπηρεσίες λένε ότι έχουν ληφθεί όλα τα μέτρα προστασίας και ελέγχου των δραστηριοτήτων εκεί. Παρ’ όλα αυτά, όμως, καλώς κάνετε και ρωτάτε και εμείς θα έρθουμε με τη δυνατότητα που έχουμε να επιληφθούμε του θέματος.

Σε ό,τι αφορά τη νέα χωροθέτηση, η εισήγηση αναφέρει ότι δεν υπάρχουν απαγορευτικοί λόγοι από πλευράς νομοθετικού πλαισίου χωροθέτησης για τη νέα περιοχή που ζητάτε λόγω απόστασης, συγκεκριμένων σχεδίων πόλης ή άλλων κτισμάτων, ανανεώσιμων πηγών ενέργειας και έργων κοινής ωφελείας, όπως το φράγμα που αναφέρετε. Άρα τα έχουν λάβει υπ’ όψιν. Αυτό αναφέρει η εισήγηση από την υπηρεσία.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κάνετε λάθος.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Θα το εξετάσουμε και πάλι όμως.

Συνεπώς εδώ η γνωμοδοτική επιτροπή έχει λάβει υπ’ όψιν της τους πλησιέστερους οικισμούς και τις οικίες, καθώς και τις ελάχιστες αποστάσεις που πρέπει να τηρούνται σύμφωνα με το άρθρο 85 του Κώδικα Μεταλλευτικών και Λατομικών Εργασιών για τον καθορισμό της περιοχής ως λατομικής. Αυτά είναι όσα ρητά ορίζει η αρμόδια υπηρεσία.

Το συμπέρασμα είναι ότι η ασφάλεια, η υγεία των συμπολιτών μας αλλά και η λελογισμένη και εξορθολογισμένη εκμετάλλευση των πόρων είναι ένας πολυδιάστατος στόχος που η Κυβέρνησή μας έχει αποδείξει εμπράκτως ότι υπηρετεί κατ’ εξοχήν με σεβασμό στο ισχύον νομοθετικό πλαίσιο αλλά και με δυνατότητα ευελιξίας αναπροσαρμογής σε όποια νέα συνθήκη απαιτείται. Γι’ αυτό και η προτεραιότητά μας είναι η προστασία του μοναδικού περιβαλλοντικού μας πλούτου και η απόλυτη τήρηση της νομιμότητας και έχουμε αποδείξει ότι σε τίποτε από τα δύο δεν δεχόμαστε να κάνουμε εκπτώσεις.

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Αγροτικής Ανάπτυξης και Τροφίμων: «Κύρωση της συμφωνίας μεταξύ του Υπουργείου Αγροτικής Ανάπτυξης και Τροφίμων της Ελληνικής Δημοκρατίας και του Υπουργείου Γεωργίας της Δημοκρατίας της Αρμενίας για τη συνεργασία στον τομέα της γεωργίας».

Προχωρούμε στην έκτη με αριθμό 287/10-1-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Πολιτισμού και Αθλητισμού, με θέμα: «Επείγουσα παρέμβαση για Αρχαίο Τείχος Δέμας, Οχύρωση Lager και Φρυκτωρίες Ποικίλου Όρους».

Θα απαντήσει η Υπουργός Πολιτισμού και Αθλητισμού κ. Στυλιανή Μενδώνη.

Κύριε Αρσένη, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, είμαι υποχρεωμένος να σας ξανακαλέσω στην Ολομέλεια για το θέμα των αρχαιολογικών χώρων στη δυτική Αθήνα και Αττική. Ο λόγος είναι ότι όσο ψάχνουμε τις λεπτομέρειες τόσο είναι εντυπωσιακή η εγκατάλειψη της δυτικής Αθήνας και Αττικής. Είναι σαν πραγματικά να είναι για την Κυβέρνηση -και γενικά για τις κυβερνήσεις- ένας χώρος απόθεσης ανεπιθύμητων δραστηριοτήτων.

Μιλήσαμε αναλυτικά σε προηγούμενη επίκαιρη για το Δέμα, για το μεγάλο αυτό τείχος προστασίας της πόλης των Αθηνών μήκους τεσσεράμισι χιλιομέτρων. Στο Δέμα, το οποίο έχει κηρυχθεί αρχαιολογικός χώρος, υπάρχουν εγκαταστάσεις που εφάπτονται του τείχους και οι οποίες πραγματικά, αν δεν απομακρυνθούν, απειλούν το ίδιο το μνημείο, τον ίδιο τον αρχαιολογικό χώρο.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Εσείς επαναλαμβάνετε στις απαντήσεις σας, βέβαια, πάντα και διαρκώς για τα υπόλοιπα μνημεία που δεν έχετε κηρύξει. Λέτε ότι κηρύσσονται αυτόματα με βάση τον νόμο λόγω αρχαιότητας. Ξέρετε πολύ καλά ότι δεν έχει καμμία σχέση η κήρυξη ενός μεμονωμένου μνημείου με ενός συνόλου που μπορεί να προχωρήσει στη ζώνη Α, απόλυτης προστασίας, στη ζώνη Β κ.ο.κ.. Θα αναφερθώ σε τέτοια μνημεία.

Ως προς το σύνολο των μνημειακών τειχών και οχυρώσεων της πόλης από τα δυτικά έχουμε στα προβούνια του Ποικίλου στο ύψωμα Κάστριζα το λεγόμενο οχυρό Lager. Είναι ένα πολύ μεγάλο οχυρό, το οποίο σχετίζεται με το τείχος του Δέματος, ενώ παραδίπλα, στην κορυφή του Ποικίλου στον λόφο Ζαχαρίτσα και στη συνέχεια στο ύψωμα Ταμπούρι, έχουμε δυο φρυκτωρίες. Από τις πολλές φρυκτωρίες που υπάρχουν σε ερειπιώδη μορφή, εδώ έχουμε δύο που στέκονται μερικώς. Κανένα απ’ αυτά τα δυο, ούτε το Lager ούτε οι φρυκτωρίες, δεν έχουν κηρυχθεί αρχαιολογικοί χώροι.

Σας ζητάμε, λοιπόν, να δεσμευθείτε για την κήρυξη των αρχαιολογικών χώρων. Μη μου πείτε πάλι, κυρία Υπουργέ, για μνημεία. Είναι ευρύτερα σύνολα με συνοχή μεταξύ τους. Επίσης, για την προστασία του κηρυγμένου αρχαιολογικού χώρου του Δέματος από τις δραστηριότητες που είναι ασύμβατες με αυτό.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε. Έχετε τον λόγο, κυρία Υπουργέ.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κυρία Πρόεδρε.

Κύριε Βουλευτά, η πορεία του τείχους Δέμας, όπως έχει καταγραφεί ήδη από τον 19ο αιώνα, έχει περιληφθεί στην κήρυξη και οριοθέτηση με συντεταγμένες του αρχαιολογικού χώρου από το 2013. Ως κηρυγμένος αρχαιολογικός χώρος είναι καταχωρισμένος στο Αρχαιολογικό Κτηματολόγιο. Επίσης, το Δέμας βρίσκεται εντός της ζώνης Δ του όρους Αιγάλεω. Τμήματα του αρχαίου τείχους υπέστησαν φθορές, λόγω εκτέλεσης παλαιότερων τεχνικών έργων, ήδη από τη δεκαετία του 1920, με την κατασκευή της σιδηροδρομικής γραμμής Αθηνών - Πελοποννήσου, αλλά και τις δεκαετίες του 1950 και 1970, με τη διάνοιξη της λεωφόρου ΝΑΤΟ Ασπροπύργου, την κατασκευή καναλιού του Μόρνου, την τοποθέτηση πυλώνων της ΔΕΗ στην παλιά χωματερή της Αθήνας το 1962 και την ασβεστοποιία το 1968. Τα ανωτέρω έγιναν χωρίς καμμία ενημέρωση και επίβλεψη της τότε αρμόδιας Αρχαιολογικής Υπηρεσίας.

Εξαιτίας της κήρυξης το 2013, σήμερα διευκολύνεται η απομάκρυνση των εγκαταστάσεων που βρίσκονται εντός της ζώνης οριοθέτησης και δεν συνάδουν με τον χαρακτήρα των μνημείων. Την περίοδο 2015 - 2019 δεν έγινε καμμία απολύτως ενέργεια για την αποκατάσταση του μνημειακού αυτού χώρου.

Σήμερα η αρμόδια Εφορεία Δυτικής Αττικής του Υπουργείου έχει δρομολογήσει μια σειρά έργων. Κατ’ αρχάς συνεργάζεται συστηματικά με τον Δήμο Φυλής για την αποψίλωση και τον καθαρισμό του τείχους, ενώ λαμβάνονται τα αναγκαία μέτρα για την απομάκρυνση οικοδομικού και χωματουργικού υλικού από τον περιβάλλοντα χώρο του τείχους από τον δήμο ή από άλλους φορείς. Στις 29 Απριλίου 2021 κατατέθηκε από τον Δήμο Φυλής μελέτη μέτρων αποκατάστασης για τη στερέωση και ανάδειξη του τείχους. Αυτή τη στιγμή ολοκληρώνεται η διαδικασία της σύνταξης προγραμματικής σύμβασης πολιτισμικής ανάπτυξης για την υλοποίηση της ανωτέρω μελέτης.

Για το εργοστάσιο της ασβεστοποιίας, που λειτουργεί στη θέση Ζωφριά - Πύργος στον Δήμο Φυλής έχει προγραμματιστεί στις 25 Ιανουαρίου, δηλαδή την άλλη εβδομάδα, να εξεταστεί από το Κεντρικό Αρχαιολογικό Συμβούλιο η υποβληθείσα μελέτη περιβαλλοντικών επιπτώσεων.

Όπως προανέφερα, το εργοστάσιο βρίσκεται εντός της ζώνης Δ του όρους Αιγάλεω. Τα κτήρια που υφίστανται με πολεοδομικές άδειες και τα οποία σύμφωνα με τις διατάξεις του προαναφερθέντος νόμου δεν απαγορεύεται να λειτουργούν για τριάντα έτη μετά τη δημοσίευσή του, παρ’ όλα αυτά μέσα στο πλαίσιο της μελέτης περιβαλλοντικών επιπτώσεων θα εξεταστούν και αυτά από το Κεντρικό Αρχαιολογικό Συμβούλιο, το οποίο θα γνωμοδοτήσει σχετικά.

Στον προγραμματισμό της εφορείας για το 2022 έχει ενταχθεί η κατασκευή και η τοποθέτηση πινακίδων σήμανσης, κατεύθυνσης και πληροφόρησης του κοινού, ενώ, όπως σας είχα ενημερώσει και στην προηγούμενη συζήτηση του θέματος, στην ιστοσελίδα της εφορείας υπάρχουν όλες οι σχετικές πληροφορίες, τα σχέδια και οι φωτογραφίες για το μνημείο.

Επιπλέον, στην περιοχή του τείχους πραγματοποιούνται συστηματικά αυτοψίες από υπαλλήλους της αρμόδιας εφορείας για να ελέγχεται η κατάσταση του μνημείου, ακριβώς λόγω της ιδιαιτερότητας και όλων των άλλων προβληματικών λειτουργιών που βρίσκονται γύρω από αυτό.

Τώρα, το οχυρό Lager βρίσκεται μέσα στη ζώνη Α του ορεινού όγκου του Αιγάλεω, η οποία καθορίζεται ως περιοχή απόλυτης προστασίας. Σε αυτή επιτρέπονται η εγκατάσταση περιπτέρων αναψυχής ή η κατασκευή έργων κοινής ωφέλειας για την εξασφάλιση χλωρίδας και πανίδας, έργα τεχνικής υποδομής, πράγματα δηλαδή τα οποία -πάντα υπό την επίβλεψη της εφορείας- φαίνεται ότι δεν δημιουργούν κατά την ίδια την υπηρεσία ιδιαίτερα προβλήματα.

Τέλος, το μνημείο προστατεύεται αυτοδικαίως από τον ν.3028 ή από τον ν.4858. Προστατεύεται ωστόσο και έμμεσα από τις ανωτέρω καθορισμένες ειδικές χρήσεις γης του κηρυγμένου ως τοπίου φυσικού κάλους του ορεινού όγκου του Αιγάλεω.

Τέλος, οι οχυρές κατασκευές που υπάρχουν, που σημειώνονται στον χάρτη 6, των Κούρτιους και Κάουπερτ, είτε πρόκειται για κτίσμα της αρχαιότητας με εποπτικό, αμυντικό ή άλλο συναφή χαρακτήρα είτε για πρόχειρα οχυρωματικά έργα της περιόδου 1826 - 1827 και αυτά προστατεύονται αυτοδίκαια με βάση την ισχύουσα νομοθεσία.

Η Εφορεία Αρχαιοτήτων Δυτικής Αττικής καταβάλλει κάθε προσπάθεια για την προστασία των συγκεκριμένων μνημείων. Η εικόνα τους έχει αλλάξει ιδιαίτερα τα τελευταία χρόνια. Και, όπως σας είπα και την προηγούμενη φορά, έχουμε απόλυτη εμπιστοσύνη στις εφορείες μας ότι εκτελούν με σωστό τρόπο τη δουλειά τους.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ, κυρία Υπουργέ.

Κύριε συνάδελφε, έχετε τον λόγο για τρία λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κυρία Υπουργέ, δυστυχώς βλέπω να επανέρχεστε στο ζήτημα της αυτόματης κήρυξης των μνημείων. Έχω να σας κάνω μια ερώτηση που δεν είναι καν αρχαιολογική, αλλά κοινής λογικής. Θέλετε να πείτε ότι έχουμε στην ίδια ζώνη ένα τεράστιο τείχος, φρυκτωρίες και ένα φρούριο, όλα αυτά στα δυτικά της πόλης των Αθηνών; Υπολογίζετε ότι όλα είναι περίπου του 4ου αιώνα. Και όλα αυτά δεν είναι σύνολο; Και θα τα προστατεύετε μεμονωμένα, λιγάκι, λιγάκι; Είναι σαν να παίρνετε το Σινικό Τείχος και να μας λέτε ότι, επειδή κάθε πύργος λειτουργεί από μόνος του, δεν χρειάζεται να το κηρύξει η αρχαιολογική υπηρεσία της Κίνας.

Είναι ένα ενιαίο σύνολο, κυρία Υπουργέ. Θα πρέπει να μπορείτε να το καταλάβετε. Είναι ένα ενιαίο σύνολο. Να σας το πω και πιο απλά. Είναι ένα ενιαίο σύνολο σε έναν δημόσιο χώρο. Το Ποικίλο και το Αιγάλεω είναι δασικές περιοχές όπου υπάρχει η ιδιοκτησία του δημοσίου. Τι σας εμποδίζει από το να κάνετε αυτόν τον ενιαίο αρχαιολογικό χώρο;

Μας λέτε ότι το οχυρό Lager προστατεύεται από το διάταγμα προστασίας της Πάρνηθας. Είναι δυνατόν; Θεωρείτε προστασία αρχαιολογικού μνημείου ό,τι είναι μέσα σε έναν δρυμό ή σε μια προστατευόμενη περιοχή; Είναι δυνατόν να μας το λέτε αυτό το πράγμα ως Υπουργός Πολιτισμού; Από πότε τα μνημεία προστατεύονται από περιβαλλοντική νομοθεσία; Από πότε τα αρχαιολογικά μνημεία προστατεύονται από την περιβαλλοντική νομοθεσία; Πείτε μας, να κάνουμε την ερώτηση στον Υπουργό Περιβάλλοντος την επόμενη φορά.

Σας καλούμε να αντιμετωπίσετε αυτόν τον χώρο ενιαία. Είναι τα αρχαία αμυντικά έργα της πόλης των Αθηνών. Υπάρχουν κι άλλοι χώροι. Θα με υποχρεώσετε να ξανακαταθέσω και άλλες επίκαιρες ερωτήσεις. Υπάρχουν πάρα πολλοί χώροι, και στο Αιγάλεω και στο Ποικίλο, που είναι απροστάτευτοι.

Γιατί δεν προχωράτε στην προστασία αυτής της περιοχής; Στην αρχαιολογική προστασία. Από άποψη φυσικού περιβάλλοντος είναι δουλειά του Υπουργείου Περιβάλλοντος. Και έχω κάνει ερώτηση εκεί πέρα και έχουν δεσμευθεί ότι θα προχωρήσουν στην κήρυξη ως περιφερειακού φυσικού πάρκου, χωρίς κανένα αποτέλεσμα, βέβαια.

Ζητάω από εσάς και από τις υπηρεσίες να κινηθεί άμεσα η διαδικασία για κήρυξη ενός ενιαίου αρχαιολογικού χώρου στο Ποικίλο και το Αιγάλεω και την ευρύτερη περιοχή των οχυρωματικών έργων της Αθήνας από τη δυτική της πλευρά, από όπου δεχόταν τις εισβολές από τον κύριο αντίπαλο της αρχαίας πόλης των Αθηνών, τη Σπάρτη. Και γι’ αυτό αυτά εκεί τα μνημεία τα τόσο σημαντικά.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κυρία Πρόεδρε.

Κύριε Βουλευτά, προφανώς δυσκολεύεστε να καταλάβετε την αρχαιολογική νομοθεσία. Κατ’ αρχάς, χρησιμοποιήσατε τη λέξη «αυτόματη» κήρυξη του μνημείου. Αυτόματη κήρυξη δεν υπάρχει. Υπάρχει αυτοδίκαιη κήρυξη. Και αν μπείτε στον κόπο να διαβάσετε τις χωρικές ρυθμίσεις του ν.3028, θα δείτε ότι μέχρι το 1830 τα μνημεία προστατεύονται αυτοδικαίως. Αυτό μπορεί να μη σας ικανοποιεί. Αυτό, όμως, λέει η νομοθεσία.

Και, πιστέψτε με, ο συγκεκριμένος νόμος έχει κριθεί σε επίπεδο Ευρωπαϊκής Ένωσης, και όχι μόνο, ως ένας νόμος που προστατεύει με απόλυτη επάρκεια την πολιτιστική μας κληρονομιά και είναι πολύ πιο προχωρημένος από αντίστοιχες νομοθεσίες άλλων ευρωπαϊκών ή μεσογειακών κρατών.

Εάν διαβάσετε λίγο πιο προσεκτικά το άρθρο 10 του νόμου, θα δείτε ότι, εκτός από το μεμονωμένο μνημείο, αυτοδικαίως προστατεύεται και ο περιβάλλων χώρος τους. Εάν, λοιπόν, όλοι αυτοί οι κύκλοι προστασίας ενωθούν, δεν χρήζει ανάγκης περαιτέρω κήρυξης για τα μνημεία τα οποία χρονολογούνται πριν από το 1830.

Η περιβαλλοντική νομοθεσία δεν καλύπτει την αρχαιολογική προστασία. Η αρχαιολογική προστασία ικανοποιείται πλήρως από τον ν.3028 και από τον κώδικα 4858 του 2021, που στην ουσία κωδικοποιεί την αρχαιολογική νομοθεσία.

Η περιβαλλοντική νομοθεσία, για την οποία σε κάθε περίπτωση, όχι απλώς γνωμοδοτεί, αλλά επί της ουσίας απαιτείται σύμφωνη γνώμη του Υπουργείου Πολιτισμού και του εκάστοτε Υπουργού Πολιτισμού, έρχεται επικουρικά. Όταν υπάρχουν ζώνες απόλυτης προστασίας, έστω και περιβαλλοντικής, ενισχύεται η προστασία της αρχαιολογικής νομοθεσίας. Αυτά δεν τα λέω εγώ, τα λένε οι νόμοι, τα λέει η αιτιολογική έκθεση του ν.3028 του 2002. Είναι μία σειρά αποφάσεων του Συμβουλίου της Επικρατείας που ήδη συνιστούν νομολογία.

Από κει και πέρα, όπως σας έχω πει και στις προηγούμενες ερωτήσεις σας, σήμερα το Υπουργείο Πολιτισμού, τουλάχιστον τα τελευταία δυόμισι χρόνια, έχει δώσει ιδιαίτερο βάρος στη δυτική Αττική, ιδιαίτερα λόγω της Ελευσίνας, η οποία θα είναι πολιτιστική πρωτεύουσα το 2023.

Κατόπιν αυτού, όπως είπαμε και μερικές βδομάδες πριν, η Εφορεία Αρχαιοτήτων υλοποιεί ένα συστηματικό έργο προβολής, συντήρησης και ανάδειξης της αρχαίας Ιεράς Οδού. Τα έργα μέσα στον αρχαιολογικό χώρο της Ελευσίνας, τα οποία επί της ουσίας δεν προχωρούσαν μέχρι τον Σεπτέμβριο του 2019, προχωρούν σήμερα με ταχείς ρυθμούς, είτε πρόκειται για την ολοκλήρωση των μελετών που είχαν μείνει πίσω είτε πρόκειται για αρχαιολογικές παρεμβάσεις, που έχουν όμως άμεση συνέπεια στην πόλη, δεδομένου ότι ο αρχαιολογικός χώρος είναι σε άμεση επαφή με τη μεγάλη πλατεία της πόλης και επομένως έχει απόλυτη επίπτωση για όλο τον προγραμματισμό της πολιτιστικής πρωτεύουσας.

Ακόμα, μέσα στις μελέτες ωρίμανσης για το επόμενο ΕΣΠΑ για πρώτη φορά προχωρούν οι μελέτες των ναών του Αγίου Νικολάου του Λουτρού Μενιδίου, της Κοιμήσεως Θεοτόκου της Φυλής, του Αγίου Αντωνίου των Μεγάρων, της Κοιμήσεως Θεοτόκου και του Αγίου Δημητρίου στα Βίλια, τα κελιά του Οσίου Μελετίου στον Κιθαιρώνα και του Προφήτη Ηλία στις Ερυθρές.

Τέλος, να σας ενημερώσω ότι μετά από απραξία δεκαετιών το Υπουργείο Πολιτισμού είναι στην τελική φάση εξαγοράς του παλαιού ελαιοτριβείου, προκειμένου να δημιουργηθεί εκεί ένα αρχαιολογικό μουσείο αντάξιο της ιστορικής και αρχαιολογικής σημασίας της Ελευσίνας και της ευρύτερης περιοχής του. Όλα αυτά δεν συνιστούν ενέργειες ότι η δυτική Αττική είναι αφημένη.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ, κυρία Υπουργέ.

Συνεχίζουμε με την πρώτη με αριθμό 290/10-1-2022 επίκαιρη ερώτηση πρώτου κύκλου της Βουλευτού Αχαΐας του Συνασπισμού Ριζοσπαστικής Αριστεράς κ. Αθανασίας (Σίας) Αναγνωστοπούλου προς την Υπουργό Πολιτισμού και Αθλητισμού, με θέμα: «Εκκωφαντική σιωπή του Υπουργείου Πολιτισμού και Αθλητισμού (ΥΠΠΟΑ) στο περιστατικό λογοκρισίας της θεατρικής παράστασης του Χριστόφορου Ζαραλίκου».

Στην επίκαιρη ερώτηση θα απαντήσει ο Υφυπουργός Πολιτισμού και Αθλητισμού κ. Νικόλαος Γιατρομανωλάκης.

Ορίστε, κυρία συνάδελφε, έχετε τον λόγο για δύο λεπτά.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κυρία Πρόεδρε.

Θα μου επιτρέψετε κατ’ αρχάς να εκφράσω τη θλίψη μου την προσωπική αλλά και της Κοινοβουλευτικής Ομάδας του ΣΥΡΙΖΑ για την απώλεια ενός μεγάλου ζωγράφου, του Αλέκου Φασιανού. Θέλω επίσης και από αυτό το Βήμα και με αυτή την ευκαιρία να εκφράσω την ευγνωμοσύνη όλων μας, της Κοινοβουλευτικής Ομάδας του ΣΥΡΙΖΑ, για το εμβληματικό έργο, για τον τρόπο που με την τέχνη του μας έμαθε να βλέπουμε τη ζωή αλλιώς.

Η κυρία Υπουργός αποχώρησε για μία ερώτηση η οποία δεν αφορά τον σύγχρονο πολιτισμό ειδικά, αφορά την ελευθερία και τη δημοκρατία στην τέχνη και όχι μόνο, στην κουλτούρα της ελευθερίας και της δημοκρατίας, που πρέπει βέβαια να προστατεύεται κατ’ εξοχήν και κατ’ αρχήν από το Υπουργείο Πολιτισμού.

Είναι γνωστό το περιστατικό της Πέμπτης 2 Δεκεμβρίου στο θέατρο «Καρέζη», όταν ομάδα ατόμων με επικεφαλής την κ. Σταμάτη ανέβηκε στη θεατρική σκηνή και διέκοψε με βίαιο τρόπο τη θεατρική παράσταση «1821 - 2021, Διακόσια Χρόνια Δανεικά» του stand up κωμικού Χριστόφορου Ζαραλίκου. Από το βίντεο που έκανε τον γύρο των μέσων κοινωνικής δικτύωσης φαίνεται καθαρά ότι με τραμπουκισμούς και έντονους διαπληκτισμούς η ομάδα αυτών των ανθρώπων προσπάθησε και διέκοψε την παράσταση, επειδή θεώρησαν ότι δεν τους άρεσε, επειδή διαφώνησαν με το περιεχόμενο του κειμένου.

Όλος ο κόσμος αντέδρασε, φορείς και σωματεία πολιτισμού, ο πολιτικός κόσμος σχεδόν σύσσωμος. Δεν είδαμε, όμως, μία ανακοίνωση σταράτη, ξεκάθαρη της Υπουργού Πολιτισμού και θα μου επιτρέψετε να επιμείνω. Δεν θέλω σε καμμία περίπτωση να υποβαθμίσω τον δικό σας ρόλο, κύριε Γιατρομανωλάκη, αλλά είναι του Υπουργείου Πολιτισμού και αφορά κατ’ αρχάς την επικεφαλής του Υπουργείου. Δεν είχαμε μία ξεκάθαρη τοποθέτηση υπεράσπισης του πολιτισμού, της ελευθερίας.

Επειδή, όμως, πέρυσι σε μία άλλη περίπτωση εκ διαμέτρου αντίθετη είχαμε δει την ίδια την Υπουργό και το Υπουργείο να προσπαθεί να προστατέψει τη φήμη ενός ηθοποιού, παρά το γεγονός ότι υπήρχε πια επώνυμη καταγγελία εναντίον του για κακουργηματικές πράξεις, επειδή βλέπουμε να πυκνώνουν τα φαινόμενα λογοκρισίας και ανελευθερίας, επειδή βλέπουμε να πυκνώνουν τα φαινόμενα διάχυσης μιας κουλτούρας φόβου η οποία δεν αφορά πια μόνο τον πολιτισμό, αλλά στον πολιτισμό πυκνώνουν, επειδή βλέπουμε να κατεβαίνουν λογαριασμοί καλλιτεχνών -Κραουνάκη, Ακρίτα, διάφοροι- επειδή βλέπουμε επίσης στην ενημέρωση να διώκονται δημοσιογράφοι -Βαξεβάνης, Παπαδάκου κ.λπ.- θέλω να ρωτήσω ένα πράγμα.

Τουλάχιστον από εδώ, από το Βήμα της Βουλής, κύριε Γιατρομανωλάκη και εσείς αλλά και η ίδια η Υπουργός θα καταδικάσετε ξεκάθαρα, τουλάχιστον στον πολιτισμό, τα φαινόμενα λογοκρισίας, ανελευθερίας και παρεμπόδισης της ελευθερίας της τέχνης;

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Κύριε Υπουργέ, έχετε τον λόγο.

**ΝΙΚΟΛΑΟΣ ΓΙΑΤΡΟΜΑΝΩΛΑΚΗΣ (Υφυπουργός Πολιτισμού και Αθλητισμού):** Ευχαριστώ, κυρία Πρόεδρε.

Να ξεκινήσω και εγώ και να ενώσω τη φωνή μου με τη φωνή της κ. Αναγνωστοπούλου και να εκφράσω τη θλίψη και τη δική μου την προσωπική και της πολιτικής ηγεσίας του Υπουργείου Πολιτισμού, αλλά και της Κυβέρνησης ολόκληρης, για την απώλεια του Αλέκου Φασιανού. Ήταν μια εμβληματική μορφή των εικαστικών. Ήταν μία μορφή που έφερε πολύ πιο κοντά και έκανε πολύ πιο οικεία την εικαστική τέχνη στους Έλληνες, χωρίς καθόλου αυτό να υπονομεύσει την υψηλή αξία του καλλιτεχνικού του έργου. Ήταν μια σπουδαία μορφή και έχει αφήσει πίσω του μία τεράστια παρακαταθήκη.

Τώρα ως προς το ερώτημα το οποίο ετέθη, θέλω να καταστήσω σαφές ποια είναι η θέση της πολιτικής ηγεσίας του Υπουργείου Πολιτισμού. Η θέση είναι ότι η ελευθερία της έκφρασης, του λόγου και της τέχνης είναι αδιαπραγμάτευτες αρχές και οποιαδήποτε ενέργεια αντίκειται σε αυτή την ελευθερία, είναι καταδικαστέα. Το λέω ρητά και από το Βήμα της Βουλής, αλλά οφείλω να πω ότι δεν είναι η πρώτη φορά που το λέω εκφράζοντας το Υπουργείο Πολιτισμού.

Την πρώτη φορά που το είπα ήταν την ίδια ημέρα που γνωστοποιήθηκε το περιστατικό, δηλαδή στις 2 Δεκεμβρίου του 2021. Για την ακρίβεια έγραψα: «Η ελευθερία της έκφρασης, του λόγου και της τέχνης είναι αδιαπραγμάτευτες αρχές». Εδώ έχω και το σχετικό post.

Στη συνέχεια, στις 15 Δεκεμβρίου, πάλι με άλλη μου ανάρτηση, με αφορμή την καύση βιβλίων στη Χαλκίδα, ένα άλλο εξίσου δυσάρεστο και προβληματικό –ας μου επιτραπεί ο όρος- συμβάν, που και αυτό με το δικό του τρόπο απειλεί την ελευθερία της έκφρασης και του λόγου, είχα αναφέρει το εξής: «Πρόσφατα με αφορμή ένα περιστατικό στο θέατρο, είχα δηλώσει ότι η ελευθερία της έκφρασης, του λόγου, της τέχνης είναι αδιαπραγμάτευτες αρχές…» και μετά συνεχίζεται το κομμάτι της ανάρτησης.

Και επίσης το επανέλαβα και σε μία τηλεοπτική συνέντευξη που έδωσα στις 21 Δεκεμβρίου, στην εκπομπή «Evening Report» του τηλεοπτικού σταθμού «ACTION 24» όπου είπα επί λέξει, λέγοντας κάτι άλλο, το εξής: «Αυτό ισχύει γενικά για την ελευθερία του λόγου και την ελευθερία της έκφρασης. Οποιαδήποτε κίνηση, είτε είναι ότι καίω ένα βιβλίο είτε είναι ότι μπαίνω μέσα και διακόπτω μία παράσταση, όλα αυτά είναι φαινόμενα που πρέπει να τα βάλουμε στην άκρη, διότι για την ελευθερία του λόγου, την ελευθερία της έκφρασης, την ελευθερία της τέχνης δεν υπάρχουν εκπτώσεις. Είναι αδιαπραγμάτευτες και η γραμμή είναι κάθετη».

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

Κυρία συνάδελφε, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ τον κ. Γιατρομανωλάκη για την απάντησή του. Πράγματι είχα διαβάσει το tweet σας για τη διακοπή της παράστασης Ζαραλίκου. Βεβαίως το tweet κατέβηκε γρήγορα, αλλά δεν αλλάζει το γεγονός ότι έστω και για λίγο ανέβηκε.

Το θέμα είναι το Υπουργείο Πολιτισμού και οι επικεφαλής του Υπουργείου. Προξενεί δεινή, αλγεινή εντύπωση το ότι η Υπουργός έφυγε και προτίμησε να μην απαντήσει σε αυτή την ερώτηση. Έχουμε επίσημη ανακοίνωση; Το Υπουργείο Πολιτισμού είναι το καθ’ ύλην αρμόδιο να προστατέψει όχι μόνο την ελευθερία στον πολιτισμό, αλλά και την κουλτούρα ελευθερίας σε μία κοινωνία δημοκρατικότητας και ανοικτοσύνης.

Δεν θα παραπέμψω σε παλαιότερους, πολύ παλαιότερους ή παλαιότερες υπουργούς. Δεν θα παραπέμψω στην κατηγορηματική αντίδραση, την έκφραση της θλίψης και της απογοήτευσης της τότε Υπουργού Πολιτισμού, της αείμνηστης Μελίνας Μερκούρης το 1988, όταν το μονομελές πρωτοδικείο απαγόρευσε την προβολή της ταινίας «Ο Χριστός ξανασταυρώνεται».

Θα σας διαβάσω όμως την ανακοίνωση, το δελτίο Τύπου του κ. Κωνσταντίνου Τζαβάρα, Υπουργού Πολιτισμού το 2012 -Νέα Δημοκρατία ο κ. Τζαβάρας- για τα επεισόδια που έγιναν για το θεατρικό έργο «Corpus Christi» το 2012.

Διαβάζω: «Καταδικάζω απερίφραστα τα χθεσινά θλιβερά επεισόδια. Η τέχνη και ο πολιτισμός υπόκεινται στους δικούς τους κανόνες, πρωτίστως στην ανεκτικότητα απέναντι σε όποιον έχει και εκφράζει διαφορετική γνώμη ή άποψη. Σε μια εποχή που ο πολιτισμός και η τέχνη πρέπει να γίνουν το αντίδοτο στην οικονομική και κοινωνική κρίση, είναι απαράδεκτο να υπάρχουν μειοψηφίες που εμφανίζονται ως αυτόκλητοι εγγυητές της κοινωνικής, αισθητικής και εθνικής αυταξίας -όπως αυτοί την εννοούν- και να προσπαθούν με τη βία να αναιρέσουν και να εξαλείψουν κάθε αντίθετη με τη θέση τους άποψη.».

Αυτή είναι μία δήλωση, η οποία επιμένω ότι προέρχεται από ένα μέλος της Νέας Δημοκρατίας -Υπουργό Πολιτισμού τότε- τον κ. Τζαβάρα, μία Δεξιά, όμως, φιλελεύθερη που ξέρει πάρα πολύ καλά τι σημαίνουν αυτές οι αξίες.

Κύριε Γιατρομανωλάκη, φοβάμαι πάρα πολύ για τη σημερινή ηγεσία -δεν σας περιλαμβάνω, γιατί όντως κάνατε δηλώσεις- του Υπουργείου, για την ίδια την Υπουργό. Αυτές οι ευαισθησίες, αυτή η υπεράσπιση των θεμελιωδών φιλελεύθερων αξιών δεν έχουν καμμία θέση όπως φαίνεται.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Κύριε Υπουργέ, έχετε τον λόγο.

**ΝΙΚΟΛΑΟΣ ΓΙΑΤΡΟΜΑΝΩΛΑΚΗΣ (Υφυπουργός Πολιτισμού και Αθλητισμού):** Ευχαριστώ, κυρία Πρόεδρε.

Πρώτα απ’ όλα επιτρέψτε μου μια μικρή διευκρίνιση. Δεν ήταν tweet, γιατί δεν έχω Twitter. Ήταν στο Instagram και στο Facebook. Ήταν story και γι’ αυτό δεν μπορέσατε να το δείτε. Βέβαια, στο Instagram είναι ακόμα καρφιτσωμένο στο προφίλ μου και, επομένως, οποιοσδήποτε ενδιαφερόμενος μπορεί να το δει. Και όπως είπα και νωρίτερα, υπήρξαν και άλλες αναρτήσεις και μία τηλεοπτική εμφάνιση, όπου όλα αυτά ακούγονται πολύ καθαρά και μπορεί οποιοσδήποτε επιθυμεί, να τα αναζητήσει.

Ας πάμε, όμως, λίγο, αν μου επιτρέπετε, στην ουσία του ζητήματος.

Πρώτα απ’ όλα θέλω να πιστεύω, κυρία Αναγνωστοπούλου, ότι θεωρείτε ότι ο Υφυπουργός Πολιτισμού εκφράζει και δεσμεύει το Υπουργείο Πολιτισμού. Δεν είναι δυνατόν να μην το θεωρείτε αυτό. Δεν είναι η πρώτη φορά που υπάρχει Υφυπουργός Πολιτισμού. Έχει υπάρξει και άλλες φορές. Και νομίζω ότι ξέρετε πολύ καλά -έχετε διατελέσει κι εσείς μέλος κυβέρνησης- ότι όλα τα μέλη της κυβέρνησης εκφράζουν με τις δηλώσεις τους την κυβέρνηση. Επομένως, δεν τίθεται τέτοιο θέμα, δεν τίθεται θέμα να αμφισβητείται η ελευθερία του λόγου και της έκφρασης. Αυτό είναι κάτι που δεν ισχύει.

Θέλω να αναφέρω πως και άλλες φορές έχουν διακοπεί παραστάσεις. Θυμάμαι χαρακτηριστικά ότι τον Οκτώβριο του 2017 στη Θεσσαλονίκη μία παράσταση η οποία λεγόταν: «Η ώρα του διαβόλου», είχε διακοπεί από παραθρησκευτικές οργανώσεις. Δεν θυμάμαι εάν το είχε καταδικάσει ο Υπουργός ή ο Υφυπουργός Πολιτισμού. Ελπίζω ότι κάποιος το είχε καταδικάσει. Όμως, ακόμα και να μην το είχε καταδικάσει, έτσι όπως εσείς το εννοείτε, με μία δηλωμένη φράση κάπου, είμαι βέβαιος ότι σίγουρα όποιος και να ήταν, όποια και να ήταν θα ήταν 100% αντίθετος με αυτή την πράξη.

Επίσης, αν θέλετε ας εστιάσουμε μαζί -και η Αντιπολίτευση και η Κυβέρνηση- στο πώς αποτρέπουμε τέτοιου είδους κινήσεις, πώς αποτρέπουμε τέτοιου είδους ενέργειες και πώς, επίσης, προστατεύουμε με πράξεις την ελευθερία του λόγου και της τέχνης.

Μπορώ να σας δώσω ένα, δύο παραδείγματα από το τι κάνουμε σήμερα. Νομίζω, άλλωστε, ότι πολλές φορές οι πράξεις «μιλάνε» πιο δυνατά. Το ότι, για παράδειγμα, μέσα στις προσκλήσεις που έχουμε για τις επιχορηγήσεις του σύγχρονου πολιτισμού, λέμε και προάγουμε την ελευθερία του λόγου, λέμε και προάγουμε οποιεσδήποτε μορφές στήριξης ευαίσθητων, ευάλωτων κοινωνικών ομάδων, των δικαιωμάτων τους, πώς μπορούμε να χρησιμοποιήσουμε τον πολιτισμό ως ένα δίαυλο προκειμένου να γίνουν κοινωνοί οι πολίτες των ζητημάτων που μπορεί να αντιμετωπίζουν αυτές οι ευάλωτες κοινωνικές ομάδες, είναι ένα τέτοιο παράδειγμα. Το γεγονός ότι δεν λογοκρίνουμε -και ξέρετε πολύ καλά ότι υπερασπίστηκα και εγώ ο ίδιος επιχορηγήσεις μικρών εντύπων στην επαρχία που έχουν μία απόλυτη ελευθερία λόγου και κατηγορήθηκα γι’ αυτό γιατί τους στήριξα- αυτό είναι πάλι μία έμπρακτη κίνηση στήριξης της ελευθερίας του λόγου και της έκφρασης.

Να είστε σίγουρη, κυρία Αναγνωστοπούλου, ότι η πολιτική ηγεσία του Υπουργείου Πολιτισμού θα προστατεύει την ελευθερία του λόγου σε όλη της τη θητεία.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ, κύριε Υπουργέ.

Κυρίες και κύριοι συνάδελφοι, οι Υπουργοί Αγροτικής Ανάπτυξης και Τροφίμων, Οικονομικών, Ανάπτυξης και Επενδύσεων, Εξωτερικών, Παιδείας και Θρησκευμάτων και Περιβάλλοντος και Ενέργειας, καθώς και ο Αναπληρωτής Υπουργός Οικονομικών κατέθεσαν στις 14-1-2022 σχέδιο νόμου: «Κύρωση της συμφωνίας μεταξύ του Υπουργείου Αγροτικής Ανάπτυξης και Τροφίμων της Ελληνικής Δημοκρατίας και του Υπουργείου Γεωργίας της Δημοκρατίας της Αρμενίας για τη συνεργασία στον τομέα της γεωργίας».

Δεύτερον, οι Υπουργοί Ανάπτυξης και Επενδύσεων, Οικονομικών, Εξωτερικών, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και τροφίμων, Τουρισμού, Κλιματικής Κρίσης και Πολιτικής Προστασίας, οι Υπουργοί Επικρατείας, οι Αναπληρωτές Υπουργοί Οικονομικών, Ανάπτυξης και Επενδύσεων, Εξωτερικών και Εσωτερικών, καθώς και ο Υφυπουργός Πολιτισμού και Αθλητισμού κατέθεσαν στις 14-1-2022 σχέδιο νόμου: «Αναπτυξιακός Νόμος- Ελλάδα Ισχυρή Ανάπτυξη».

Η τρίτη με αριθμό 294/10-1-2022 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος την Υπουργό Πολιτισμού και Αθλητισμού, με θέμα: «Η απαξίωση των αθλητικών εγκαταστάσεων του Εθνικού Αθλητικού Κέντρου Νεότητας (ΕΑΚΝ) Αγίου Κοσμά», δεν θα συζητηθεί λόγω κωλύματος του Βουλευτή.

Στο σημείο αυτό θα μου επιτρέψετε να κάνουμε μία ολιγόλεπτη διακοπή μέχρι να έρθει ο κύριος Υπουργός, ο οποίος συνάντησε κίνηση στον δρόμο και έχει καθυστερήσει λίγο.

Ευχαριστώ.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, συνεχίζεται η συνεδρίαση.

Θα συζητηθεί η τρίτη με αριθμό 296/10-1-2022 επίκαιρη ερώτηση δεύτερου κύκλου του Βουλευτή Χίου του Συνασπισμού Ριζοσπαστικής Αριστεράς κ. Ανδρέα Μιχαηλίδη προς τον Υπουργό Αγροτικής Ανάπτυξης και Τροφίμων, με θέμα: «Στήριξη μαστιχοκαλλιεργητών και εν γένει νησιωτών παραγωγών».

Θα απαντήσει ο Υφυπουργός Αγροτικής Ανάπτυξης και Τροφίμων ο κ. Στύλιος.

Ο συνάδελφος κ. Μιχαηλίδης έχει τον λόγο για δύο λεπτά.

**ΑΝΔΡΕΑΣ ΜΙΧΑΗΛΙΔΗΣ:** Ευχαριστώ, κυρία Πρόεδρε.

Κύριε Υπουργέ, απαντώντας σε ερώτηση Βουλευτών του ΣΥΡΙΖΑ-Προοδευτική Συμμαχία που είχε κατατεθεί με δική μου πρωτοβουλία, ο τότε Υπουργός Αγροτικής Ανάπτυξης και Τροφίμων, ο προκάτοχός σας κ. Σκρέκας, ανακοίνωσε τον Νοέμβριο του 2020 την ακύρωση του υπομέτρου 8,1 του Προγράμματος Αγροτικής Ανάπτυξης 2014 - 2020. Το όνομα του προγράμματος ήταν: «Στήριξη για δάσωση, δημιουργία δασικών εκτάσεων».

Την ίδια μοίρα, άλλωστε, είχαν και άλλα δασικά υπομέτρα, όπως ενημέρωνε τότε ο Υπουργός.

Το γεγονός αυτό τότε, κύριε Υπουργέ, προκάλεσε εντονότατες αντιδράσεις μεταξύ άλλων και από την Ένωση Μαστιχοπαραγωγών Χίου, το ίδιο το δημοτικό συμβούλιο της Χίου το οποίο μάλιστα εξέδωσε και ομόφωνη απόφαση στις 9 Δεκεμβρίου του 2020 υπέρ της συνέχισης του μέτρου.

Μεταξύ άλλων, η απόφαση επεσήμανε πως η εφαρμογή του προγράμματος θα συνέβαλε στην μετατροπή των καμένων περιοχών, αλλά και των άγονων και χέρσων εκτάσεων σε μαστιχώνες, αναφερόμενος στο νότιο κομμάτι του νησιού μας, στα Μαστιχοχώρια, ενώ παράλληλα θα πολλαπλασίαζε το φυτικό κεφάλαιο και θα αύξανε την ετήσια παραγωγή, βελτιώνοντας κατά συνέπεια το εισόδημα του παραγωγού.

Τέτοιες αντιδράσεις, σε συνδυασμό με την κατάφωρη αναντιστοιχία αυτής της απόφασης με τον στόχο της πράσινης μετάβασης και την αντιμετώπιση της κλιματικής αλλαγής -σημειώνω ενδεικτικά πως η Ευρωπαϊκή Ένωση είχε θέσει ως στόχο στο πλαίσιο της νέας δασικής στρατηγικής να φυτευτούν τρία δισεκατομμύρια δένδρα μέχρι το 2030 σε όλη την Ευρώπη- πιθανότατα οδήγησαν πριν από λίγους μήνες το Υπουργείο να επανεξετάσει την καταφανώς λανθασμένη απόφασή του και να δρομολογήσει την επαναπροκήρυξη του μέτρου.

Θέλω να πω ότι με δική μου πρωτοβουλία είχε γίνει και μια σύσκεψη στα γραφεία της Περιφέρειας τότε, παρουσίας του κυρίου αντιπεριφερειάρχη και σας είχε διαβιβαστεί αυτό το αίτημα της επαναπροκύρηξης.

Έως σήμερα, όμως, το μέτρο δεν έχει προκηρυχθεί ούτε έχουν γίνει γνωστές άλλες λεπτομέρειες για την υλοποίησή του. Ειδικότερα, τίθεται το ζήτημα αν θα διατηρηθεί η πρόβλεψη της πρώτης τροποποίησης του Προγράμματος Αγροτικής Ανάπτυξης επί διακυβέρνησης δική μας του 2017, με την οποία κατέστη δυνατή η μείωση της ελάχιστης επιλεξιμότητας έκτασης για δάσωση από τα πέντε στρέμματα στα δύο στρέμματα για τα νησιά του Αιγαίου, μιας και γνωρίζετε ότι οι κλήροι σε αυτές τις νησιωτικές περιοχές είναι εξαιρετικά περιορισμένοι.

**ΠΡΟΕΔΡΕΥΟΥΣΑ (Σοφία Σακοράφα):** Πρέπει να ολοκληρώσετε παρακαλώ, κύριε συνάδελφε.

**ΑΝΔΡΕΑΣ ΜΙΧΑΗΛΙΔΗΣ:** Ολοκληρώνω αμέσως, κυρία Πρόεδρε.

Κύριε Υπουργέ, θα ήθελα να μας απαντήσετε πότε θα προκηρυχθεί το υπομέτρο της αναδάσωσης των γεωργικών γαιών, με τι προϋπολογισμό και με ποιες ειδικές προβλέψεις για τους μαστιχοπαραγωγούς και τους άλλους παραγωγούς της χώρας;

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Ο κύριος Υπουργός έχει τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κυρία Πρόεδρε.

Κύριε συνάδελφε, από τα τέλη του 2021, όπως και εσείς υπονοήσατε στην ερώτησή σας, με την έγκριση της ένατης τροποποίησης του Προγράμματος Αγροτικής Ανάπτυξης, το υπομέτρο 8.1 με τίτλο «Δάσωση και δημιουργία δασικών εκτάσεων» συμπεριελήφθη στο πρόγραμμα του μεταβατικού κανονισμού 2021-2022 και η συνολική δαπάνη του συγκεκριμένου προγράμματος ανέρχεται στα 89 εκατομμύρια ευρώ.

Στο συγκεκριμένο πρόγραμμα ενισχύεται η προστασία και η εγκατάσταση δασικής φυτείας σε γεωργικές εκτάσεις και η συντήρησή της έως δώδεκα χρόνια, καθώς και η τυχόν απώλεια γεωργικού εισοδήματος.

Η ένταση ενίσχυσης των επιλέξιμων δαπανών είναι στο 100%, δηλαδή όσα χρήματα απαιτούνται για να γίνει η συγκεκριμένη δάσωση, δίνονται, καλύπτονται από το πρόγραμμά μας.

Για τις εργασίες προετοιμασίας και εγκατάστασης τα ανώτατα ύψη της ενίσχυσης έχουν καθοριστεί βάσει δημοσίων τιμολογίων, ενώ το ύψος της ενίσχυσης για τη συντήρηση και το διαφυγόν εισόδημα βάσει μελετών που γίνονται σε κάθε περιοχή.

Ως ελάχιστο μέγεθος επιλέξιμης υπό δάσωσης έκτασης ορίζονται τα πέντε στρέμματα για την Ελλάδα, με εξαίρεση τις περιοχές των νησιών του Ιονίου, του βορείου και του νοτίου Αιγαίου και την Εύβοια, όπου ορίζονται τα δύο στρέμματα, τα 0,2 εκτάρια, με απαραίτητη προϋπόθεση, βέβαια, η ελάχιστη υπό δάσωση γεωργική γη να είναι ενιαία.

Το Υπουργείο Αγροτικής Ανάπτυξης και Τροφίμων, λοιπόν, έπραξε όλα τα απαραίτητα για την ένταξη του υπομέτρου στο Πρόγραμμα Αγροτικής Ανάπτυξης της μεταβατικής περιόδου, θέσπισε τα κριτήρια και τη διασφάλιση του ποσού που χρειάζεται για να «τρέξει» το συγκεκριμένο πρόγραμμα.

Σε σχέση με το πότε θα γίνει η προκήρυξη του προγράμματος, θέλω να σας πω ότι σύμφωνα με την ΚΥΑ ενδιάμεσος φορέας διαχείρισης του υπομέτρου έχει οριστεί η γενική διεύθυνση Δασών και Δασικού Περιβάλλοντος του Υπουργείου Περιβάλλοντος και Ενέργειας και οι διευθύνσεις Συντονισμού και Επιθεώρησης Δασών των γενικών διευθύνσεων Δασών και Αγροτικών Υποθέσεων των αποκεντρωμένων διοικήσεων.

Ως εκ τούτου, στην ίδια διεύθυνση, ως ενδιάμεσου φορέα διαχείρισης, έχει εκχωρηθεί η αρμοδιότητα της έκδοσης των προσκλήσεων και των προκηρύξεων για να «τρέξει» το συγκεκριμένο πρόγραμμα.

Να αναφέρω ότι στο μέτρο 8 «Ανάπτυξη Δασικών Περιοχών», πέραν του υπομέτρου 8.1, υπάρχουν τα υπομέτρα 8.3 και 8.4, στα οποία με αποφάσεις ένταξης του 2021, πριν από λίγο καιρό έχουν ενταχθεί έργα που άμεσα ή έμμεσα ωφελούν το σύνολο των παραγωγών των περιοχών που αφορούν, καθώς σε αυτά περιλαμβάνονται έργα αντιπλημμυρικά, αντιπυρικά και αντιδιαβρωτικά. Η συνολική δαπάνη γι’ αυτά τα έργα είναι 66 εκατομμύρια ευρώ για το μέτρο 8.3 και 13 εκατομμύρια ευρώ για το μέτρο 8.4. Συνολικά, αθροίζουν ένα ποσό της τάξης των 79 εκατομμυρίων ευρώ.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΑΝΔΡΕΑΣ ΜΙΧΑΗΛΙΔΗΣ:** Κύριε Υπουργέ, φοβούμαι ότι δεν έχετε απαντήσει στο βασικό ερώτημα, που είναι το χρονοδιάγραμμα υλοποίησης της εφαρμογής του υπομέτρου αυτού. Διότι, ναι μεν μετακυλίετε, όπως φάνηκε από την απάντησή σας, την ευθύνη για την υλοποίηση στις υπηρεσίες που εποπτεύει το Υπουργείο σας, αλλά δεν έχουμε μια σαφή απάντηση του τι συμβαίνει.

**ΓΕΩΡΓΙΟΣ ΣΤΥΛΙΟΣ (Υφυπουργός Ανάπτυξης και Τροφίμων):** Όχι σε εμάς, στο Ενέργειας.

**ΑΝΔΡΕΑΣ ΜΙΧΑΗΛΙΔΗΣ:** Προφανώς. Με συγχωρείτε, εννοώ γι’ αυτές που δεν εποπτεύει το Υπουργείο σας.

Για το δεύτερο ερώτημα που σας έχω υποβάλει, θέλω να πω ότι το κοινοτικό πρόγραμμα στήριξης των μικρών νησιών του Αιγαίου Πελάγους αποτελεί ένα σημαντικό εργαλείο για την ενίσχυση νησιωτών παραγωγών.

Μεταξύ των δραστηριοτήτων που ενισχύονται είναι και η μαστιχοκαλλιέργεια με το ποσό του 1.000.015 ευρώ κατ’ έτος. Όμως, τα τελευταία έτη η παραγωγή μαστίχας έχει αυξηθεί σημαντικά, άνω του 20% -είχαμε και φέτος μια γενναία αύξηση- σε σχέση με το 2006, ενώ το ποσό επιδότησης παραμένει σταθερό. Αυτό συνεπάγεται μείωση της επιδότησης ανά κιλό μαστίχας.

Η Ένωση Μαστιχοπαραγωγών Χίου με επιστολή της στις 20-7-2020 παρέθετε προς τον τότε Υπουργό σχετικά στοιχεία και ζητούσε την αύξηση της επιδότησης. Όμως, δυστυχώς, μέχρι σήμερα δεν έχουν γίνει γνωστές οι προθέσεις του Υπουργείου.

Εν γένει ο προϋπολογισμός του προγράμματος παραμένει ουσιαστικά στάσιμος τουλάχιστον από το 2013 και μετά, γύρω στα 25 εκατομμύρια ευρώ συνολικά. Είναι αναγκαίο, λοιπόν, να αυξηθεί ο προϋπολογισμός τόσο του σκέλους της επιδότησης της τοπικής γεωργικής παραγωγής, προκειμένου να στηριχθεί η ανάπτυξη και διεύρυνση της δραστηριότητας των νησιωτικών παραγωγών, όσο και του σκέλους της επιδότησης της μεταφοράς των ζωοτροφών από την ηπειρωτική χώρα εν μέσω μάλιστα του κύματος ακρίβειας, που πλήττει και τις πρώτες ύλες για αγρότες και κτηνοτρόφους.

Άρα, λοιπόν, το αίτημα της αύξησης του προϋπολογισμού του συγκεκριμένου προγράμματος ή η εύρεση άλλων τρόπων ειδικής στήριξης των παραγωγών στα νησιά είναι περισσότερο επίκαιρη απ’ ό,τι ποτέ.

Ερωτάστε, λοιπόν, κύριε Υπουργέ: Προτίθεστε να αυξήσετε το ποσό της επιδότησης καλλιέργειας μαστίχας στο πλαίσιο του προγράμματος στήριξης των μικρών νησιών του Αιγαίου Πελάγους; Πώς προτίθεστε να στηρίξετε εν γένει τους παραγωγούς στις νησιωτικές περιοχές μέσω αυτού του προγράμματος ή άλλων μέσων;

Ευχαριστώ.

**ΠΡΟΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Σας ευχαριστώ πολύ, κυρία Πρόεδρε.

Σε σχέση με το πρώτο ερώτημα νομίζω ότι είναι αρμοδιότητας του Υπουργείου Ενέργειας και Περιβάλλοντος. Για λόγους δεοντολογίας και μη γνώσης καταλαβαίνετε ότι δεν μπορώ να απαντήσω. Μπορείτε, όμως, να κάνετε τον κοινοβουλευτικό έλεγχο και να ρωτήσετε. Θα σας δώσουν την απάντηση. Δεν υπάρχει κανένας λόγος και καμμία πρόθεση να μην υλοποιηθεί και να μην «τρέξει» το συγκεκριμένο πρόγραμμα για τη δάσωση. Απ’ όσο γνωρίζω ετοιμάζεται, αλλά ακριβή στοιχεία θα σας δώσει το Υπουργείο Ενέργειας και Περιβάλλοντος. Δεν έχω εγώ αυτήν τη δυνατότητα.

Τώρα, σε σχέση με το πρόγραμμα ενίσχυσης των μικρών νησιών του Αιγαίου, πραγματικά πρόκειται για ένα πρόγραμμα το οποίο έχει θεσπιστεί και λειτουργεί και είναι σε συνέχεια, που ενισχύει και αμβλύνει τις δυσχέρειες που αντιμετωπίζουν τα νησιά μας, τα μικρά νησιά μας, σε όλη τη χώρα. Είναι ένα πρόγραμμα που θεωρούμε ότι βοηθά, δίνει απάντηση στη μικρή έκταση, στο ορεινό ανάγλυφο, στις κλιματικές συνθήκες, στην οικονομική εξάρτηση από ένα μικρό αριθμό προϊόντων και στην απόσταση φυσικά των νησιών μας, λόγω της νησιωτικότητας, από τα μεγάλα κέντρα. Το συγκεκριμένο μέτρο έρχεται να απαντήσει και να βοηθήσει στο να μειωθούν αυτές οι δαπάνες.

Μία σειρά από προϊόντα που καλλιεργούνται και παράγονται στα νησιά μας, τα οποία έχουν ιδιαίτερη αξία διατροφής, και είναι μοναδικά, και είναι τα περισσότερα προϊόντα ονομασίας προέλευσης και προϊόντα γεωγραφικής ένδειξης, που μας δίνουν μια παραπάνω προστιθέμενη αξία στην τιμή παραγωγού, συμπεριλαμβάνονται στα προϊόντα τα οποία καλύπτονται από το συγκεκριμένο πρόγραμμα.

Ο ρόλος, λοιπόν, του προγράμματος είναι να έρθει επικουρικά, συμπληρωματικά να στηρίξει και να ενισχύσει το εισόδημα των παραγωγών. Σε καμμιά περίπτωση δεν έρχεται να το υποκαταστήσει ή να το αντικαταστήσει.

Η μαστίχα Χίου, λοιπόν, ενισχύθηκε με το πέμπτο μεγαλύτερο ποσό μεταξύ των δώδεκα προϊόντων που περιλαμβάνει το συγκεκριμένο πρόγραμμα. Είναι η πέμπτη σε τάξη και έχει λάβει για το 2020 ένα ποσό της τάξης του 1.120.000 ευρώ.

Παρατηρώντας -από το ενημερωτικό σημείωμα που έχω- όλες τις χρονιές από το 2015 μέχρι και το 2020 και το 2021, βλέπουμε να έχουμε μία μείωση στις δηλώσεις, δηλαδή μία μείωση στους παραγωγούς –μικρή, όχι πολύ μεγάλη, αλλά είναι μία μείωση- πάνω από εκατό δηλώσεις χρονιά με χρονιά. Απεναντίας, το λέτε και εσείς και στην ερώτησή σας, έχουμε μια αύξηση στην παραγωγή κι αυτό είναι ένα καλό σημάδι. Δείχνει ότι στέκεται το προϊόν και βρίσκει τον δρόμο του στην αγορά.

Ερχόμαστε, λοιπόν, εμείς ως Υπουργείο, ως πολιτική ηγεσία και έχουμε πράξει τα εξής: Όπως για την περίοδο 2014-2020 το συνολικό ποσό που περιλαμβανόταν ήταν 23.930.000 ευρώ για το συγκεκριμένο πρόγραμμα από τα οποία τα 6,5 εκατομμύρια ευρώ αφορούν στο ειδικό καθεστώς εφοδιασμού και τα 17.300.000 ευρώ στην άμεση εισοδηματική στήριξη των γεωργών, των γεωργικών προϊόντων που αναφέραμε πιο πριν, έτσι διατηρούμε το συγκεκριμένο ποσό στο ίδιο ύψος, στα 23 εκατομμύρια ευρώ και για την επόμενη περίοδο.

Αξίζει εδώ να επισημάνω κάτι και να ενημερώσω και εσάς, να το ακούσουν και οι παραγωγοί, διότι μπορεί να είχαν μια άλλη ενημέρωση κατά το παρελθόν. Το 2018 είχε προταθεί σε ευρωπαϊκό επίπεδο η μείωση αυτού του ποσού και για το συγκεκριμένο πρόγραμμα, αλλά και συνολικά για την Κοινή Αγροτική Πολιτική. Με δική μας παρέμβαση και με παρέμβαση της Γαλλίας, της Πορτογαλίας και της Ισπανίας έχουμε εξασφαλίσει για τη μεταβατική περίοδο 2021-2022 -και το για το 2021 και για το 2022- να διατηρήσουμε αυτό το ποσό στο ίδιο ύψος.

Άρα, θα τρέξουν οι πληρωμές για τους παραγωγούς με το προηγούμενο ακριβώς καθεστώς, έτσι όπως είχε προσδιοριστεί η τιμή μέσα από τις μελέτες και για την εισοδηματική ενίσχυση και για τη δημόσια δαπάνη. Αυτό είναι κάτι το οποίο βέβαια δεν ήταν αυτονόητο ούτε ήταν αποδεκτό από όλα τα κράτη-μέλη της Ευρωπαϊκής Ένωσης. Υπήρχαν αντιδράσεις. Όμως, το θετικό για τους πολίτες και για εμάς και για τους μαστιχοπαραγωγούς της Χίου είναι ότι και για την επόμενη χρονιά, δηλαδή και για το 2021και για το 2022, θα έχουν την ίδια χρηματοδότηση με αυτή την οποία είχαν τα προηγούμενα χρόνια.

Τώρα, σε σχέση με το επόμενο πλαίσιο 2023-2027, η Κυβέρνηση έχει την πρόθεση να καλύψει το ποσό αυτό είτε από το Πρόγραμμα Δημοσίων Επενδύσεων είτε από άλλους πόρους, να παραμείνουμε στον ίδιο συνολικά προϋπολογισμό. Εξάλλου, στην Κοινή Αγροτική Πολιτική 2023-2027, η Ελλάδα ήταν η μοναδική χώρα όπου ο συνολικός προϋπολογισμός δεν μειώθηκε. Σε όλες τις υπόλοιπες χώρες της Ευρωπαϊκής Ένωσης στην Κοινή Αγροτική Πολιτική είχαμε μία μείωση του προϋπολογισμού κατά 10% έως 15%. Με προσωπική παρέμβαση του Πρωθυπουργού Κυριάκου Μητσοτάκη -που αποτελεί και εθνική επιτυχία- διατηρήσαμε το ίδιο ποσό με την προηγούμενη περίοδο.

Άρα, για την ΚΑΠ έχουμε το ίδιο ποσό στον προϋπολογισμό, το έχουμε εξασφαλίσει, φρόντισε ο Πρωθυπουργός γι’ αυτό. Για το ενδιάμεσο πρόγραμμα έχουμε καταφέρει να έχουμε τον προϋπολογισμό και αν χρειαστεί για το συγκεκριμένο υποπρόγραμμα, για τα μικρά νησιά του Αιγαίου, με δημόσια δαπάνη θα εξασφαλίσουμε να έχουμε τον ίδιο προϋπολογισμό και να κατανεμηθεί στους δικαιούχους με βάση τις αιτήσεις τους και τις μελέτες.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε Υπουργέ.

Προχωράμε στην έβδομη επίκαιρη ερώτηση δευτέρου κύκλου με αριθμό 288/10-1-2022 του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Οικονομικών με θέμα: «Η Κυβέρνηση παραβιάζει τις αποφάσεις του Ευρωπαϊκού Δικαστηρίου απολύοντας το προσωπικό καθαριότητας στο Υπουργείο Οικονομικών μετά από είκοσι έτη δουλειάς».

Θα απαντήσει ο Υφυπουργός Οικονομικών κ. Απόστολος Βεσυρόπουλος.

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υφυπουργέ, ξεκάθαρα θα έπρεπε να είναι εδώ ο Υπουργός. Είναι μια ερώτηση που έχει κατατεθεί επανειλημμένα. Είχε δεσμευτεί ο ίδιος ότι θα έρθει. Μας ζήτησε να την αναβάλουμε. Την αναβάλαμε και τώρα την όρισε για Δευτέρα ενώ θα μπορούσε να την είχε ορίσει για Παρασκευή, ξέροντας ότι έχει συμβούλιο στο Υπουργείο Οικονομικών. Είναι προφανές ότι ο Υπουργός δεν ήθελε να απαντήσει σ’ αυτήν την ερώτηση, όπως δεν έχει απαντήσει και στο αίτημά μου να τον συναντήσω μαζί με τις απολυμένες καθαρίστριες. Έμεινε αναπάντητο. Είναι προφανές ότι ουσιαστικά θέλει να αποφύγει την απάντηση.

Μιλάμε για καθαρίστριες, πολλές εκ των οποίων δουλεύουν είκοσι χρόνια. Ξεκίνησαν με συμβάσεις των 350 ευρώ, ανανεώθηκαν οι συμβάσεις τους, έφτασαν στο σημείο τώρα να έχουν έναν φυσιολογικότερο μισθό. Κατάφεραν να μεγαλώσουν –δεν ξέρω πώς- τα παιδιά τους με 350 ευρώ και στη συνέχεια λίγα παραπάνω. Και τώρα, λίγο πριν να βγουν στη σύνταξη, εν μέσω αυτής της κρίσης, τις πετάτε στον δρόμο.

Το Ευρωπαϊκό Δικαστήριο επανειλημμένα έχει νομολογία που λέει ότι απαγορεύεται να κάνετε συμβάσεις ορισμένου χρόνου για θέσεις που καλύπτουν πάγιες και διαρκείς ανάγκες. Εσείς κάνετε καινούργια σύμβαση, τριετή, αποκλείοντας στην πράξη τις γυναίκες αυτές, χωρίς να αναγνωρίζετε στην ουσία και επαρκώς την προσφορά τους όλα αυτά τα είκοσι χρόνια και κάνετε πάλι τριετή σύμβαση, πάλι ορισμένου χρόνου. Αυτό απαγορεύεται. Κάνετε πάλι κάτι παράνομο.

Ας δούμε, όμως, τι λέει η απόφαση του Ευρωπαϊκού Δικαστηρίου του Φλεβάρη του 2021. Λέει, απαντώντας στο δικαστήριο του Λασιθίου, που έστειλε προδικαστικό αίτημα για αντίστοιχη περίπτωση, ότι όταν έχει σημειωθεί καταχρηστική χρησιμοποίηση διαδοχικών συμβάσεων εργασίας ορισμένου χρόνου, όπως στην περίπτωση αυτή, ο δικαστής μπορεί, κατά την εκτίμησή του, να προχωρήσει στον ορθό νομικό χαρακτηρισμό των συμβάσεων ως μια ενιαία σύμβαση αορίστου χρόνου παρά την απαγόρευση του άρθρου 103 του Συντάγματος, ένα άρθρο, που να θυμίσω ότι είχατε αρνηθεί να αναθεωρηθεί στην πρόσφατη συνταγματική αναθεώρηση. Αποδυναμώνεται, λοιπόν, οποιαδήποτε επιχειρηματολογία ότι αυτές οι συμβάσεις δεν μπορούν να γίνουν αορίστου.

Επίσης, επιβάλλει η απόφαση τη μετατροπή συμβάσεων ορισμένου χρόνου σε μια σύμβαση αορίστου και την ίδια στιγμή μας λέει ότι δεν υπάρχει θέμα συνταγματικό απέναντι σε αυτό.

Αναφέρει η απόφαση του δικαστηρίου ρητά τη δυνατότητα μετατροπής συμβάσεων ορισμένου χρόνου σε αορίστου. Και λέει το δικαστήριο ότι δεν μπορεί να αποκλειστεί το να γίνουν αορίστου οι συμβάσεις με επιχείρημα ότι κάτι τέτοιο θα ήταν αντισυνταγματικό, όπως γινόταν μέχρι σήμερα.

Βλέπω, λοιπόν, ότι με την απόφαση αυτή του Ευρωπαϊκού Δικαστηρίου δεν έχετε καμμία δικαιολογία παρά να προχωρήσετε στην προστασία του δικαιώματος των γυναικών και ανδρών.

(Στο σημείο αυτό κτυπά το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, πρέπει να κάνετε την ερώτησή σας παρακαλώ.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ζητάω από το Υπουργείο να προχωρήσει στη μετατροπή των συμβάσεων αυτών που έχουν πλέον λήξει, δυστυχώς, σε συμβάσεις αορίστου χρόνου, όπως προβλέπει και η απόφαση του Ευρωπαϊκού Δικαστηρίου και η λογική.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κυρία Πρόεδρε.

Κύριε συνάδελφε, ο προσωπικός μου σεβασμός στο δικαίωμα κάθε πολίτη στην εργασία είναι δεδομένος. Με την ερώτηση που καταθέσατε ζητάτε τη μετατροπή των συμβάσεων ορισμένου χρόνου των καθαριστριών του Υπουργείου Οικονομικών σε συμβάσεις αορίστου χρόνου.

Πάνω στο συγκεκριμένο θέμα πολλοί ήταν αυτοί που έχτισαν πολιτικές καριέρες κατά το παρελθόν. Αυτό δεν αποτελεί αιχμή για εσάς και θέλω να το καταστήσω σαφές. Ήταν καριέρες που χτίστηκαν μέσα από την ευκολία που προσφέρει ο λαϊκισμός. Να υπόσχεσαι τα πάντα στους πάντες, να υπόσχεσαι κατάργηση των μνημονίων και να φέρνεις ένα νέο και πιο επώδυνο μνημόνιο. Αυτό το λέω ως παρένθεση.

Η Κυβέρνηση θα απαντήσει επί της ουσίας στην ερώτησή σας με στοιχεία και, κυρίως, με ειλικρίνεια. Γιατί οι άνθρωποι των οποίων το αίτημα μεταφέρετε πρέπει να γνωρίζουν την αλήθεια.

Μια προσπάθεια μετατροπής των συμβάσεων που αναφέρατε στην ερώτησή σας, από ορισμένου χρόνου σε αορίστου θα προσέκρουε στις διατάξεις του άρθρου 103 παράγραφος 2 και 8 του Συντάγματος.

Συγκεκριμένα, η παράγραφος 2 προβλέπει ότι: «Κανένας δεν μπορεί να διοριστεί υπάλληλος σε οργανική θέση που δεν είναι νομοθετημένη. Εξαιρέσεις μπορεί να προβλέπονται από ειδικό νόμο, για να καλυφθούν απρόβλεπτες και επείγουσες ανάγκες με προσωπικό που προσλαμβάνεται για ορισμένη χρονική περίοδο με σχέση ιδιωτικού δικαίου». Αντίστοιχα, η παράγραφος 8 του Συντάγματος προβλέπει: «Νόμος ορίζει τους όρους και τη χρονική διάρκεια των σχέσεων εργασίας ιδιωτικού δικαίου στο δημόσιο και τον ευρύτερο δημόσιο τομέα, όπως αυτός καθορίζεται κάθε φορά, για την κάλυψη είτε οργανικών θέσεων και πέραν των προβλεπόμενων στο πρώτο εδάφιο της παραγράφου 3 είτε πρόσκαιρων είτε απρόβλεπτων και επειγουσών αναγκών κατά το δεύτερο εδάφιο της παραγράφου 2.

Νόμος ορίζει, επίσης, τα καθήκοντα που μπορεί να ασκεί το προσωπικό του προηγούμενου εδαφίου. Απαγορεύεται η από τον νόμο μονιμοποίηση προσωπικού που υπάγεται στο πρώτο εδάφιο ή η μετατροπή των συμβάσεών του σε αορίστου χρόνου. Οι απαγορεύσεις της παραγράφου αυτής ισχύουν και ως προς τους απασχολούμενους με σύμβαση έργου».

Τι σημαίνει αυτό. Σημαίνει ότι η μετατροπή συμβάσεων ορισμένου χρόνου σε συμβάσεις αορίστου χρόνου προσκρούει στις διατάξεις του Συντάγματος, κάτι που έχει κριθεί νομολογιακά από τον Άρειο Πάγο.

Υπάρχει, επίσης, το π.δ.164/2004, με το οποίο ενσωματώθηκαν στην ελληνική έννομη τάξη και νομοθεσία οι διατάξεις της οδηγίας 1999/70/ΕΚ του Συμβουλίου της 28ης Ιουνίου 1999, σχετικά με το προσωπικό του δημοσίου και του ευρύτερου δημοσίου τομέα. Σκοπός της συγκεκριμένης οδηγίας ήταν να αποφευχθεί η τυχόν καταστρατήγηση των κειμένων διατάξεων μέσω της επίκλησης των διαδοχικών συμβάσεων ή των συμβάσεων εργασίας ορισμένου χρόνου στους απασχολούμενους στο δημόσιο και στον ευρύτερο δημόσιο τομέα.

Με βάση το άρθρο 11 του π.δ.164/2004 για την περίπτωση των διαδοχικών συμβάσεων προβλέφθηκε συγκεκριμένη διαδικασία, ώστε να διαπιστωθεί αν οι σχετικές συμβάσεις που είχαν συναφθεί πριν την έναρξη ισχύος του π.δ.164/2004 και ήταν ενεργές έως την έναρξη ισχύος αυτού επρόκειτο να συνιστούν εφεξής συμβάσεις εργασίας αορίστου χρόνου με βάση τις τιθέμενες στο προεδρικό διάταγμα προϋποθέσεις.

Εφόσον, λοιπόν, οι υπό κρίση συμβάσεις δεν μετατράπηκαν σε συμβάσεις αορίστου χρόνου κατ’ εφαρμογή του π.δ.164/2004, σημαίνει ότι δεν πληρούσαν τα προβλεπόμενα στο ισχύον νομοθετικό πλαίσιο κριτήρια.

Στη δευτερολογία μου θα αναφερθώ και σε άλλα στοιχεία και δεδομένα που αφορούν τη συγκεκριμένη περίπτωση.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

Κύριε συνάδελφε, έχετε το λόγο για τρία λεπτά παρακαλώ.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, μιλήσατε για ανθρώπους που έχτισαν καριέρες. Πραγματικά, ας το δούμε αυτό λίγο. Πώς χτίζει κανείς πολιτική καριέρα; Μα βέβαια δίνοντας απασχόληση ορισμένου χρόνου, γιατί έτσι είναι το ρουσφέτι. Καριέρα πολιτικά χτίζει κανείς όταν έχει τους εργαζόμενους να τρέμουν μήπως κοπεί η σύμβαση. Έτσι έχτισαν πολιτική καριέρα τόσα και τόσα κόμματα. Έτσι έχτισαν!

Γιατί δεν προχωρήσατε στην αναθεώρηση του άρθρου 103, κύριε Υπουργέ, όταν είχατε την ευκαιρία; Γιατί δεν υπερψηφίσατε την αναθεώρηση του άρθρου 103; Πείτε μας. Στη συνταγματική Αναθεώρηση είχε τεθεί. Για ποιον λόγο δεν το υπερψηφίσατε; Βολεύει η σύμβαση, σύμβαση. Γι’ αυτό και το Ευρωπαϊκό Δικαστήριο λέει ότι είναι παράνομη, γιατί ανήκει σε ένα πελατειακό κράτος παλαιάς κοπής, σύμβαση τριετής που λήγει στον κύκλο των εκλογών, για να φοβάται ο εργαζόμενος ότι θα πεινάσει, αν δεν βγει η ίδια κυβέρνηση με την οποία κάποιος «τα είχε βρει».

Όμως, θέλω να μιλήσουμε εδώ πέρα και για την εμμονή της Κυβέρνησής σας για τις καθαρίστριες. Σας έχει πληγώσει βαθιά ότι κέρδισαν τον αγώνα το 2014 - 2015. Σας πλήγωσε βαθιά αυτό το κίνημα και εκδικείστε. Και επειδή δεν μπορείτε να εκδικηθείτε τις μόνιμες καθαρίστριες, εκδικείστε τις συμβασιούχες. Αυτή είναι η πραγματικότητα.

Βέβαια, δεν περιορίζεστε μόνο στο Υπουργείο Οικονομικών. Αυτή τη στιγμή απολύετε τις συμβασιούχες καθαρίστριες από νοσοκομεία και σχολεία και φτάσατε στο σημείο να λέει ο κ. Βορίδης ότι δεν θα γίνει καμμία πρόσληψη καθαρίστριας στην τοπική αυτοδιοίκηση, στους δήμους, γιατί οι θέσεις δεν είναι παραγωγικές. Δεν είναι παραγωγικές οι θέσεις των καθαριστριών και των καθαριστών, η δουλειά που προσφέρουν δεν είναι σημαντική. Θα προσλάβει, όπως είπε, μόνο μηχανικούς και άλλους ανθρώπους που οδηγούν στην ανάπτυξη του δήμου και όχι καθαρίστριες.

Έχετε μια ιδεοληψία απέναντι στις καθαρίστριες, επειδή είναι φτωχές και κατατρεγμένες και δεν ταιριάζουν στο μοντέλο σας. Δεν έχουν περάσει ούτε από τα ιδιωτικά κολέγια ούτε από πουθενά αλλού ούτε είχαν τη δυνατότητα να γίνουν πελάτες τους. Οπότε, προφανώς και σας ενοχλεί η απόφαση του Ευρωπαϊκού Δικαστηρίου και προφανώς δεν θέλετε να τη λάβετε υπ’ όψιν. Όμως, είναι σαφής και επαναλαμβανόμενη. Αντίστοιχα πράγματα έχει πει το Ευρωπαϊκό Δικαστήριο ξανά και ξανά. Τώρα, όμως, είπε για το πόσο δεν μπορεί το άρθρο 103 να είναι εμπόδιο στις μονιμοποιήσεις και για το πώς η διοίκηση θα πρέπει να αντιλαμβάνεται ως αορίστου τις επαναλαμβανόμενες συμβάσεις ορισμένου χρόνου. Αυτό σας ζητάμε να κάνετε και τίποτα παραπάνω.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Ορίστε, κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, όπως σας εξήγησα και όπως είμαι βέβαιος ότι γνωρίζετε με βάση και τη νομολογία, προκειμένου να αποτρέπεται η καταχρηστική σύναψη συμβάσεων ορισμένου χρόνου, είναι αναγκαίο να εξετάζεται από τους εμπλεκόμενους φορείς κατά την αξιολόγηση των οργανικών τους διατάξεων η δυνατότητα σύστασης θέσεων τακτικού προσωπικού, λαμβανομένων υπ’ όψιν των δημοσιονομικών συνθηκών και των αναγκών της υπηρεσίας και πάντοτε με γνώμονα την αποτελεσματικότερη εξυπηρέτηση του δημοσίου συμφέροντος.

Παράλληλα, κατά την προαναφερόμενη διάταξη της παραγράφου 2 του άρθρου 103 του Συντάγματος και το ισχύον νομοθετικό πλαίσιο του ν.4765/2021, προβλέπεται ρητά η δυνατότητα πρόσληψης έκτακτου προσωπικού σε μη θεσμοθετημένες οργανικές θέσεις με στόχο την κάλυψη επειγουσών και απρόβλεπτων αναγκών.

Η πρόσληψη του προσωπικού αυτού η οποία και προϋποθέτει προηγούμενη αίτηση του ενδιαφερομένου λαμβάνει χώρα με όρους διαφανείς και εκ των προτέρων γνωστούς στον εργαζόμενο, μεταξύ των οποίων συμπεριλαμβάνεται και η διάρκεια της σύμβασης. Συνεπώς, δεν είναι σε καμμία περίπτωση ούτε παράνομη ούτε καταχρηστική η επιλογή της πολιτείας, η οποία εφαρμόζοντας νομίμως και ορθώς το ισχύον νομοθετικό πλαίσιο προβαίνει σε προσλήψεις έκτακτου προσωπικού, προκειμένου να καλύψει τις επείγουσες και απρόβλεπτες ανάγκες της.

Σε κάθε περίπτωση, η απασχόληση στο δημόσιο με συμβάσεις ορισμένου χρόνου ή έργου είναι επιτρεπτή εφόσον πληρούνται οι προϋποθέσεις που τίθενται στις προαναφερόμενες διατάξεις, χωρίς πάντως να δημιουργείται δικαίωμα ή αξίωση των απασχολουμένων για τη μετατροπή των συμβάσεών τους σε αορίστου χρόνου, καθώς η απασχόληση τακτικού προσωπικού προϋποθέτει την πρόβλεψη αντίστοιχων θέσεων για την κάλυψη πάγιων αναγκών.

Επίσης, οι απασχολούμενοι με συμβάσεις εργασίας ιδιωτικού δικαίου ή με συμβάσεις έργου έχουν τη δυνατότητα να συμμετέχουν στις προκηρύξεις για τις προσλήψεις τακτικού προσωπικού στους φορείς του δημόσιου τομέα, ώστε η αποκτηθείσα εμπειρία να αποτελέσει ένα από τα μοριοδοτούμενα κριτήρια, όπως προβλέπει και ο νόμος.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Θα συζητηθεί τώρα η πρώτη με αριθμό 291/10-1-2022 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μουζάλα προς τον Υπουργό Οικονομικών, με θέμα: «Χωρίς προγραμματισμό και διαβούλευση η κατάργηση της ΔΟΥ Μοσχάτου».

Στην επίκαιρη ερώτηση θα απαντήσει, επίσης, ο Υφυπουργός Οικονομικών κ. Απόστολος Βεσυρόπουλος.

Ορίστε, κύριε συνάδελφε, έχετε τον λόγο για δύο λεπτά.

**ΙΩΑΝΝΗΣ ΜΟΥΖΑΛΑΣ:** Κύριε Υπουργέ, η ερώτησή μου αφορά μία ανορθολογική διοικητικά απόφαση η οποία προκαλεί μεγάλη αναστάτωση και κοινωνικό βάρος, τη μεταφορά της ΔΟΥ Μοσχάτου στην Καλλιθέα.

Είναι μια απόφαση η οποία πάρθηκε χωρίς διαβούλευση, παρά τις αντιθέσεις που υπάρχουν πάνω σε αυτά. Κατά την άποψή μας εντάσσεται σε μια σειρά από λαθεμένες επιλογές συγχωνεύσεων, χωρίς να είμαστε αντίθετοι στις συγχωνεύσεις. Δηλαδή θα συμφωνήσουμε στο ότι όσο προχωράει η ηλεκτρονική διευθέτηση των υποθέσεων αυτών, θα μπορούν οι συγχωνεύσεις να υπάρχουν και να είναι λειτουργικές. Ισχυριζόμαστε όμως ότι δεν είμαστε ακόμα σε αυτό το στάδιο.

Πολύ σύντομα, κύριε Υπουργέ, σας ρωτώ εάν έχετε σκοπό να αναστείλετε αυτή την απόφαση ή να κάνετε κάτι.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, η Ανεξάρτητη Αρχή Δημοσίων Εσόδων αποτέλεσε μια θεσμική μεταρρύθμιση στην κατεύθυνση μετάβασης σε ένα σύγχρονο και ορθολογικό μοντέλο λειτουργίας των φορολογικών και ελεγκτικών υπηρεσιών. Δεν υπόκειται σε πολιτικές ή κομματικές παρεμβάσεις. Έχει το δικό της οργανόγραμμα και επιχειρησιακό σχέδιο. Αυτό σημαίνει ότι οι όποιες αποφάσεις λαμβάνονται από την Ανεξάρτητη Αρχή Δημοσίων Εσόδων για τη δομή και λειτουργία υπηρεσιών της στηρίζονται στην ορθολογική αποτύπωση όλων των δεδομένων για την αποτελεσματικότητα των υπηρεσιών και την εξυπηρέτηση των φορολογούμενων πολιτών.

Κριτήρια αυτών των αποφάσεων είναι:

Πρώτον, η διασφάλιση των συνθηκών ποιοτικής εξυπηρέτησης των φορολογουμένων πολιτών, λαμβάνοντας επίσης υπ’ όψιν τις ποσοτικά και ποιοτικά μεγαλύτερες ανάγκες των επαγγελματιών και των επιχειρήσεων.

Δεύτερον, η διαρκής ενίσχυση των δομών ηλεκτρονικής εξυπηρέτησης των συναλλαγών και διαδικασιών των ΔΟΥ, η οποία συνεπάγεται τον περιορισμό της ανάγκης φυσικής παρουσίας των συναλλασσομένων.

Τρίτον, οι επιχειρησιακές δυνατότητες των ΔΟΥ. Με τον όρο αυτό νοούνται αφ’ ενός οι επαγγελματικές ικανότητες του υπηρετούντος προσωπικού, δηλαδή η εμπειρία και η τεχνογνωσία στη διεκπεραίωση φορολογικών διαδικασιών, και αφετέρου ο τεχνικός εξοπλισμός τους.

Τέταρτον, το σοβαρό πρόβλημα των κτηριακών υποδομών στις οποίες στεγάζεται η πλειοψηφία των ΔΟΥ από την οπτική γωνία της επάρκειας χώρων και της παλαιότητας εγκαταστάσεων, αλλά και του κόστους στέγασης των υπηρεσιών.

Πέμπτον, η ορθολογικότερη κατανομή των ανθρώπινων πόρων που προκύπτει από τις οικονομίες κλίμακας και τις συνέργειες που αναπτύσσονται στα πλαίσια συγχωνεύσεων και λειτουργίας μεγάλων οργανικών μονάδων.

Έκτον, η «σμίκρυνση» των χιλιομετρικών αποστάσεων λόγω ανάπτυξης του οδικού δικτύου και των μέσων μαζικής μεταφοράς τα τελευταία χρόνια. Το γεγονός αυτό σημαίνει ότι περιορίζεται η ανάγκη ύπαρξης μεγάλου αριθμού ΔΟΥ.

Έβδομον, η ανάγκη μεσομακροπρόθεσμου σχεδιασμού για την οργάνωση των φορολογικών υπηρεσιών με γνώμονα τη σύγχρονη ΔΟΥ της επόμενης δεκαετίας.

Είναι δεδομένο ότι είμαστε σε μια διαρκή φάση αξιολόγησης και επικαιροποίησης σε ότι αφορά στις δράσεις, την απόδοση των υπηρεσιών, αλλά και στις στρατηγικές μας επιλογές. Και σε όλο το εύρος των υπηρεσιών της φορολογικής διοίκησης η αξιολόγηση και η διαρκής παρακολούθηση όσον αφορά στην απόδοση, στη λειτουργία τους, αλλά και στη βελτίωση των υπηρεσιών τους προς τους πολίτες είναι επιβεβλημένη. Γι’ αυτό άλλωστε και η κυρίαρχη προτεραιότητά μας παραμένει η βελτιστοποίηση των υπηρεσιών, η επένδυση στις νέες τεχνολογίες, η ανάπτυξη ηλεκτρονικών υπηρεσιών.

Τα τελευταία δυόμισι χρόνια έγιναν σημαντικά βήματα προς αυτή την κατεύθυνση που αξιολογούνται θετικά από τους πολίτες που κάνουν χρήση των νέων υπηρεσιών και διαπιστώνουν τη βελτίωση του επιπέδου εξυπηρέτησής τους από τη φορολογική διοίκηση. Για όλα αυτά θα αναφερθώ περισσότερο αναλυτικά στη δευτερολογία μου.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

Κύριε συνάδελφε, έχετε τον λόγο.

**ΙΩΑΝΝΗΣ ΜΟΥΖΑΛΑΣ:** Ειλικρινά λυπάμαι, κύριε Υπουργέ. Μου διαβάσατε ένα δελτίο Τύπου με γενικότητες, το οποίο φτιάξατε πριν γίνει καν η συζήτηση. Επιτρέψτε μου, λοιπόν, να σας πω ότι ανεξάρτητα από την…

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Θα πω στη δευτερολογία μου.

**ΙΩΑΝΝΗΣ ΜΟΥΖΑΛΑΣ:** Ναι, κύριε Υπουργέ. Ανεξάρτητα από τις ανεξάρτητες αρχές οι κυβερνητικές ευθύνες για τους προγραμματισμούς υπάρχουν πάντα.

Έχουμε, λοιπόν, μία εφορία, μία ΔΟΥ, η οποία απευθύνεται περίπου σε πενήντα χιλιάδες κατοίκους. Στο πλαίσιο της αστοχίας, αυτή μεταφέρεται στην Καλλιθέα. Έχουμε αντιθέσεις σε αυτό, που αν είχε γίνει διαβούλευση θα είχαν βρεθεί, από τον κ. Σπανάκη της Νέας Δημοκρατίας, από τον σύλλογο υπαλλήλων των ΔΟΥ, των εργαζομένων Αττικής - νήσων και από τον Πανελλήνιο, όπου η πλειοψηφία ανήκει στη Νέα Δημοκρατία. Σας έχει κάνει αναφορά ο κ. Μπαλάφας. Ο διευθυντής της ΔΟΥ Καλλιθέας δηλώνει ότι δεν έχει χώρο -γιατί είπατε για τα κτηριακά- να δεχτεί τα αρχεία της ΔΟΥ Μοσχάτου και ίσα-ίσα θα βρει λίγο χώρο για τους υπαλλήλους. Δεν υπάρχει κανείς που να συμφωνεί με αυτό το πράγμα.

Κι εκεί πέρα, αντί να δούμε πώς θα μπορέσετε να διευκολύνετε μία κατάσταση και να αφήσετε για το μέλλον, όταν έχει ολοκληρωθεί η ψηφιακή μετατροπή αυτών των πραγμάτων, χωρίς αυτές τις τεράστιες ελλείψεις που υπάρχουν, καλύπτεστε πίσω από γενικόλογα κείμενα, τα οποία παρουσιάζουν μια κατάσταση που δεν ανταποκρίνεται στην πραγματικότητα.

Για παράδειγμα, ο Ταύρος με το Μοσχάτο ενοποιήθηκαν διοικητικά. Ο Ταύρος, όμως, φορολογικά υπήχθη στην Α΄ Αθήνας. Το Μοσχάτο έμεινε χώρια. Από το 2011 το Μοσχάτο αποψιλώνεται, του έφυγε η κεντρική λαχαναγορά, χάνει τα δικαιώματα σε έλεγχο και σε δικαστικό.

Θέλω να πω δηλαδή ότι το να διαβάσουμε ένα κείμενο ή να μου αναφέρετε ένα άλλο κείμενο είναι πάρα πολύ εύκολο. Υπάρχει κοινωνικό πρόβλημα. Είμαστε σύμφωνοι ότι όταν ολοκληρωθεί ο ψηφιακός μετασχηματισμός αυτό το κοινωνικό πρόβλημα δεν θα υπάρχει. Αυτό δεν προβλέπεται να γίνει -προφανώς και το ξέρετε- μέσα στα επόμενα ένα - δύο χρόνια.

Η ερώτηση, λοιπόν, είναι -και τελειώνω, κυρία Πρόεδρε- μπορούμε να κάνουμε κάτι ώστε να αναστείλουμε αυτή την κατάσταση, να πάει μία εφορία στην Καλλιθέα η οποία ήδη έχει πάρει και την εφορία της Νέας Σμύρνης; Και σας λέμε ότι η Καλλιθέα αυτή τη στιγμή, Καλλιθέα - Νέα Σμύρνη, εξυπηρετεί τριακόσιες χιλιάδες φορολογούμενους και επιχειρήσεις. Και μεταφέρεται και το Μοσχάτο, που είναι άλλες πενήντα χιλιάδες. Δεν έχουν χώρο, δεν έχουν δυνατότητες. Νομίζω ότι θα μπορούσε να μην είναι ένα θέμα πολιτικής διαμάχης, αλλά πρακτικά να υπήρχε μία πρόθεση να το ξαναδεί κανείς αυτό το πράγμα. Αυτό σας ζητάμε. Διότι είναι και ανορθολογικό και δημιουργεί τεράστια κοινωνικά προβλήματα.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κυρία Πρόεδρε, σπάνιο αυτό, αλλά θα χρειαστώ λίγο περισσότερο χρόνο, οπότε ζητώ την ανοχή σας, γιατί είναι πολλά αυτά που θα αναφέρω.

Κύριε συνάδελφε. Σταθερή επιδίωξη της Κυβέρνησης του Κυριάκου Μητσοτάκη παραμένει η οικοδόμηση ενός πρότυπου λειτουργίας της φορολογικής διοίκησης που βασίζεται σε σχέσεις εμπιστοσύνης με τον πολίτη. Και αυτή η σχέση χτίζεται μέσα από τη βελτίωση του επιπέδου εξυπηρέτησης του πολίτη. Με νέες υπηρεσίες, χωρίς ταλαιπωρία και χωρίς γραφειοκρατία.

Έχουν ήδη υλοποιηθεί σοβαρές και ουσιαστικές παρεμβάσεις για την εξάλειψη της γραφειοκρατίας, τον ψηφιακό μετασχηματισμό και τον εκσυγχρονισμό της φορολογικής διοίκησης, παρεμβάσεις που έχουν ως δυνητικά ωφελούμενους τόσο τους πολίτες όσο και τις επιχειρήσεις. Με θεσμούς και νέες υπηρεσίες που δεν επιβάλλουν την αυτοπρόσωπη παρουσία του πολίτη στις εφορίες.

Να υπενθυμίσω: Πρώτον, την αυτοματοποίηση των διαδικασιών επιστροφής ΦΠΑ. Ο φορολογούμενος υποβάλλει ηλεκτρονικά την αίτησή του για επιστροφή ΦΠΑ μέσω taxisnet της ΑΑΔΕ και εντός της προθεσμίας των δέκα ημερών βλέπει το σχετικό ποσό που δικαιούται στον τραπεζικό του λογαριασμό, εφόσον η υπόθεσή του κριθεί χωρίς έλεγχο. Χωρίς να χρειάζεται να μεταβεί στην εφορία.

**ΙΩΑΝΝΗΣ ΜΟΥΖΑΛΑΣ:** Λογοτεχνία μου διαβάζετε, κύριε Υπουργέ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Σας λέω την ψηφιοποίηση που έχει γίνει και δεν χρειάζεται.

Σημειώνω ότι από τον Ιούλιο του 2021, που άρχισε να εφαρμόζεται και να υλοποιείται η αυτοματοποιημένη διαδικασία επιστροφής ΦΠΑ για τον συνολικό αριθμό των δεκατριών χιλιάδων τετρακοσίων πενήντα ένα αιτήσεων επιστροφής ΦΠΑ που υποβλήθηκαν το διάστημα από τον Ιούλιο του 2021 έως τον Νοέμβριο του 2021, το 83,5% των αιτήσεων επιστροφών, που αντιστοιχεί σε έντεκα χιλιάδες τριακόσιες είκοσι πέντε αιτήσεις επιστροφής ΦΠΑ, διενεργήθηκαν αυτόματα και το συνολικό ποσό ΦΠΑ που επιστράφηκε άμεσα στους δικαιούχους των αιτήσεων αυτών και απευθείας στους λογαριασμούς τους ανήλθε σε 552.205.336 ευρώ. Τα στοιχεία αυτά αποτυπώνουν ξεκάθαρα την επιτυχή και αποτελεσματική υλοποίηση του οικονομικού μας σχεδιασμού. Στο σημείο αυτό θα πρέπει να τονίσω ότι το μεγαλύτερο μέρος της διαδικασίας αυτοματοποίησης έχει ήδη υλοποιηθεί και παράγει τα μετρήσιμα αποτελέσματα που μόλις ανέλυσα.

Δεύτερον, την εφαρμογή των ηλεκτρονικών βιβλίων, η οποία συνιστά μια επιλογή εκσυγχρονισμού, προόδου, διαφάνειας και στήριξης των επιχειρήσεων και των επαγγελματιών.

Τρίτον, τη δημιουργία στην ΑΑΔΕ νέας ψηφιακής φορολογικής πλατφόρμας, η οποία προσφέρει αναβαθμισμένες υπηρεσίες. Μέσα από τη νέα ψηφιακή πλατφόρμα, ο πολίτης έχει τη δυνατότητα: Να ενημερώνεται ανά πάσα στιγμή για όλες τις οφειλές, είτε αυτές βρίσκονται σε καθεστώς ρύθμισης είτε εκτός ρύθμισης. Να ενημερώνεται για τις πληρωμές που έχει πραγματοποιήσει μέσω τραπεζών και για τις επιστροφές φόρων που αναμένεται να κατατεθούν στον τραπεζικό του λογαριασμό ή να συμψηφιστούν με φορολογικές ή ασφαλιστικές οφειλές του που είναι σε εκκρεμότητα. Να πληρώσει φορολογικές οφειλές με τραπεζική κάρτα απευθείας, μέσω της πλατφόρμας, και να ρυθμίσει τις οφειλές του.

Τέταρτον, την παροχή δυνατότητας στους πολίτες να θέτουν σε ακινησία τα οχήματά τους, ηλεκτρονικά και χωρίς να χρειαστεί να μεταβούν στην εφορία για να καταθέσουν πινακίδες. Ηλεκτρονικά μπορεί να γίνεται πλέον και η άρση της ακινησίας των οχημάτων. Και το επόμενο διάστημα θα υλοποιήσουμε ένα νέο πλέγμα καινοτομιών με διαδικτυακές και ηλεκτρονικές υπηρεσίες που δεν θα καθιστούν αναγκαία και απαραίτητη την παρουσία των πολιτών στις ΔΟΥ.

Ο στόχος μας είναι μέχρι το τέλος της τετραετίας να έχουμε προχωρήσει σε ακόμα μεγαλύτερο βαθμό σε μια ολοκληρωμένη ψηφιοποίηση των διαδικασιών αλλά και των υποδομών των φορολογικών υπηρεσιών, ώστε ο πολίτης να εξυπηρετείται ηλεκτρονικά και από το σπίτι του για όλες τις υπηρεσίες εξυπηρέτησης κοινού που πραγματοποιούνται σήμερα στις εφορίες.

Ειδικότερα για τη ΔΟΥ Μοσχάτου Α΄ - Β΄ Τάξεως, η οποία δεν καταργείται, όπως αναφέρετε, αλλά συγχωνεύεται με τη ΔΟΥ Καλλιθέας Α΄ Τάξεως, πέραν των ανωτέρω κριτηρίων που ανέφερα, λήφθηκαν επίσης υπ’ όψιν: Η μικρή χιλιομετρική απόσταση του ενάμιση μόλις χιλιομέτρου από τη ΔΟΥ Καλλιθέας, είναι ενάμιση χιλιόμετρο από τη ΔΟΥ Καλλιθέας. Ο μικρός αριθμός των υπηρετούντων υπαλλήλων, καθώς σε αυτή υπηρετούν δεκαοκτώ άτομα. Ο μικρός αριθμός των συναλλαγών που διαχειρίστηκε ηλεκτρονικά η ΔΟΥ Μοσχάτου.

Συγκεκριμένα, βάσει συγκεντρωτικών στατιστικών στοιχείων που αντλήθηκαν από το σύστημα, στις 13 Ιανουαρίου 2022, για τις ηλεκτρονικές εφαρμογές «Τα Αιτήματά μου» και «Τα Ραντεβού μου», η ΔΟΥ Μοσχάτου διαχειρίστηκε για το έτος 2021 μόλις επτακόσια δεκαεννιά αιτήματα.

Με τη συγχώνευση της ΔΟΥ Μοσχάτου με τη ΔΟΥ Καλλιθέας θα εξοικονομηθούν ανθρώπινοι και οικονομικοί πόροι, μέσω της συγκέντρωσης του στελεχιακού δυναμικού αυτών σε μία ΔΟΥ και θα διασφαλιστεί η εύρυθμη και αποτελεσματικότερη λειτουργία αυτής με στόχο την εξυπηρέτηση του δημοσίου συμφέροντος.

Η αναγκαιότητα και η σημασία της ψηφιακής μετεξέλιξης της ΑΑΔΕ μάλιστα επιβεβαιώθηκε και από την αποτίμηση της λειτουργίας των υπηρεσιών της κατά την περίοδο εμφάνισης του κορωνοϊού στη χώρα μας, καθώς τα πρότυπα των διεθνών φορολογικών διοικήσεων, η ψηφιοποίηση πληθώρας συναλλαγών και η εξ αποστάσεως εξυπηρέτηση, οδήγησαν στη μείωση της γραφειοκρατίας και της ταλαιπωρίας των πολιτών, καθώς και στη μείωση του λειτουργικού κόστους των υπηρεσιών της ΑΑΔΕ, στην ορθολογική διαχείριση του προσωπικού και των πόρων της, διασφαλίζοντας ταυτόχρονα την ποιοτική εξυπηρέτηση του κοινωνικού συνόλου.

Σημειώνω ότι πρόκειται για μία δυναμική διαδικασία που τροφοδοτείται διαρκώς από τα νέα δεδομένα και τις σύγχρονες απαιτήσεις της φορολογικής διοίκησης στο πλαίσιο της επίτευξης του στρατηγικού στόχου της ΑΑΔΕ για τη βέλτιστη δυνατή εξυπηρέτηση και υποστήριξη σε πολίτες και επιχειρήσεις, όπως αυτός έχει διατυπωθεί στο στρατηγικό σχέδιο της ΑΑΔΕ 2020 - 2024.

Σε κάθε περίπτωση όλα αξιολογούνται και όπου χρειάζεται, διενεργούνται οι απαραίτητες διορθωτικές παρεμβάσεις, με στόχο την εξεύρεση της βέλτιστης δυνατής επιλογής για τη φορολογική διοίκηση και τον φορολογούμενο.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ, κύριε Υπουργέ.

Προχωρούμε στην πρώτη με αριθμό 885/4-11-2021 ερώτηση του κύκλου αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών, με θέμα: «Να δοθούν σαφείς απαντήσεις και συγκριμένες ενέργειες ζητούν οι σεισμόπληκτοι από το Αρκαλοχώρι».

Στην επίκαιρη ερώτηση θα απαντήσει επίσης ο Υφυπουργός Οικονομικών κ. Βεσυρόπουλος.

Κύριε συνάδελφε, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρία Πρόεδρε, αν γίνεται, να αναπτύξω μαζί και τις δύο ερωτήσεις που έχω καταθέσει, αφού έχουν το ίδιο περίπου περιεχόμενο.

**ΠΡΟΕΔΡΕΥΟΥΣΑ (Σοφία Σακοράφα):** Θέλετε να διαβάσω και την επόμενη;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ναι, προς διευκόλυνση της διαδικασίας.

**ΠΡΟΕΔΡΕΥΟΥΣΑ (Σοφία Σακοράφα):** Βεβαίως.

Επίσης στη δεύτερη με αριθμό 300/10-1-2022 επίκαιρη ερώτηση πρώτου κύκλου, του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών, με θέμα: «Πρόγραμμα μη επιστρεπτέας προκαταβολής για τις πληγείσες από τους σεισμούς επιχειρήσεις και διαγραφή της επιστρεπτέας που είχαν λάβει για την πανδημία», θα απαντήσει ο Υφυπουργός Οικονομικών κ. Βεσυρόπουλος.

Θα πάρετε όλο τον χρόνο που δικαιούστε για την πρωτολογία και στις δύο ερωτήσεις, κύριε Κεγκέρογλου;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν νομίζω να τον χρειαστώ όλο.

**ΠΡΟΕΔΡΕΥΟΥΣΑ (Σοφία Σακοράφα):** Εγώ θα σας βάλω τον χρόνο κι εσείς διαχειριστείτε τον.

Ορίστε, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ.

Κύριε Υπουργέ, όπως γνωρίζετε, ο καταστροφικός σεισμός και οι προσεισμοί και οι μετασεισμοί βεβαίως έχουν προκαλέσει μία ανεπανόρθωτη ζημιά στην περιοχή, που δεν είναι μόνο καταστροφή κτηρίων. Ουσιαστικά έχει γονατίσει η οικονομία. Η οικονομική και κοινωνική ανασυγκρότηση είναι αναγκαία και ο ρόλος του Υπουργείου Οικονομικών είναι εκ των πραγμάτων κρίσιμος και σημαντικός, χωρίς βέβαια να είναι το μόνο Υπουργείο, το αρμόδιο, είναι και άλλα Υπουργεία. Παρατηρείται μια έλλειψη συντονισμού ανάμεσα στις διάφορες ενέργειες των Υπουργείων και θα ήταν καλό -το λέω επ’ ευκαιρία της συζήτησης- να οριστεί συντονιστής επίσημα από την πολιτεία, είτε φορέας είτε πρόσωπο, για την ανασυγκρότηση της περιοχής.

Έχουμε, λοιπόν, δύο ερωτήσεις. Η μία έχει γίνει ως αναπάντητη και αναφέρεται σε διάφορα θέματα που έχουν προκύψει. Βεβαίως έχει περάσει χρόνος από τότε που κατατέθηκε. Σήμερα αυτό το οποίο ίσως θα πρέπει να εξετάσετε είναι αν με τη λήξη του εξαμήνου όπου συσσωρεύονται οφειλές μπορεί να γίνει μια καλύτερη ρύθμιση στις συσσωρευμένες οφειλές, αλλά και στις οφειλές προηγούμενων ετών που αδυνατούν οι επιχειρήσεις, που έχουν πληγεί, να καλύψουν, είτε στις εβδομήντα δύο δόσεις είτε εάν υπάρξει γενναιότερη ρύθμιση των εκατόν είκοσι δόσεων για σημαντικότερα ποσά.

Το αντικείμενο της επίκαιρης ερώτησης τώρα -κι έρχομαι σε αυτό- είναι πιο συγκεκριμένο. Θέλω, κύριε Υπουργέ, να ξέρω εάν έχετε επεξεργαστεί, σκέφτεστε ή έχετε ήδη αποφασίσει να λειτουργήσετε κάποιο πρόγραμμα μη επιστρεπτέας προκαταβολής, προκειμένου να ενισχυθούν αυτές οι επιχειρήσεις οι οποίες επλήγησαν, που πραγματικά δεν μπορούν με διαφορετικό τρόπο να αντιμετωπίσουν την κατάσταση.

Το δεύτερο το οποίο ζητώ είναι να υπάρξει ρύθμιση για την επιστρεπτέα προκαταβολή που έλαβαν οι σεισμόπληκτες επιχειρήσεις για την αντιμετώπιση της πανδημίας και σήμερα αδυνατούν να επιστρέψουν. Εδώ ζητάμε τη διαγραφή αυτής της επιστροφής της επιστρεπτέας προκαταβολής, τη διαγραφή της υποχρέωσης να επιστρέψουν την προκαταβολή, γιατί υπάρχει πλήρης αδυναμία για να πραγματοποιηθεί αυτό.

Άρα, λοιπόν, ουσιαστικά τα εξής πράγματα ρωτάμε: εάν σκέφτεστε γενικότερες ρυθμίσεις για τις οφειλές των επιχειρήσεων στην περιοχή, εάν θα κάνετε κάποιο πρόγραμμα ενίσχυσης με μη επιστρεπτέα προκαταβολή ή όπως αλλιώς το ονομάσετε και εάν σκέφτεστε να διαγράψετε την επιστρεπτέα προκαταβολή, που έλαβαν για τη στήριξή τους για την αντιμετώπιση της πανδημίας.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε συνάδελφε.

Κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κυρία Πρόεδρε.

Κύριε συνάδελφε. Όπως σε όλες τις ερωτήσεις που κατατίθενται, έτσι και σε αυτή είμαι εδώ για να δώσω απάντηση. Ιδιαίτερα μάλιστα σε ένα ιδιαίτερα ευαίσθητο ζήτημα, που αφορά τη στήριξη σεισμόπληκτων πολιτών και επιχειρήσεων.

Η Κυβέρνηση και το Υπουργείο Οικονομικών, από τις πρώτες ώρες αμέσως μετά τον σεισμό της 27ης Σεπτεμβρίου έδειξαν άμεσα αντανακλαστικά. Με ουσιαστικά και έμπρακτα μέτρα στήριξης. Υπενθυμίζω: Πρώτον, τη χορήγηση πρώτης αρωγής, έναντι της στεγαστικής συνδρομής σε ιδιοκτήτες κτηρίων που έχουν πληγεί από τον σεισμό, ύψους 14.000 ευρώ ή 8.000 ευρώ ή 3.000 ευρώ, ανάλογα με το μέγεθος των εκτιμώμενων ζημιών. Δικαιούχοι του μέτρου είναι ιδιοκτήτες, φυσικά ή νομικά πρόσωπα ή νομικές οντότητες κατά πλήρη ή ψιλή κυριότητα, κτηριακών επαγγελματικών εγκαταστάσεων, που υπέστησαν βλάβες από το σεισμό, όπως αυτά προκύπτουν από το πιο πρόσφατο Ε9.

Δεύτερον, τη χορήγηση πρώτης αρωγής έναντι της επιχορήγησης για αποκατάσταση ζημιών σε εξοπλισμό και μέσα παραγωγής, ύψους 8.000 ευρώ ή 4.000 ευρώ ή 2.000 ευρώ, ανάλογα με το μέγεθος των ζημιών στις εγκαταστάσεις.

Δικαιούχοι του μέτρου είναι επιχειρήσεις ανεξάρτητα από τη νομική τους μορφή, συμπεριλαμβανομένων και των αγροτικών εκμεταλλεύσεων, καθώς και μη κερδοσκοπικού χαρακτήρα φορείς, που έχουν υποστεί υλικές ζημιές, που προκλήθηκαν από τον σεισμό σε στοιχεία ενεργητικού, όπως εξοπλισμός, πρώτες ύλες, εμπορεύματα, μέσα παραγωγής, αποθηκευμένα προϊόντα.

3ον) Την καταβολή έκτακτης οικονομικής ενίσχυσης για τους εργαζόμενους, των οποίων η σύμβαση εργασίας τέθηκε σε αναστολή με τη μορφή αποζημίωσης ειδικού σκοπού ύψους 534 ευρώ ανά μήνα, που αντιστοιχεί σε τριάντα ημέρες, κατ’ αναλογία των ημερών διάρκειας της αναστολής των συμβάσεων εργασίας τους. Μάλιστα, προσδιορίστηκε ότι οι εργαζόμενοι σε επιχειρήσεις που επλήγησαν από τον σεισμό, των οποίων η σύμβαση εργασίας έχει λυθεί με καταγγελία κατά το χρονικό διάστημα από 27-9-21 μέχρι και 12-11-21, καθίστανται δικαιούχοι της έκτακτης οικονομικής ενίσχυσης, ως αποζημίωσης ειδικού σκοπού, από την ημερομηνία λύσης της εργασιακής σχέσης τους και για χρονικό διάστημα όχι πέραν των τριών μηνών.

Να υπενθυμίσω, επίσης, ότι η σχετική ηλεκτρονική πλατφόρμα προκειμένου να υποβληθούν οι αιτήσεις άνοιξε άμεσα στις 6 Οκτωβρίου για τις περιοχές των Δήμων Μινώα Πεδιάδας και Αρχανών-Αστερουσίων. Ταυτόχρονα, από τις 22 Οκτωβρίου προχώρησε και η δεύτερη φάση της διαδικασίας, επεκτείνοντας τόσο την περίμετρο των δικαιούχων που επλήγησαν από τον σεισμό της 27ης Σεπτεμβρίου 2021 όσο και την προθεσμία υποβολής αιτήσεων έως τη 15η Νοεμβρίου 2021.

Το Υπουργείο Οικονομικών προέβλεψε ρητά και κατηγορηματικά ότι οι συγκεκριμένες οικονομικές ενισχύσεις σε πολίτες και επιχειρήσεις είναι αφορολόγητες, ανεκχώρητες και ακατάσχετες στα χέρια του δημοσίου ή τρίτων, δεν υπόκειται σε οποιαδήποτε κράτηση, τέλος ή εισφορά, δεν δεσμεύονται και δεν συμψηφίζονται με βεβαιωμένα χρέη προς τη φορολογική διοίκηση και το δημόσιο, αλλά και τις τράπεζες.

Θα ήθελα, επίσης, να σας ενημερώσω ότι μέχρι τα τέλη Δεκεμβρίου για την αποζημίωση και στήριξη των πληγέντων στις σεισμόπληκτες περιοχές της Κρήτης έχουν διατεθεί συνολικά μέχρι τον Δεκέμβριο, 39.579.494,63 ευρώ σε τέσσερις χιλιάδες τετρακόσιους δεκαπέντε πολίτες, που υπέβαλαν τις αιτήσεις τους. Και η διαδικασία αυτή συνεχίζεται, αφού με την ολοκλήρωση της επεξεργασίας των αιτήσεων και των στοιχείων που υποβλήθηκαν, θα ακολουθήσουν νέες πληρωμές το επόμενο χρονικό διάστημα.

Στη δευτερολογία μου θα σας απαντήσω για ζητήματα που θίγετε στην ερώτησή σας.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε Υπουργέ. Κύριε συνάδελφε, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρία Πρόεδρε, δεν δόθηκαν απαντήσεις στα μισά και πλέον ερωτήματα, επομένως δεν μπορώ να τοποθετηθώ επί των μη απαντήσεων.

Θα πω, όμως, συμπληρωματικά, ότι η πλατφόρμα για την αρωγή έχει κλείσει στις 15 Νοεμβρίου και δεν έχει ξανανοίξει, με αποτέλεσμα να μην έχουν τη δυνατότητα να κάνουν αιτήσεις όλοι όσοι δεν πρόλαβαν μέχρι που έκλεισε, μέχρι την πρώτη φάση. Έχουμε πολύ μεγάλο αριθμό ανθρώπων που έχουν υποβάλει αίτηση και δεν έχει εξεταστεί ή δεν έχουν κατατεθεί χρήματα με βάση την αίτησή τους.

Το ποσό ακούγεται μεγάλο, δεν γνωρίζω πού έχει «πέσει», διότι αν είχαν «πέσει» 31 εκατομμύρια στην περιοχή, ειλικρινά σας λέω, θα κινούταν κάτι. Ούτε επισκευές γίνονται, ούτε ανακατασκευές, ούτε υπάρχει κάποια κινητικότητα για την αποκατάσταση της περιοχής και αυτό δεν ξέρω πού οφείλεται.

Όμως, επανέρχομαι να σας πω ότι δεν φτάνουν καν οι προκαταβολές για να γίνει η ανασυγκρότηση της περιοχής. Υπάρχουν πλείστα γραφειοκρατικά ζητήματα ,που έχουν να κάνουν και με άλλα Υπουργεία ασφαλώς και όχι μόνο με το Υπουργείο Οικονομικών και γι’ αυτό σας είπα ότι χρειάζεται, κατά την άποψή μου, ένας συντονιστής του έργου ανασυγκρότησης που είτε φορέας θα είναι είτε πρόσωπο που θα ορίσει η Κυβέρνηση. Αλλά πρέπει να το κάνετε, δεν γίνεται. Τα πράγματα είναι στην τύχη τους και οι άνθρωποι απλώς περιμένουν κάτι το οποίο δεν έρχεται, γιατί για να έρθει, πρέπει να υπάρξει επισπεύδων και επισπεύδων αυτή τη στιγμή, ουσιαστικά, δεν υπάρχει από την κυβερνητική πλευρά.

Τα συγκεκριμένα τρία θέματα της επίκαιρης ερώτησης που δεν απαντήσατε, πέρα από τη ρύθμιση αν υπάρξει η δυνατότητα εκατόν είκοσι ή εβδομήντα δύο δόσεων και για τις οφειλές που είναι μέσα στην περίοδο των σεισμών και για τις οφειλές της πανδημίας και για οφειλές που ήταν πριν, αλλά όταν καταστραφεί μια επιχείρηση, δεν μπορεί να πληρώσει ούτε τις πριν οφειλές. Δεν μπορεί να λέτε ότι «στις εβδομήντα δύο βάζω τις οφειλές της πανδημίας», για παράδειγμα, «ή του σεισμού, αλλά τις προηγούμενες θα τις πληρώσει «ντούκου»». Πώς θα τις πληρώσει, αφού καταστράφηκε η επιχείρηση εντελώς;

Εκτός από τη ρύθμιση να δούμε εάν σκέπτεστε ή αν έχετε επεξεργαστεί κάποιο πρόγραμμα ενίσχυσης των επιχειρήσεων. Κάνατε το σκέλος μισό με τη δυνατότητα αναστολής για τους εργαζόμενους για τρεις μήνες, ενώ εδώ και έξι μήνες έχει κηρυχθεί η περιοχή σε κατάσταση έκτακτης ανάγκης, ενώ καμμία επιχείρηση ουσιαστικά απ’ αυτές που χτυπήθηκαν δεν έχει επαναλειτουργήσει. Θα έπρεπε να επεκταθεί αυτό το μέτρο της αναστολής, αλλά να ενισχυθούν και οι ίδιες οι επιχειρήσεις για το χαμένο εισόδημα. Με την προκαταβολή που παίρνουν για να κάνουν την αποκατάσταση των ζημιών δεν σημαίνει ότι καλύπτεται το εισόδημα που χάνουν επειδή δεν λειτουργεί η επιχείρηση η οποία έχει νεκρώσει. Χρειάζεται μια στήριξη. Θα κάνετε κάποιο πρόγραμμα;

Επίσης, να μας πείτε αν επιτέλους έχουμε ίση αντιμετώπιση και οι επιχειρήσεις που έλαβαν επιστρεπτέα προκαταβολή για την αντιμετώπιση της πανδημίας θα τύχουν τώρα κάποιας ευνοϊκής μεταχείρισης με τη διαγραφή αυτού του ποσού της επιστρεπτέας που ζητείται, γιατί όπως έχετε προχωρήσει σε ρυθμίσεις και σε αποφάσεις, το 50% έχει ήδη διαγραφεί για όλες τις επιχειρήσεις.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κυρία Πρόεδρε.

Κύριε συνάδελφε, θα επαναλάβω τα ποσά της αποζημίωσης και στήριξης στους πληγέντες στις σεισμόπληκτες περιοχές της Κρήτης, που έχουν διατεθεί συνολικά μέχρι τον Δεκέμβριο. Είναι 39.579.494,63 ευρώ σε τέσσερις χιλιάδες τετρακόσιους δεκαπέντε πολίτες, που υπέβαλαν τις αιτήσεις τους.

Όσο για το άλλο που είπατε ότι έχει κλείσει η πλατφόρμα, προκειμένου να μη μείνει κανένας και καμμία δικαιούχος εκτός του πλαισίου ενίσχυσης που προσφέρει η πρώτη αρωγή, η Κυβέρνηση και το Υπουργείο Οικονομικών αξιολογούν σε διαρκή βάση, όλα τα δεδομένα προκειμένου σε μεταγενέστερο χρόνο, να δοθεί η δυνατότητα υποβολής αίτησης στην πλατφόρμα:

Πρώτον, για όσους πληγέντες δεν κατάφεραν να ολοκληρώσουν την αίτησή τους εξαιτίας διαδικαστικών ζητημάτων που αφορούν αλλαγές που έχουν επέλθει στη δήλωση της ακίνητης περιουσίας τους λόγω κληρονομικών διευθετήσεων. Το είχατε ξαναθέσει αυτό το θέμα. Θα το λύσουμε σύντομα.

Δεύτερον, για όσους πληγέντες από τον σεισμό επιθυμούν να επικαιροποιήσουν ή να αναθεωρήσουν ή ακόμα και να ανακαλέσουν την αίτησή τους μετά την ολοκλήρωση του ελέγχου από τις αρμόδιες υπηρεσίες του Υπουργείου Υποδομών και Μεταφορών.

Τρίτον, για όσους δεν κατάφεραν να υποβάλουν αίτηση κατά τις δύο φάσεις υποβολής αιτήσεων στην πλατφόρμα και επιθυμούν να υποβάλουν μετά και την ολοκλήρωση του ελέγχου από τις αρμόδιες υπηρεσίες του Υπουργείου Υποδομών και Μεταφορών.

Κύριε συνάδελφε, το Υπουργείο Οικονομικών, οι υπηρεσίες του συνολικά και οι υπηρεσίες φορολογικής διοίκησης ειδικότερα είναι στη διάθεση κάθε πολίτη για να ενημερώνουν ή και για να παρέχουν συμβουλευτική υποστήριξη για όλα τα διαδικαστικά ζητήματα. Και εγώ προσωπικά, θέλω να γνωρίζετε ότι αξιολογώ όλες τις παραμέτρους της διαδικασίας και είμαι έτοιμος κάθε φορά να δεχτώ βελτιωτικές προτάσεις.

Από εκεί και πέρα, θα πρέπει να σας πω ότι υπήρξαν και άλλα μέτρα στήριξης όπως: Η παράταση και αναστολή καταβολής βεβαιωμένων οφειλών στους δήμους και τις τοπικές κοινότητες, που επλήγησαν από τον σεισμό. Η απαλλαγή από τον ΕΝΦΙΑ συνολικά για τρία έτη, δηλαδή για το 2021, το 2022 και το 2023, για ακίνητα που βρίσκονται σε περιοχές, που έχουν κηρυχθεί σε κατάσταση έκτακτης ανάγκης-πολιτικής προστασίας λόγω του σεισμού, και έχουν αποδεδειγμένα ολοσχερώς καταστραφεί ή υποστεί λειτουργικές ζημιές που τα καθιστούν μη κατοικήσιμα.

Μάλιστα η απαλλαγή αυτή από τον ΕΝΦΙΑ ισχύει εφόσον οι ιδιοκτήτες τους: πρώτον, είναι κάτοχοι δελτίου επανελέγχου ή έκθεση αυτοψίας, σύμφωνα με τα οποία το κτήριο έχει χαρακτηριστεί επικίνδυνο ή ακατάλληλο για χρήση ή δεύτερον είναι κάτοχοι πρωτοκόλλου αυτοψίας επικινδύνως ετοιμόρροπου κτηρίου του Υπουργείου Υποδομών και Μεταφορών, που εκδίδονται ως τις 30ή Ιουνίου του 2022, και κατά το κρίσιμο χρόνο η κυριότητα ή τα λοιπά εμπράγματα δικαιώματα στο ακίνητο ανήκουν στον υπόχρεο σε φόρο για τα έτη αυτά.

Από εκεί και πέρα, σε ό,τι σχετίζεται με την επιστροφή του επιστρεπτέου ποσού της ληφθείσας ενίσχυσης μέσω του καθεστώτος της επιστρεπτέας προκαταβολής, πρέπει να υπογραμμίσω και να υπενθυμίσω ότι μειώνεται το ποσοστό επιστροφής όλων των κύκλων της επιστρεπτέας προκαταβολής ανάλογα με την πτώση των ακαθάριστων εσόδων κάθε επιχείρησης. Μάλιστα εφόσον έχει τηρηθεί η ρήτρα διατήρησης εργαζομένων που προβλεπόταν σε κάθε κύκλο επιστρεπτέας προκαταβολής, παρέχεται η δυνατότητα επιστροφής των κάτωθι ποσοστών της ενίσχυσης:

Πρώτον, για επιχειρήσεις που έχουν κάνει έναρξη εργασιών πριν από την 1η Ιανουαρίου 2019, δεν άνοιξαν υποκατάστημα από την 1η Απριλίου 2019 έως την 31η Δεκεμβρίου 2020 και έχουν θετικά ακαθάριστα έσοδα το 2019, θα υπάρξει επιστροφή: ποσοστού 25% της ενίσχυσης, εφόσον η μείωση των ακαθάριστων εσόδων του 2020 της επιχείρησης ξεπερνά το 70% σε σχέση με το 2019 και η επιχείρηση παρουσιάζει ζημίες προ φόρων ή ποσοστού 33,3% της ενίσχυσης, εφόσον η μείωση των ακαθαρίστων εσόδων του 2020 της επιχείρησης ανέρχεται σε τουλάχιστον 30% και έως 70%, σε σχέση με το 2019, και παρουσιάζει ζημίες προ φόρων ή τέλος ποσοστού 50% της ενίσχυσης για τις λοιπές επιχειρήσεις.

Δεύτερον, για νέες επιχειρήσεις που έχουν κάνει έναρξη εργασιών μετά την 1η Ιανουαρίου του 2019 ή για επιχειρήσεις που άνοιξαν υποκατάστημα από την 1η Απριλίου 2019 έως την 31η Δεκεμβρίου 2020 ή έχουν μηδενικά ακαθάριστα έσοδα του 2019, θα υπάρξει επιστροφή: ποσοστού 25% της ενίσχυσης, εφόσον η μείωση των ακαθαρίστων εσόδων του 2020 της επιχείρησης ξεπερνά το 30% σε σχέση με τα έσοδα του 2019, και η επιχείρηση παρουσιάζει ζημίες προ φόρων ή ποσοστού 33,3% της ενίσχυσης, για τις λοιπές επιχειρήσεις. Παράλληλα αυξήθηκαν οι δόσεις για την αποπληρωμή του επιστρεπτέου ποσού της ληφθείσας ενίσχυσης σε εξήντα ισόποσες μηνιαίες δόσεις, οι οποίες πλέον είναι άτοκες, ενώ εναλλακτικά δίνεται η δυνατότητα εφάπαξ καταβολής του επιστρεπτέου ποσού της ληφθείσας ενίσχυσης, πριν τη λήξη της περιόδου χάριτος, με έκπτωση 15% επί του επιστρεπτέου ποσού.

Θα πρέπει στο σημείο αυτό να σας ενημερώσω ότι η περίοδος χάριτος που έληγε στις 31 Δεκεμβρίου 2021, πρόκειται να παραταθεί, με την πρώτη δόση να καθίσταται πληρωτέα την 30η Ιουνίου 2022, ενώ θα παραταθεί και η περίοδος κατά την οποία είναι η δυνατή η εφάπαξ καταβολή του επιστρεπτέου ποσού της ληφθείσας ενίσχυσης με έκπτωση 15% επί του επιστρεπτέου ποσού, έως και την 31η Μαρτίου 2022.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ πολύ, κύριε Υπουργέ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Να πω μία κουβέντα, κυρία Πρόεδρε;

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ, κύριε συνάδελφε, για ένα λεπτό.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Περίμενα μια δικαιολογία γιατί στις πυρόπληκτες επιχειρήσεις καλώς διαγράφουμε την επιστρεπτέα προκαταβολή και όχι στις σεισμόπληκτες. Ποια είναι η διαφορά δεν έχω καταλάβει ακόμα.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ κύριε συνάδελφε σας ευχαριστώ πολύ.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων. Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Με τη συναίνεση του Σώματος και ώρα 19.48΄ λύεται η συνεδρίαση για την προσεχή Τετάρτη 19 Ιανουαρίου 2022 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία σύμφωνα με την ημερήσια διάταξη που θα σας διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**